China ga virus ge haalathu varah goas kamuge biru ufedhijje - vNews.mv\nޗައިނާގައި ވައިރަސްގެ ހާލަތު ވަރަށް ގޯސްކަމުގެ ބިރު އުފެދިއްޖެ، އެއްދުވަހެއްގައި 242 މަރު\nސައިފް އަޒްހަރު 13 February 2020, 17:27\n"ކޮވިޑް-19" ނުވަތަ ކުރިން ކިޔާ ނަމުންނަމަ ކޮރޯނާވައިރަސްގައި ޗައިނާއިން ބުރަސްފަތި ދުވަހު މަރުވި މީހުންނާއި، ވައިރަސްއަށް ޕޮޒިޓިވްވި ކަމަށް ރިޕޯޓްކުރި މީހުންގެ އަދަދު ކުއްލިއަކަށް އާދަޔާ ޚިލާފަށް މައްޗަށް ދިއުމާ ގުޅިގެން ކަންބޮޑުވުންތައް އުފެދިއްޖެއެވެ.\nޗައިނާގައި ވައިރަސް އެންމެ ބާރަށް ފެތުރެމުންދާ ހޫބޭ ޕްރޮވިންސުން މިއަދު އެކަނިވެސް 242 މީހުން މަރުވެފައިވާ ކަމަށް ރިޕޯޓް ކޮށްފައި ވެއެވެ. ހަމަ އެއާއެކު، ވައިރަސްއަށް 14،840 މީހުން ޕޮޒިޓިވް ވެފައިވާ ކަމަށް ރިޕޯޓް ކޮށްފައި ވެއެވެ.\nމިއީ، ޗައިނާގައި ވައިރަސް ފެތުރޭން ފެށިގެން އެއްދުވަހެއްގައި އެންމެ ގިނަމީހުން މަރުވި ކަމަށް އަދި އެންމެ ގިނަމީހުން ޕޮޒިޓިވްވި ކަމަށް ރިޕޯޓްކުރި ފުރަތަމަ ފަހަރެވެ.\nމިއަދަދު ތަކާއެކު "ކޮވިޑް-19" ވައިރަސްގައި ޗައިނާގެ އެކި ހިސާބުތަކުން މަރުވި މީހުންގެ ޖުމްލަ އަދަދު މިވަނީ 1،355 އަށް އަރާފައެވެ. އަދި ވައިރަސްއަށް ޕޮޒިޓިވް މީހުންގެ އަދަދުވެސް ވަނީ ފަސްދޮޅަސް ހާހާ ގާތްކޮށްފައެވެ.\nނުރައްކާތެރި ވައިރަސްގައި މަރުވި މީހުންނާއި، ޕޮޒިޓިވްވި މީހުންގެ އަދަދުތައް ކުއްލިއަކަށް އިތުރުވެންދިޔައީ، ތަފާސްހިސާބުތައް ވަޒަންކުރާ މިންގަނޑަށް ޗައިނާ ސަރުކާރުން ގެނައި ބަދަލަކާ ގުޅިގެން ކަމަށް ވެއެވެ. އެގޮތުން، މީހުން މަރުވި ކަމަށް ބެލެވޭ ސަބަބާއި، ވައިރަސްއަށް ޕޮޒިޓިވްވި ކަމަށް ބަލާ އުސޫލަށް މިހާރުވަނީ ބަދަލު ގެނެސްފައެވެ.\nޗައިނާގެ ނޭޝަނަލް ހެލްތު ކޮމިޝަނުން ބުނެފައިވަނީ، އާ އުސޫލުގެދަށުން ކުރިން މަރުވެފައިވާ ބައެއް މީހުންނާއި، ބަލިހުރި ކަމަށް ބެލެވޭ މީހުންގެ އަދަދުތައް މިއަދުގެ ތަފާސްހިސާބުގެ ތެރެއަށް ލުމުން އަދަދުތައް ކުއްލިއަކަށް އިތުރުވެގެންދިޔައީ ކަމަށެވެ.\nއެހެން ނަމަވެސް، އެއްދުވަހެއްގައި މަރުވި މީހުންނާއި ޕޮޒިޓިވްވި މީހުންގެ އަދަދުތައް މާބޮޑަށް އިތުރުވެގެން ދިއުމުން، މިހާތަނަށް ޗައިނާގެ ކަމާބެހޭ ފަރާތްތަކުން ހާމަކުރަމުންދިޔައީ ރަނގަޅު ނޫން މައުލޫމާތުކަމުގެ ބިރު އާންމުންގެ މެދުގައި ފެތުރިގެން ގޮސްފައިވާ ކަމަށް ރިޕޯޓްތައް ބުނެއެވެ.\nއަނެއްކޮޅުން، ހޫބޭ ޕްރޮވިންސްގައި ފެތުރެމުންދާ ބަލިމަޑުކަމުގެ ކަންކަން ބަހަލައްޓަން ސަރުކާރުން ލާފައި ތިބި އެންމެ އިސް ދެ އޮފިޝަލުން ކުއްލިގޮތަކަށް މަގާމުން ވަކިކުރުމާ ގުޅިގެންވެސް އެތައް ސުވާލުތަކެއް އުފެދިފައިވާ ކަމަށް ރިޕޯޓްތައް ބުނެއެވެ. އެ އެދެ އޮފިޝަލުން މަގާމުން ވަކިކުރީ ކީއްވެގެން ކަމެއް ޗައިނާ ސަރުކާރުން ހާމައެއް ނުކުރެއެވެ.\nޗައިނާ ސަރުކާރުން މިދިޔަ ހަފްތާގައިވަނީ، ހޫބޭ އަދި ވުހާންގެ ސިއްހަތާބެހޭ އެންމެ އިސް ދެ އޮފިޝަލުން މަގާމުން ވަކިކޮށްފައެވެ.\nއަނެއްކޮޅުން، ހޫބޭ ޕްރޮވިންސްގެ ހާލަތު ބަލަން އެންމެ އިސް ދެ އޮފިޝަލުން މިއަދު މަގާމުން ވަކިކުރެވުނީ، ވައިރަސްއާ ދެކޮޅަށް ކުރަމުންދާ މަސައްކަތުގައި "ރަނގަޅު ނަތީޖާއެއް" ފެންނަމުންދާ ކަމަށް ޗައިނާގެ ރައީސް ޝީ ޖިންޕިން ވިދާޅުވިތާ މާގިނައިރެއް ނުވަނީހެވެ.\nއެހެން ނަމަވެސް، ދުނިޔޭގެ ސިއްހަތު ޖަމްޢިއްޔާގެ ހެލްތު އިމަޖެންސީސް ޕްރޮގްރާމްގެ ވެރިޔާ މައިކަލް ރަޔާން ވިދާޅުވީ، ވައިރަސްގެ ފެތުރުގެ ކުރީކޮޅު، ނުވަތަ މެދުތެރެ ނުވަތަ މިކަން މި ނިމެނީކަމަށް ލަފާކުރަން އަދި މާ އަވަސް ކަމަށެވެ.\nބައެއް ފަރާތްތަކުން ބުނަނީ، ހޫބޭ އަދި ވުހާންގެ ކަންކަން ބަލަހައްޓަން ތިއްބަވާ އެންމެ އިސް ދެ އޮފިޝަލުން މަގާމުން ވަކިކުރެވުނީ، ވައިރަސްގެ ހަގީގީ ހާލަތު ސިއްރުކުރާ މައްސަލާގައި ރައީސް ޝީ ޖިންޕިން އެކަމާ ހިތްޕުޅާ ނުވެގެން ކަމަށެވެ. ރައީސް ބޭނުންފުޅުވަނީ ބަލީގެ ހާލަތު ވީހާވެސް އެތެރެފެންނަ ގޮތެއްގައި އޮތުން ކަމަށްވެސް ބުނެއެވެ.\nމިދިޔަމަހު ޗައިނާގެ މެދުތެރޭ ހޫބޭ ޕްރޮވިންސްގެ ވެރިރަށް ވުހާން ސިޓީން ފެތުރޭންފެށި މި ވައިރަސް ޗައިނާއިން ބޭރުގެ ދުނިޔޭގެ އެހެން ބައެއް ގައުމުތަކަށްވެސް ފެތުރިފައި ވެއެވެ. އާންމުންގެ މެދުގައި ވައިރަސް ފެތުރުން ހުއްޓުވުމުގެ ފިޔަވަޅެއްގެގޮތުން ދުނިޔޭގެ އެތައް ގައުމަކުންވަނީ ޗައިނާއިން އަންނަ ދަތުރުވެރިންނަށް އެގައުމުތަކުގެ ދޮރުތައް ބަންދުކޮށްފައެވެ.\nޗައިނާއިންވެސް ވަނީ، ވައިރަސް ފެތުރެމުންދާ އެތައް ސިޓީއެއް، އާންމުންނަށް ބޭރަށް ނުދެވޭހެން ބަންދުކޮށް، ކަރަންޓީނު ކޮށްފައެވެ.


Roma kairin molhuve Milan faragu kudakoffi, Juventus ah point eh - One Online\nމިލާންގެ ފުރަތަމަ ގޯލު ޖެހި ޖިރޫ އުފާފާޅުކުރަނީ --- ފޮޓޯ/ މިލާން ޓްވިޓާ\nރޯމާ ކައިރިން މޮޅުވެ މިލާން ފަރަގު ކުޑަކޮށްފި، ޔުވެންޓަސްއަށް ޕޮއިންޓެއް\nއިޓަލިއަން ސެރެއާ އޭގައި ރޭ ރޯމާ ބަލިކޮށް، އޭސީ މިލާނުން އެއްވަނައިގައި އޮތް އިންޓަ މިލާނާ ޕޮއިންޓަކާ ގާތް ކޮށްފިއެވެ.\nރޭ މިލާނުގެ ދަނޑުގައި ކުޅުނު މެޗު އޭސީ މިލާނުން ކާމިޔާބުކުރީ 3-1ގެ ނަތީޖާއަކުންނެވެ. އެއްވަނައިގައި އޮތް އިންޓައަށް 19 މެޗުން 46 ޕޮއިންޓް ލިބިފައިވާ އިރު، ދެވަނައިގައި އޮތް އޭސީ މިލާނުން މިހާތަނަށް ކުޅުނު 20 މެޗުން 45 ޕޮއިންޓް ވަނީ ހޯދައިފައެވެ. އަދި ތިން ވަނައިގައި ނަޕޯލީ އޮތީ 20 މެޗުން 40 ޕޮއިންޓް ހޯދައިގެންނެވެ. ރޭ ނަޕޯލީން ޔުވެންޓަސްއާ ކުޅުނު މެޗު 1-1 އިން އެއްވަރުވި އިރު، ފަސް ވަނައިގައި ޔުވެންޓަސް އޮތީ 20 މެޗުން 35 ޕޮއިންޓާ އެކުގައެވެ.\nރޭ މިލާނުން ކުޅުނު މެޗުގައި އެޓީމުން ލީޑު ނެގީ އަށްވަނަ މިނެޓުގައި އޮލިވިއާ ޖިރޫ ޖެހި ޕެނަލްޓީއަކުންނެވެ. އެ ޕެނަލްޓީއަކީ އޭރިއާ ތެރެއިން ރޯމާގެ ޓެމީ އަބްރަހަމް އަތުގައި ބޯޅައިން ޖެހުމުން ދިން ޕެނަލްޓީއެކެވެ. އޭގެ އިރުކޮޅެއް ފަހުން ޖޫނިއާ މެސިއަސް މިލާނަށް ލީޑު ފުޅާކޮށްދިނެވެ.\nރޯމާއިން ޓެމީ އަބްރަހަމް ޖެހި ގޯލުން ނަތީޖާގެ ފަރަގު ކުޑަކުރި ނަމަވެސް ރަފޭލް ލެއޯ ވަނީ މިލާންގެ ތިންވަނަ ގޯލު ޖަހައި ނަތީޖާ ޔަގީންކޮށްދީފައެވެ. އޭސީ މިލާންގެ ހަތަރު ވަނަ ގޯލެއް ޖަހަން ޒްލަޓަން އިބްރަހިމޮވިޗު ފޮނުވާލި ޕެނަލްޓީ މަތަކުރީ ރޯމާގެ ގޯލްކީޕަރު ރުއި ޕެޓްރީޝިއޯއެވެ.\nޔުވެންޓަސް އިން ރޭ ނަޕޯލީއާ ދެކޮޅަށް ކުޅުނު މެޗު 1-1 އިން އެއްވަރު ވެގެން ނިމުނު އިރު، ޔުވެންޓަސް ދަނޑުގައި ކުޅުނު އެ މެޗުގެ 23 ވަނަ މިނެޓުގައި ނަޕޯލީން ފުރަތަމަ ލީޑު ނެގީ ޑްރީސް މާޓެންސްގެ ގޯލުންނެވެ. ޔުވެންޓަސް އިން ނަތީޖާ ހަމަހަމަކުރީ ދެ ވަނަ ހާފުގައެވެ. މެޗުގެ 54 ވަނަ މިނެޓުގައި ޔުވެންޓަސްގެ ފެޑެރީކޯ ކިއޭސާ ޖެހި ބޯޅަ ނަޕޯލީގެ ޑިފެންޑަރަކު ގައިގައި ޖެހިފައި އަމާޒުވީ ގޯލުގެ ދުރުކަނަށެވެ.\nގުޅޭ ޓެގު އިޓާލިއަން ސެރީއާ ޔުވެންޓަސް


Mi ee Afghan hanguraama nimma, sifain baalan vee vaquthu: Biden | ThePress\nމީ އަފްޣާން ހަނގުރާމަ ނިންމާ، ސިފައިން ބާލަންވީ ވަގުތު: ބައިޑަން\n15 April 2021, 09:41\nއެމެރިކާގެ 46 ވަނަ ރައީސް ޖޯ ބައިޑަން، ރިޔާސީ ގަރާރުތަކެއްގައި ސޮއި ކުރެއްވުމުގެ ތެރެއިން / ފޮޓޯ: ނިއުސްޑޮޓްކޮމް\nމީ އެމެރިކާއިން މިހާތަނަށް ކުރި އެންމެ ދިގު އަދި އެންމެ ނާކާމިޔާބު އެއް ހަނގުރާމަ ނިމުމަކަށް ގެނެސް، ޝަރުތަކާ ނުލާ އަސްކަރީ ފައުޖުތައް އަފްޣާނިސްތާނުން ބާލަންވީ ވަގުތު ކަމަށް، މިއަހަރުގެ ކުރީކޮޅު އެމެރިކާގެ ވެރިކަމާ ހަވާލުވެވަޑައިގެންނެވި ރައީސް ޖޯ ބައިޑަން ވިދާޅުވެއްޖެއެވެ.\n"ތާއަބަދުގެ ހަނގުރާމަ" ކަމަށް ސިފަކުރަމުން އަންނަ އަފްޣާނިސްތާނު ހަނގުރާމަ ފެށުނީ، ސެޕްޓެންބަރު 11، 2001 ވަނަ ދުވަހު އެމެރިކާއަށް ދިން ޓެރަރިސްޓް ހަމަލާއާ ގުޅިގެން، އެކަމުގެ ރައްދެއްގެ ގޮތުގައެވެ. އެމެރިކާއިން ހަނގުރާމަ ފެށީ ތޯލިބާނުންނާ ދެކޮޅަށެވެ.\nއެމެރިކާއިން އަފްޣާނިސްތާނުގައި ކުރަމުން އަންނަ ހަނގުރާމައަށް 20 އަހަރު ވީއިރު، އެމެރިކާގެ އަސްކަރިއްޔާގެ 2400 ސިފައިންގެ ފުރާނަ ވަނީ ގެއްލިފައެވެ. އަދި އަފްޣާނިސްތާނުން އެތައް ހާސް މީހެއްގެ ފުރާނަ ވަނީ ގެއްލިފައެވެ.\nބައިޑަން ވިދާޅުވީ އޭނައަކީ އަފްޣާނިސްތާނު ހަނގުރާމާގައި އެމެރިކާ ދުށް4ވަނަ ރައީސް ކަމަށާ،5ވަނަ ރައީސަކަށް އެކަން ވާރުތަ ނުކުރައްވާނެ ކަމަށެވެ.\nބައިޑަން ވަނީ، މި އަހަރުގެ ސެޕްޓެންބަރު 11 ވަނަ ދުވަހަކީ، އަފްޣާނިސްތާނުގައި ހުރި އެމެރިކާ އަސްކަރިއްޔާގެ އެންމެ ފަހު މީހާ އެ ގައުމުން ފައިބާނެ ދުވަސް ކަމުގައި ސުންގަޑި ކަނޑައަޅުއްވާފައެވެ.\nއެމެރިކާގެ އަފްޣާން ހަނގުރާމައިން މާ ބޮޑު ކާމިޔާބީތަކެއް ހާސިލެއް ނުވެއެވެ. ބައިނަލްއަގުވާމީ ފެންވަރުގައި ބަލައިގެންފައިވާ އަފްޣާނިސްތާނުގެ މައި ސަރުކާރުން ކޮންޓްރޯލް ކުރަނީ ގައުމުގެ ބައެއް ސަރަހައްދުތަކެވެ. ތޯލިބާނުންގެ ބާރު އަދިވެސް ދަނީ އެކި ސަރަހައްދުތަކަށް ގަދަ ކުރަމުންނެވެ. އެމެރިކާގެ ކުޑައިގެ ހިޔަލުން ސަރުކާރު ނެއްޓުމާއެކު، ތޯލިބާނުންގެ ބާރު، އިންތިހާއަށް ފެތުރިގެންދާނެ ކަމަށް ބެލެވެއެވެ.\nއަފްޣާނިސްތާނުގައި މިހާރު ހަރަކަތްތެރިވާ އެމެރިކާގެ އަސްކަރީ ފައުޖުތައް އެ ގައުމުން ބޭލުމުގެ މަސައްކަތް، އަންނަ މަހު ފަށާނެ ކަމަށް މައުލޫމާތު ލިބެއެވެ. މީގެ 10 ވަރަކަށް އަހަރު ކުރިއަށް ބަލާއިރު، އެމެރިކާ އަސްކަރިއްޔާގެ 100000 އެއްހާ ސިފައިން އަފްޣާނިސްތާނުގައި ތިއްބެވެ. ޑޮނާލްޑް ޓްރަމްޕްގެ ވެރިކަމުގެ ނިމުމާ ހިސާބަށް އައި އިރު، މި އަދަދު ވަނީ 2500 އަށް ދަށްކޮށްފައެވެ.\nއަފްޣާނިސްތާނު ދުނިޔެ ޖޯ ބައިޑަން


14 Dhuvas Therey Bali Meeheh Ge Bill Ah Treetop In 340,000 Rufiyaa Araifi - Vaguthu\n14 ދުވަސް ތެރޭ ބަލި މީހެއްގެ ބިލަށް ޓްރީޓޮޕް އިން 340000 ރުފިޔާ އަރައިފި\nހުޅުމާލޭ ދެެވަނަ ފިޔަވައްސަށް ގަވާއިދާއި ހިލާފަށް ވަދެގެން އުޅެނިކޮށް އެކްސިޑެންޓުވި ޒުވާނާގެ މެޑިކަލް ބިލަށް ޓްރީޓޮޕް ހޮސްޕިޓަލުގައި ދިހަ ދުވަސް ތެރޭގައި 340000 ރުފިޔާ އަރައިފިއެވެ.\nމިދިޔަ ޖޫން މަހުގެ އެއް ވަނަ ދުވަހުގެ ރޭ ހުޅުމާލޭ ގެ ދެ ވަނަ ފިޔަވަހީގައި ލ. ކަލައިދޫ ޕެންޒީމާގޭ މުހައްމަދު ނިޒާމް، 22، އެކްސިޑެންޓުވީ މަގު ބަންދު ކުރަން ޖަހާފައި އޮތް ހޮޅިއެއްގައި ޖެހިގެންނެވެ. އެ ހޮޅީގައި ޖެހި އޭނާާގެ މޫނަށާއި ބޮލަށް ވަނީ ވަރަށް ބޮޑަށް ގެއްލުން ވެފައެވެ.\nއެކްސިޑެންޓަށް ފަހު މުހައްމަދުގެ ހާލު ސީރިއަސް ވި އިރު އޭނާ އެންމެ ފުރަތަމަ ގެންދިޔައީ ހުޅުމާލޭ ހޮސްޕިޓަލަށެވެ. ނަމަވެސް ހުޅުމާލޭ ހޮސްޕިޓަލުގައި ސީޓީ ސްކޭން ހެދެން ނެތުމުން އޭނާ މާލެ ގެންދަން މާ ގިނަ އިރުވާނެތީ އޭނާ ގެންދިޔައީ ޓްރީޓޮޕް ހޮސްޕިޓަލަށެވެ.\nމުހައްމަދުގެ ބޭބެ އިބްރާހިމް ނިޒާމް "ވަގުތު" އަށް މައުލޫމާތު ދެމުން ބުނީ ޓްރީ ޓޮޕް ހޮސްޕިޓަލުގެ ހިދުމަތްތައް ހީކުރި ވަރަށް ވުރެވެސް ރަނގަޅު ކަމަށެވެ. އެގޮތުން އޭނާގެ ކޮއްކޮ މުޅިންހެން ރަނގަޅުކޮށްފައިވާ ކަމަށް އޭނާ ކިޔައިދިނެވެ.\nނަމަވެސް، މި މަހުގެ 11 ވަނަ ދުވަހު މުހައްމަދުގެ ފަރުވާއަށް ޓްރީޓޮޕުން 340000 ރުފިޔާ ބިލް ކުރުމުން އާއިލާއަށް ވަނީ ވަރަށް ބޮޑަށް ދަތިވެފައެވެެ. އަދި އެ ފައިސާ ދެއްކިފައި ނުމުވުމުން އޭނާ އަދިވެސް ހޮސްޕިޓަލުން ޑިސްޗާޖް ކޮށްފައި ނުވެއެވެ.\nއާއިލާއަށް އަދިވެސް ބިލު ދެއްކިފައި ނުވާއިރު ޓްރީޓޮޕުން ވަނީ 30 އިންސައްތައިގެ ޑިސްކައުންޓެއް ދީފައެވެ. އަދި އާސަންދައިން 18000 ރުފިޔާގެ އެހީތެރިކަމެއް ފޯރުކޮށްދީފައިވާއިރު މުހައްމަދުގެ އިންޝުއަރެންސް އިން ކަވަރު ކޮށްފައިވުމުން ވެސް ވަނީ ފައިސާ ލިބިފައެވެ. މީގެ އިތުރުން ވެސް ހެޔޮ އެދޭ ފަރާތްތަކުން ވަނީ ފައިސާގެ އެހީތެރިކަން ފޯރުކޮށްދީފައެވެ. އެހެން ކަމުން މިހާރު ދައްކަން ބާކީ އޮތީ 111000 ރުފިޔާ ކަމަށް އޭނާގެ ބޭބެ ބުންޏެވެ.\nމުހައްމަދުގެ ބިލު ނުދެއްކި އޭނާ ހޮސްޕިޓަލުގައި ހައްޔަރުވެފައި ހުރި އިރު އާއިލާއިން ވަނި ބިލު ދެއްކުމަށް އާންމުންގެ އެހީތެރިކަމަށް އެދިފައެވެ. އެގޮތުން އޭނާއަށް ފައިސާގެ އެހީތެރިކަން ހޯދުމަށް ފޭސްބުކުގައި ވެސް ވަނީ ޕޯސްޓެއް ކޮށްފައެވެ. އާއިލާއިން ބުނީ މިހާރުވެސް މީހުންގެ ފަރާާތުން އެހީތެރިކަން ލިބެމުން އަންނަ ކަމަށެވެ.\nމުހައްމަދުއަށް އެހީތެރިކަން ފޯރުކޮށްދޭން ބޭނުންވާ ފަރާތްތަކުން އިބްރާހިމް ނިޒާމްގެ ބީއެމްއެލް އެކައުންޓު ނަމްބަރު 7730000195053 އަށް ފައިސާ ޖަމާކުރެވޭނެއެވެ.\nޖޫން 16, 2018 19:51\nގަވާއިދާ ޚިލާފަށް އެތަނަށްވަނީ ކީއްކުރަންބާ! ދެން ތިކަންވެސް ޔާމީނު ބޮލަށްކަނޑާލާ!\nޖޫން 16, 2018 20:23\nވަރަށް ހެއްވާކަމެއް އަމިއްލަޔަށް ގަވާއިދާހިލާފަށް ތަންތަނަށްވަދެ ގެއްލުންދީ އަމިއްލަޔަށް ބޮޑި ލިބުމުން މީހުންކައިރީ ބިލުދައްކަން އާދޭސްކުރުން، ހަގީގަތުގަވެސް އެހީ ބޭނުންވާ ކިތަންމެ ނިކަމެއްޗަކު އެބައުޅޭ އެމީހުންނަށް ލާރިދިނުން މާހައްގު\nޖޫން 16, 2018 20:32\nޤާނޫނާއި ގަވައިދުތަކައް އުޅެނީކީ ނޫން މިހާރު މިއުލޭ މީހުން ކަމެއްޖެހިނީމަ އާއިލާ އާއި އާމުނވެސް ފެންނަނީ. އެކަމަކު އެމިސްް މީހުންގެ އުދަގޫ ކިައްމީހުނައް ޖައްސާނެ. ދެންވެް ތަންތަނުގަ ްާނޫނާއި ގަވައިދުތަކައް އުޅެބަލަ\nޖޫން 16, 2018 20:39\nއެހެންވެޔޭ އިންޓަނޭޝަނަލް ފެންވަރުގެ ބޭސްފަރުވާ ކަލޭމެންނަށް ނުދޭންވީ\nޖޫން 16, 2018 21:14\nއާއިލާޔަށް ތި ތަކުލީފު އުފުލަން ދޫކޮއްލަންވީީ. ސަބަބަކީީ މިފަދަ ގަވާއިދާ ހިލާފަށް އުޅޭފަރާތްކަށް ހިތްވަރު ނުދިނުމަށްށާ އެހެންމީހުންގެ ސަލާމަތާ ރައްކާތެރިކަމަށްޓަކާ\nޖޫން 21, 2018 02:26\nކަލެޔައް ނޫނީ ކަލޭ އާއިލާ މީހަކަށް އެހާލު ޖެހިއްޖެއްޔާ؟\nޖޫން 16, 2018 22:08\nއަދިވެސް އެދޮރުފޮނުވާ ބަންދުކޮއްފައި އޮންނަ އޭރިޔާތަކަސްވަދެ ބޫންބޫން އަޅުވާފައި ދުއްވަން\nޖޫން 16, 2018 22:25\nކުއްކުށައް އަރައިގަނެގެން އުޅެނިކޮށް ލިބޭ އަނިޔާއަށްވެސް ރައްޔިތުންތަ އެހީވާންޖެހެނީ؟\nޖޫން 16, 2018 23:10\nމިއީދެން އެކަމަކު ބޮޑުވަރުދޯ!\nޖޫން 16, 2018 23:32\nމިތާ ކޮމެންޓް ލިޔުނު ބޭފުޅުން ކައިރިން ސާފުކޮއްލަން ބޭނުންވަނީ..\nތިމާގެ އާއިލާ ބޭފުޅަކައް މިހެން ދިމާވިނަމަ ހަމަ ތިޔަ ލިޔުއްވާ ކޮމެންޓް ތައް ލިޔާނަން ތޯއޭ.. އެކުއްޖާ ނިޔާވިނަމަ ނުކިޔާނެ ތިހެނެއް.. އޭރައް ބުނާނީ ކުއްޖާގެ މަރުގެ ޒިންމާ ނަގަން ޖެހޭނީ ސަރުކާރުން ނޫނީ އެމް.ޑ.ޕ.އިންނޭ.\nޖޫން 17, 2018 00:16\nހިޔެއް ނުވޭ މިޒަމާނަކު މަާ ޤަވާއިދަށް އުޅޭ މީހުން އުޅޭހެނެއް. މީހަކަށް ދެރަކަމެއް ވީމަ އޭނަ އަށް އެއްޗެހި ކިޔާ މޮޅެތި ކޮމެންޓް ކުރަން މޮޅުވާނެ. ޢެކަމް މާ ރަނގަޅު ވާނެ އެމީހަކަށް އެހީގެ އަތެއް ދިއްކޮށްލުންވެސް. ގައިމު ލިބޭ ޘަވާބުވެސް އިތުރުވާނެ ހެން ހީވަނީ. ތިއިން މީހެއްގެ އާއިލާ މީހެއް ނަމަ އެނގޭނީ. މުހައްމަދު އަވަސް ޝިފާއެއް ދެއްވާށި! އާމީން\nޖޫން 17, 2018 00:26\nތި ޓްރީ ޓޮޕަށް ދިއުމަށް ވުރެ ރާއްޖެއިން ބޭރަށް ދިޔަ ނަމަވެސް ރަނގަޅު ވީސް..އެބުނީ ވިއްޔާ 10 ދުވަހަށް އެރި ވަރު...ތި ތަނަށް ދައްކާނީ މަުއްސަނދި މަހުޖަނުން. ވ ވެސް ދެރަ...ޤަވާއިދާ ހިލާފަށް ވެހިކަލް ދުއްވުމުން ގެއްލުން ތަށް ވަމުންދާތީ...ސަމާލުވޭ...އެހެން މީހުންނާއި ދޭތެރޭ ވިސްނާލާ.


Meehehge bolah kulhujahaigen hairdresser eh hoonu fenah!\nމީހެއްގެ ބޮލަށް ކުޅުޖަހައިގެން ހެއާޑްރެސާ އެއް ހޫނު ފެނަށް!\nޖާވީދު ހަބީބު އަންހެންމީހާ ބޮލަށް ކުޅު ޖަހަނީ\nއިންޑިޔާގައި ވަރަށް މަޝްހޫރު ސެލެބްރިޓީ ހެއާޑްރެސާ އެއް ކަމަށްވާ ޖާވީދު ހަބީބު އެ ގައުމުގެ އެކި ސަރަހައްދުތަކުގައި ކުދި ޕާލާތައް ހިންގާ ބަޔަކަށް ހިންގި ޓްރެއިނިން ސެމިނާރެއްގެ އަންހެން ބައިވެރިއެއްގެ ބޯ ކޮށަން ހުރެފައި އެމީހާގެ ބޮލަށް ކުއްލިއަކަށް ކުޅެއް ޖަހައިފި އެވެ. މި މަންޒަރު ފެންނަ ވީޑިއޯއެއް މިހާރު ސޯޝަލް މީޑިއާގައި ވައިރަލްވެ ގިނަ ބަޔަކު އޭނާއާ ދެކެ ރުޅިއައިސް އަޑު އުފުލަން ވަނީ ފަށާފަ ފައެވެ.\nޖާވީދު ބުނަނީ އޭނާ މިކަން ކުރަނީ ޖޯކަކަށެވެ. ނަމަވެސް އެ ޖޯކު ފަނިވެ، މިހާރު ގިނަ ބަޔަކު ވަނީ އޭނާ ދެކެ އިންތިހާއަށް ރުޅިއައިސްފަ އެވެ. އަދި ޖާވީދަށް ފާޑު ކިޔާ މަލާމާތްކޮށް އޭނާގެ އެ އަމަލުތަކަށް ނުރުހުން ފާޅުކުރުމުގެ އޮއިވަރެއް އިންޑިޔާގައި މިހާރު ވަނީ ފެތުރިފަ އެވެ.\nޖާވީދު އެ އަންހެންމީހާގެ ބޮލަށް ކުޅުޖަހަނީ ފެން ޖެހުމުގެ ބަދަލުގަ އެވެ. އަދި މި ވީޑިއޯ ވައިރަލް ވުމުން މިކަމުގެ ޝަކުވާ މުޒައްފަރްނަގަރް ޕޮލިސް ސްޓޭޝަނަށް ގޮސް މީހަކު ކުރުމުން އެ މައްސަލަ ފުލުހުން މިހާރު ވަނީ ތަހުގީގުކުރަން ފަށާފަ އެވެ.\nޓައިމްސް އޮފް އިންޑިއާގައިވާ ޚަބަރެއް ބުނާ ގޮތުގައި ޖާވީދު އާ ދެކޮޅަށް ވަރަށް ސީރިއަސް ގިނަ ދައުވާތަކެއް އުފުލުމަކީ އެކަށީގެންވާ ކަމެކެވެ.\nއެ މީހެއްގެ ބޮލަށް ޖާވީދު ކުޅު ޖަހަނިކޮށް ވީޑިއޯގައި ފެންނަ އަންހެންމީހާ ވެސް ވަނީ ޖާވީދު އާ ދެކޮޅަށް ވަރަށް ވަރުގަދަ ބަޔާންތަކެއް ދީފަ އެވެ. އަންހެންމީހާ ބުނި ގޮތުގައި އެކަމާ ގުޅޭ ގޮތުން އޭނާ ސުވާލުކުރަން އުޅުމުން ސުވާލު ކުރިޔަވެސް ނުދިން ކަމަށެވެ.\n"އެކަން ކުރީ ކީއްވެތޯ އަހަރެން ސުވާލުކުރަން ފެށުމުން ކަލޭ މަޑުން އިންނާށޭ ކިޔާފައި އޭނާ އަހަރެން ސުވާލު ކުރިޔަކަ ނުދިން. އޭނާ ބުނީ ކަލޭ ތީ އެންމެ ޕާލާއެއް ހިންގާ މީހެކޭ. އަހަރެން 900 ޕާލާ ހިންގަމޭ،" އަންހެންމީހާ ބުންޏެވެ.\nއަންހެންމީހާ ބުނި ގޮތުގައި އެތަނުގައި ތިބި މީހުންގެ ތެރެއިން އޭނާއަށް ގޮވާފައި ސްޓޭޖަށް އަންނަން ދައުވަތު ދިނީ ޖާވީދެވެ. އޭނާ ގޮސް އިށީނުމުން ދެ ފަހަރަކަށް އޭނާގެ ބޮލުގައި އަޅާ ކޮއްޕާލި ކަމަށް ވެސް އަންހެންމީހާ ބުންޏެވެ. އެއީ ބޯކޮށާ ބައެއް މީހުން ކުރާ ކަމެއް ނަމަވެސް އަންހެންމީހާ އަކަށް އެކަމެއް ވެސް ގަބޫލެއް ނުކުރެވުނެވެ.\n"އަހަރެން ބުނިން އަހަންނަނީ ކަނދުރާގެ މައްސަލަތައް ހުންނަ މީހެކޭ.. އެހެން ބުނީމަ ވެސް އޭނަ އެ ވާހަކަ އަޑެއް ނޭހި. ދެ ފަހަރަށް ބޮލުގައި އަޅައި ކޮއްޕާލި. އަދި ބޮލަށް ކުޅު ޖަހަޖަހާފައި ބުނި ކަލޭމެންގެ ޕާލާގައި ފެން ނުލިބިގެން ދަތިވާ ވަގުތުގައި ކަސްޓަމަރުންގެ ބޮލަށް ކުޅުޖަހައިގެން ވެސް އިސްތަށިގަނޑު ކޮށިދާނޭ،" އަންހެންމީހާ ކިޔައިދިނެވެ.\nޖާވީދު މިގޮތަށް ކަންތައް ކުރުމުން އޭނާ ލައްވާ ބޯކޮށަން ބޭނުން ނޫންކަމަށް އަންހެންމީހާ ބުނެ އެވެ. އޭނާ އެހެން ބުނުމުން އެއީ ޖޯކަކަށް ކުރިކަމެކޭ ޖަވީދުގެ އެސިސްޓެންޓަކަށް ހުރި މީހަކު ބުނެ އެވެ. ނަމަވެސް "އެއީ ޖޯކަކަށް މީހުން ކުރާ ކަހަލަ ކަންތައްހޭ" އަންހެންމީހާ ބުނެ އެވެ.\nއަންހެންމީހާ ބުނި ގޮތުގައި މި މަންޒަރު އޭނާގެ ފިރިމީހާ ވަނީ ވީޑިއޯކޮށްފަ އެވެ. އަދި ޖާވީދު އާ ދެކޮޅަށް މި ވީޑިއޯ ބޭނުންކުރަން އަންހެންމީހާ ވަނީ ނިންމާފަ އެވެ.\nއަދި އަންހެންމީހާގެ ބަޔާނާއެކު އިންޑިޔާގެ އަންހެނުން ހައްގުތަކާ ބެހޭ ނެޝަނަލް ކޮމިޝަން އޮފް ވިމެން އިން ވެސް ވަނީ ޖާވީދުގެ މައްސަލަ ބަލައި ފިޔަވަޅު އަޅަން ފުލުހުންނަށް އިލްތިމާސް ކޮށްފަ އެވެ.\nމި ހާދިސާގެ ވާހަކަތައް ވަރަށް ގަދަޔަށް ދެކެވެން ފެށުމާއި އަދި މިކަމާ ގިނަ ބަޔަކު ރުޅިގަދަވެ މައްސަލަ ހޫނުވުމުން ޖާވީދު ވަނީ ސޯޝަލް މީޑިއާގައި ބަޔާނެއް ޝެއާކޮށް މިކަމަށްޓަކައި އެންމެންގެ ކިބައިން ވަރަށް ބޮޑަށް މައާފަށް އެދިފަ އެވެ.\nއޭނާ ބުނި ގޮތުގައި އެއީ މީހަކަށް އިހާނެތިކޮށް ކަމެއް ކުރުމުގެ ނިޔަތުގައި އޭނާ ކުރި ކަމެއް ނޫނެވެ. އެ އިވެންޓަކީ ޕްރޮފެޝަނަލް ބަޔަކަށް ހެއާ ސްޓައިލްކުރުމާ ގުޅޭ ގޮތުން ބޭއްވި ސެމިނާރެއްގައި އޭނާ މަޖަލަކަށް ކުރި ކަމެއް ކަމަށާއި އޭގެ ސަބަބުން ބަޔަކު ހިތްހަމަ ނުޖެހި ރުޅި އައިސްފައިވާނަމަ އެކަމަށް މައާފަށް އެދޭ ކަމަށެވެ.\nޖާވީދު ހަބީބު އާ ދެކޮޅަށް މިދިޔަ ބުރާސްފަތި ދުވަހު ބަޔަކު ވަނީ މުޒާހަރާކޮށް އަޑު އުފުލާފަ އެވެ. އަދި ޖާވީދުގެ ސޫރަ ގޮތަށް ބުދު ތައްޔާރުކޮށް އެ ބުދު އަންދައި އޭނާ ހައްޔަރުކުރުމަށް ވެސް މި މުޒާހަރާގައި ގޮވާފައި ވެއެވެ.\nމިސް ޔުނިވާސް ތާޖާއެކު ލިބޭ އިނާމުތައް އެނގޭތަ؟\nއިންތިޚާބުން ބަލިވާން މަސައްކަތް ކުރާ މީހެއް!


Bodethi inaamuthakaai eku dhiraagun khaasa roadha promotion eh fashaifi | Mihaaru\nބޮޑެތި އިނާމުތަކާ އެކު ދިރާގުން ހާއްސަ ރޯދަ ޕްރޮމޯޝަނެއް ފަށައިފި\n16 މެއި 2018 - 17:483comments\nބޮޑެތި އިނާމުތަކާއި ގިނަ ހިދުމަތްތަކެއް ހިލޭ ލިބޭގޮތަށް ދިރާގުން ރޯދަ މަހަށް ހާއްސަ ޕްރޮމޯޝަނެއް ފަށައިފި އެވެ.\nރާއްޖޭގެ އެންމެ ދުވަސްވީ މުވާސަލާތީ ހިދުމަތްދޭ ކުންފުނިން ބުނީ އެ ކުންފުނީގެ ކަސްޓަމަރުންނަށް ގިނަ ހަދިޔާތަކެއް މި ރޯދަ މަހު ދޭން ހަމަޖެހިފައިވާ ކަމަށެވެ.\nއެގޮތުން ރޯދަ މަހުގެ ކޮންމެ ހަފްތާއަކު ދިރާގުގެ އެކްޓިވް ހުރިހާ ކަސްޓަމަރުންގެ ތެރެއިން ނަސީބުވެރި ކަސްޓަމަރަކަށް ހުރިހާ ހަރަދަކާއެކު ދެ މީހަކަށް އުމްރާ ދަތުރެއް ދޭން ވަނީ ހަމަޖައްސައިފަ އެވެ. އަދި އެސްއެމްއެސް މެދުވެރިކޮށް ނަމާދު ވަގުތު ހަނދާންކޮށްދިނުމުގެ ހިދުމަތް ވެސް މުޅިން ހިލޭ ދޭނެ އެވެ. ކޮންމެ ނަމާދު ވަގުތެއްގެ 15 މިނިޓު ކުރިން އެސްއެމްއެސްއަކުން ނަމާދު ގަޑި އަންގައިދޭ ހިދުމަތް #8*123* އަށް ގުޅުމުން ލިބޭނެ އެވެ.\nޕްރިޕެއިޑް ކަސްޓަމަރުންނަށް އެސްއެމްއެސް މެދުވެރިކޮށް ޒަކާތް ދެއްކޭ ގޮތަށް ވެސް ދިރާގުން ވަނީ ހަމަޖައްސާފަ އެވެ. ޒަކާތް ދެއްކޭނީ ޕްރީޕެއިޑް ކަސްޓަމަރުން، #8*123* އަށް ގުޅައިގެންނެވެ. ދިރާގުން ބުނީ އެ ހިދުމަތަށް އެއްވެސް އަގެއް ނުނަގާނެ ކަމަށެވެ.\nރޯދަ މަހަކީ ޑޭޓާ ބޭނުންކުރުން އިތުރުވާ މަހަކަށްވާތީ އިތުރަށް ޑޭޓާ ބޭނުންކުރާ ފަރާތްތަކަށް ހާއްސަ ދެ ޑޭޓާ ޕެކެއް ވެސް ދިރާގުން ވަނީ ތައާރަފް ކޮށްފަ އެވެ. އެއީ، 120ރ. އަށް 1.5 ޖީބީ އަދި 250ރ. އަށް4ޖީބީ ލިބޭ ޑޭޓާ ޕެކެވެ. އަދި ޑޭޓާ ޕެކްތައް ގަތުމުން ސޯޝަލް މީޑިއާ ބޭނުންކުރަން އެއް ޖީބީގެ ޑޭޓާ ޕެކެއް މުޅިން ހިލޭ ލިބޭނެ އެވެ. އަލަށް ތައާރަފް ކުރި ޑޭޓާ ޕެކް އެކްޓިވޭޓް ކުރެވޭނީ #8*123* އަށް ގުޅައިގެންނެވެ.\nކަސްޓަމަރުން ޑޭޓާ ޕެކްތައް ގަންނަން ކުރާ ހަރަދުގެ 10 ޕަސެންޓް، ޓައިނީ ހާޓްސް އަށް ހަދިޔާ ކުރާނެ ކަމަށް ދިރާގުން ބުންޏެވެ. ޓައިނީ ހާޓްސް އަކީ ހިތުގެ ބަލިތައް ހުންނަ ކުޑަކުދިންނަށް އެހީވުމަށް މަސައްކަތްކޮށްދޭ ޖަމިއްޔާ އެކެވެ.\nއިންސްޓަގްރާމް ބޭނުންކުރާ މީހުންނަށް ހާއްސަ ކޮށްގެން ވެސް ދިރާގުން ވަނީ ޕްރޮމޯޝަނެއް ފަށައިފަ އެވެ. މި ޕްރޮމޯޝަނުގައި ބައިވެރި ވެވޭނީ، އިންސްޓަގްރާމް އެކައުންޓް "ޕަބްލިކް" ކުރުމަށް ފަހު، RoadhaMoments ހޭޝްޓެގް ޖެހުމަށް ފަހު، ރޯދަ މަހުގެ ތަފާތު މަންޒަރުތައް ހިއްސާކުރުމުންނެވެ. އަދި ކޮންމެ ހަފްތާއަކު ގުރުއަތުލުން ބާއްވައި ގުރުއަތުން ހޮވޭ މީހަކަށް ގޯޕްރޯ ހީރޯ6ކެމެރާ އެއް ވެސް ލިބޭނެ އެވެ.\nދިރާގުން ވަނީ ޓްވިޓާ ބޭނުންކުރާ މީހުންނަށް ވެސް ވަރަށް ޚާއްސަ މުބާރާތެއް ފަށާފަ އެވެ. މި މުބާރާތް ކުރިއަށް ދާނީ ކޮންމެ ރެޔަކު 10:00 ގައި ދިރާގުން ޓްވިޓާ އަށް މެކްރޯ ފޮޓޮއެއް ޕޯސްޓް ކުރާ ހިސާބުންނެވެ. އެ ފޮޓޯ ޕޯސްޓް ކުރުމާ އެކު Meekoacheh ހޭޝްޓެގް ބޭނުންކޮށްގެން އެ ފޮޓޯ އިން ފެންނަ އެއްޗެއް ދިމާ ކުރުމުގެ ފުރުސަތު 12:00 ޖަހަންދެން ހުޅުވާލެވޭނެ އެވެ. އަދި ކޮންމެ ހަފްތާ އަކު ވެސް އެންމެ ގިނަ ޖަވާބު ދިމާކުރާ މީހަކަށް ފަސް މީހެއްގެ ރޯދަ ވީއްލުމެއް ސީހައުސް ރެސްޓޯރަންޓުން ލިބޭނެ އެވެ.\nމިދިޔަ އަހަރު ސޯޝަލް މީޑިއާގައި މަޝްހޫރުވި، ތަފާތު ދިވެހި ކެއުންތައް ތައްޔާރު ކުރާނެ ގޮތުގެ ރެސިޕީ ވީޑިއޯތައް ފަދަ ތަފާތު ވީޑިއޯތައް މި އަހަރު ވެސް ދިރާގުން ސޯޝަލް މީޑިއާގައި ހިއްސާ ކުރަން ވަނީ ހަމަޖެހިފަ އެވެ. "ދިވެހިންގެ ރަހަ"ގެ ނަމުގައި ގެނެސްދޭ އެ ވީޑިއޯތައް ދިރާގުގެ ސޯޝަލް މީޑިއާ ޕްލެޓްފޯމްތަކުން ކޮންމެ ހޯމަ އަދި ބުރާސްފަތި ދުވަހެއްގައި ގެނެސްދޭނެ އެވެ.\nރޯދަ މަހާ ދިމާކޮށް އެތައް ދިވެހިންނެއް އުމްރާ އަށް، ސައުދީ އަރަބިއްޔާ އަށް ދާއިރު އެ ފަރާތްތަކަށް ގުޅުމަށް ވަރަށް ހާއްސަ ރޭޓުތަކެއް ވެސް ވަނީ ކަނޑައަޅާފަ އެވެ. އެގޮތުން ދިރާގު ނަންބަރުތަކުން ސައުދީ އަށް ގުޅާއިރު (019) ޖެހުމަށް ފަހު، ގުޅަން ބޭނުންވާ ނަންބަރު ޖެހުމުން މިނެޓަކަށް ޗާޖު ކުރާނީ 1.88ރ. އެވެ. މިއަދުން ފެށިގެން ޖޫން 17 ވަނަ ދުވަހުގެ ނިޔަލަށް މި ޕްރޮމޯޝަން ކުރިއަށް ދާނެ އެވެ.\nއިތުރު ލިޔުންތައް ދިރާގު ވިޔަފާރި ޕްރޮމޯޝަން ދިރާގު ރޯދަ ޕްރޮމޯޝަން ރޯދަ މަސް 2018\n"ރޯދައިގެ އެކުވެރިޔާ"ގެ ނަމުގައި ދިރާގުން އެޕެއް


SunOnline: ''Maldives Showcase'' gai baiverivaa faraaiyythakah SriLankan in haassa fair eh\n"މޯލްޑިވްސް ޝޯކޭޒް"ގައި ބައިވެރިވާ ފަރާތްތަކަށް ސްރީލަންކަން އިން ހާއްސަ ފެއާއެއް\nޖަޒްލާން މުހައްމަދު 15 May 2018, 19:52\n"މޯލްޑިވްސް ޝޯކޭޒް"ގައި ބައިވެރިވާ ފަރާތްތަކަށް ސްރީލަންކަން އެއާލައިންސުން ހާއްސަ ފެއާއެއް ފެށުން --\nހައިރައިޒްއިން އިންތިޒާމްކޮށްގެން މޯލްޑިވްސް އެސޯސިއޭޝަން އޮފް ޓްރެވަލް އެޖެންޓްސް އެންޑް ޓުއާ އޮޕަރޭޓާސް (މަޓާޓޯ)އާ ގުޅިގެން މިއަހަރު ބޭއްވުމަށް ހަމަޖެހިފައިވާ "މޯލްޑިވްސް ޝޯކޭޒް"ގައި ބައިވެރިވާ ފަރާތްތަކަށް ސްރީލަންކަން އެއާލައިންސުން ހާއްސަ ފެއާއެއް ފަށައިފިއެވެ.\nމޯލްޑިވްސް ޝޯކޭޒްގައި ބައިވެރިވާ ފަރާތްތަކަށް ސްރީލަންކަން އެއާލައިންސުން ކަނޑައަޅާފައިވާ ފެއާތަކަކީ އިކޮނަމީ ކްލާހުން 15 ޕަސެންޓް ޑިސްކައުންޓް އަދި ބިޒްނަސް ކްލާހުން 10 ޕަސެންޓް ޑިސްކައުންޓެވެ.\nރާއްޖެ މާކެޓް ކުރުމުގެ ގޮތުން ހައިރައިޒްއިން ބޭއްވުމަށް ހަމަޖެހިފައިވާ މޯލްޑިވްސް ޝޯކޭޒްގެ މިއީ ފުރަތަމަ އެޑިޝަނެވެ. އެ އިވެންޓް ބޭއްވުމަށް ހަމަޖެހިފައިވަނީ ޖުލައި މަހުގެ 26 އަދި 27 ވަނަ ދުވަހު ސްރީލަންކާގެ ކޮލަންބޯ ސިޓީގެ ތާޖް ސަމުޑްރާ ހޮޓަލުގައެވެ.\nސަންއަށް މައުލޫމާތު ދެއްވަމުން ހައިރައިޒްގެ މާކެޓިންގް މެނޭޖަރު މާއިޝާ ޝުޖާއު ވިދާޅުވީ، މޯލްޑިވްސް ޝޯކޭޒް އިވެންޓަކީ ރާއްޖެ ތަމްސީލްކޮށް ދައްކުވައި ދިނުމަށް މަޓާޓޯއާ ގުޅިގެން ބާއްވާ އިވެންޓެއް ކަމަށެވެ. އެ އިވެންޓްގެ ތެރެއިން ރާއްޖޭގެ ޓްއާ އޮޕަރޭޓަރުންނާއި، ގެސްޓްހައުސްތަކާއި، ރާއްޖޭގެ އުފެއްދުންތަކުގެ އިތުރުންވެސް ރާއްޖެއާ ގުޅުންހުރި ގިނަ ކަންކަން ޝޯކޭޒް ކުރެވިގެންދާނެ ކަމަށް މާއިޝާ ވިދާޅުވިއެވެ.\nމޯލްޑިވްސް ޝޯކޭޒްގައި ބައިވެރިވުމުގެ ފުރުސަތު މިހާރު ހުޅުވާލާފައިވާއިރު ދޫކުރަން ހަމަޖެހިފައިވަނީ ވަރަށް ލިމިޓެޑް ޖާގަތަކެއް ކަމަށް މާއިޝާ ވިދާޅުވިއެވެ.\nމިހާތަނަށް އެ ޝޯގައި ބައިވެރިވެފައިވާ ފަރާތްތަކުގެ ތެރޭގައި ސްރީލަންކަން އެއާލައިންސް، ކާނި، އަލްޝާލީ މެރިން، ކޮކޫން މޯލްޑިވްސްގެ އިތުރުން ރިވަރީޒް ވެސް ހިމެނޭ ކަމަށް މާއިޝާ ވިދާޅުވިއެވެ.\nފަތުރުވެރިކަމުގެ ބައެއް ކަންކަމުގައި އާންމުންގެ ހިޔާލަށް!


Israel Ge First Lady Flight Eh Ge Cockpit Ah Van Mahsala Eh Fenmathivehje - Vaguthu\nއިސްރާއީލްގެ ފަސްޓް ލޭޑީ ފްލައިޓެއްގެ ކޮކްޕިޓަށް ވަން މައްސަލައެއް ފެންމަތިވެއްޖެ\nއިސްރާއީލްގެ ހައްދުފަހަނައަޅާފައިވާ، އަނިޔާވެރި ބޮޑުވަޒީރު ބެންޖަމިން ނަތަންޔާހޫގެ އަނބިމީހާ ސާރާ ނަތަންޔާހޫ އިސްރާއީލްގެ ގައުމީ އެއާލައިންގެ ފްލައިޓަށް އެރި ވަގުތު މަރުޙަބާ ކިޔަން ޕައިލެޓް ނުނިކުތުމުން ކޮކްޕިޓަށް ވަދެ، ޕައިލެޓާއި ބައްދަލު ކޮށްފިއެވެ.\nމީގެ ކުރިން ވެސް މަގާމުގެ ނުފޫޒު ބޭނުން ކޮށްފައިވާ ކަމަށް ތުހުމަތު ކުރެވިފައިވާ ސާރާ ނަތަންޔާހޫ ކޮކްޕިޓަށް ވަނީ ޔޫކްރޭނަށް ކުރި ރަސްމީ ދަތުރެއްގައެވެ.\nސާރާ އިން ފްލައިޓް ނައްޓާލުމުގެ ކުރިން ޕައިލެޓް ވަނީ ސާރާ ފްލައިޓްގައި އިނުމުން އޭނާ އަށް މަރުޙަބާ ކިޔާފައެވެ. މީޑިއާ ރިޕޯޓްތައް ބުނާ ގޮތުގައި އެކަމާ ވެސް ސާރާ ވަނީ ހިތްހަމަނުޖެހިފައެވެ.\n"އާއްމު ގޮތެއްގައި އިއްޒަތްތެރިޔަކު ފްލައިޓަށް އަރައި ވަޑައިގަންނަވާ ނަމަ ދޮރު ކައިރިއަށް ވަޑައިގެން ޕައިލެޓް އެބޭފުޅަކަށް މަރުޙަބާ ވިދާޅުވޭ. ނަމަވެސް ސާރާ ދަތުރު ކުރި ފްލައިޓްގެ ޕައިލެޓް އެގޮތައް ކަންތައް ނުކުރުމުން ސާރާ ފުރަތަމަ ހިތްހަމަ ނުޖެހުނީ." އިސްރާއީލްގެ މީޑިއާއެއް ކަމަށްވާ "ޗެނަލް-12" ގައި ބުނެފައި ވެއެވެ.\nސާރާ ފްލައިޓްގެ ކޮކްޕިޓަށް ވަން ކަމަށް ބުނާ ޚަބަރު އިސްރާއީލްގެ ބޮޑުވަޒީރުގެ އޮފީހުން ދޮގެއް ނުކުރެއެވެ.\nނަމަވެސް ބޮޑުވަޒީރުގެ އޮފީހުން ވަނީ އެޚަބަރު މީޑިއާތަކުން ފަތުރާތީ ހިތްހަމަނުޖެހުން ފާޅުކޮށްފައެވެ. ބޮޑުވަޒީރުގެ އޮފީހުން ބުނީ އެ ޚަބަރު ފަތުރަނީ ސާރާ ކުރާ މުހިއްމު ރަސްމީ ދަތުރެއްގެ ސަމާލުކަން އެހެން ދިމާލަކަށް އަނބުރާލަން ކަމަށެވެ.\nސާރާ ޔޫކްރޭނަށް ދަތުރު ކުރުމުގެ އެންމެ ބޮޑު ބޭނުމަކީ ކައިރިވަމުން އަންނަ ޔޫކްރޭންގެ އިންތިޚާބުގައި ރަޝިއާއަށް ތާއިދު ކުރާ ކެންޑިޑޭޓުންނާއި ދެކޮޅަށް ކެމްޕޭން ކުރުން ކަމަށް ބައެއް ފަރާތްތަކުން ބުނެއެވެ.\nއޮގަސްޓް 20, 2019 10:29\nމޫނުމަތިނަވެސް ޔަހޫދީ ފާޑެއް ޖަހާ\nއޮގަސްޓް 20, 2019 12:02\nއިންސާނުން ދުނިއެއަށް ފޮނުއްވަނީ ވަކި ވައްތަރެއް ޖަހާ ބައެއްގެ ގޮތުގައެއް ނޫން.\nއޮގަސްޓް 20, 2019 14:43\nދެވަނަ އުންމު ޖަމީލް\nހ.ބ.ބ(ހޭ ބޭރަށް ބާރަށް) ލޮލް ????


Vazeerun russaigen rashuge tharahgee genna zamaan maazee vejje: Nasheed | Mihaaru\nވަޒީރުން ރުއްސައިގެން ރަށުގެ ތަރައްގީ ގެންނަ ޒަމާން މާޒީވެއްޖެ: ނަޝީދު\nއެމްޑީޕީގެ ހަރުގޭގައި މީގެ ކުރިން ނަޝީދު ވާހަކަފުޅުދައްކަވަނީ.-- ފޮޓޯ: އެމްޑީޕީ\n30 އެޕްރީލް 2021 - 22:10\nސަރުކާރުު ހިއްސާވާ ކުންފުންޏެއްގެ އިސްވެރިއަކު ނުވަތަ ވަޒީރަކު ރުއްސައިގެން ރަށްރަށަށް ތަރައްގީ ގެންނަ ޒަމާން މާޒީވެ ގޮސްފައިވާ ކަމަށް ކުރީގެ ރައީސް މުހައްމަދު ނަޝީދު ރޭ ވިދާޅުވެއްޖެ އެވެ.\nނ. އަތޮޅު އަދި އެ ރަށު ކައުންސިލް ހަރަކާތްތެރިވާނެ ގޮތުގެ މަޝްވަރާ ބައްދަލުވުން ނިންމުމަށް ބޭއްވި ރަސްމިއްޔާތުގައި ނަޝީދު ވިދާޅުވީ، އަތޮޅެއްގެ ރައްޔިތުން ހަމަ އިސްކޮށް ތެދުވެ، އަމިއްލަ ދިރިއުޅުމުގެ ކަންކަން އަމިއްލަ އަށް ނިންމުމަށް ތެދުވާ މަންޒަރު ފެނުމަކީ ހިތްހަމަޖެހުން ގެނުވާ ކަމެއް ކަމަށެވެ.\nއެމްޑީޕީން އިންދި "ކުޑަ އޮށެއްގެ ސިއްރުން ބޮޑު ގަހެއް" ހެދުމުން އަންނަ ކަމަށާއި އެއީ ގިނަ ބަޔަކު ފަަހަތުގައި ތިބެގެން ކުރި މަސައްކަތެއް ކަމަށް ނަޝީދު ވިދާޅުވި އެވެ. އެގޮތުން އަމިއްލަ އަށް ހަލާލު މަސައްކަތުން ހަމަ އިސްކޮޅަށް ރައްޔިތުން ތެދުވުމަށް އަބަދުވެސް ވަކާލާތު ކުރައްވަމުން ގެންދިޔަ ކަމަށް އެ މަނިކުފާނު ވިދާޅުވި އެވެ.\nނަޝީދު ވިދާޅުވިގޮތުގައި، މާޒީވި ތަނުގައި ރަށްރަށުގެ ރައްޔިތުން ކަމެއް ކުރަން ބޭނުންވެއްޖެ ނަމަ ޖެހެނީ، މާލެ އައިސް ވަޒީރެއްގެ ގޭދޮށުގައި މަޑުކޮށްގެން ތިބުމަށެވެ. އެތަނުގައި ހުރެގެން ލިބުނު އެއްޗެއް ހިފައިގެން އަނބުރާ ދާން ޖެހުނަސް މިއަދު އެކަން މާޒީވެ ގޮސްފައިވާ ކަމަށް ނަޝީދު ވިދާޅުވި އެވެ.\n"ތިމަންނާއެއް ނެތީމާ ސަރުކާރު ހިއްސާވާ ކުންފުންޏެއްގެ މެނޭޖިން ޑިރެކްޓަރާއެކު ކޮފީއަކަށް އަރައި އޭނާ ހިތްހަމަޖައްސާލައިގެން، ވަޒީރަކު ބޭފުޅަކު ރުއްސައިގެނޭ ތިމަންނާ ރަށުގެ ކަންކަން ފުރިހަމަވާނީ. ނޫން އެ ޒަމާން ނިމިއްޖެ،" ނަޝީދު ވިދާޅުވި އެވެ.\nއެ މަނިކުފާނު ވިދާޅުވީ، ރާއްޖޭގެ މިސްރާބު ހުރީ "އަނެއް ދިވެހިރާއްޖެ" އަށެވެ. "އަނެއް ދިވެހިރާއްޖެ" އަށް ދެވޭ މަންޒަރު ފެނުމަކީ ލިބިވަޑައިގަންނަވާ ހިތްހަމަޖެހުމެއް ކަމަށް ވެސް ވިދާޅުވި އެވެ.\n"ބައެއްގެ ހަޔާތުގައި ބޮޑު ބަދަލެއް އަންނަ ތަނެއް ގިނަ މީހުންނަކަށް ނުފެންނާނެ. އެހެން ނަމަވެސް ދިވެހިރާއްޖެ ދަތުރުކުރަނީ ހައި ސްޕީޑްގައި. އެ ސްޕީޑުގައި އަޅުގަނޑުމެންނަށް އިރާދަކުރެއްވިއްޔާ އަޅުގަނޑުމެން މި އެދޭ ބަދަލު ހޯދޭނެ،" ނަޝީދު ވިދާޅުވެ އެވެ.\nއެ މަނިކުފާނު ވިދާޅުވީ ބާރުތައް ވަކިކޮށް، ސިޔާސީ ހަރަކާތްތައް ސުލްހަވެރިކަމާ އެކު ހިންގަން ފެށުމުން ގައުމުތައް ޖަހަނީ "ޖަމްޕް" ކަމަށެވެ. އެގޮތަށް ގައުމުތައް ކުރިއަށް ދާއިރު އެ މަގުން ދާން ރާއްޖެ އަށް ދިމާވެފައިވާ މައްސަލައަކީ ކޮބައިތޯ ސުވާލު އުފެއްދެވި އެވެ.\nނަޝީދު ވިދާޅުވި ގޮތުގައި ރާއްޖެ ތަޅުލެވިފައި ވަނީ "ޔުނިޓަރީ" ދައުލަތުގެ ވާހަކައިގެ ތެރޭގަ އެވެ.\n"މި މައްސަލަ ނިއުޅިގެންދާ މިންވަރަކަށް އެބަ ފެނޭ ކޮން ތަނަކަށް ކަން ހުއްޓުނީ. އަޅުގަނޑަށް މިހާރު މާބޮޑަށް ޔަގީން ކުރެވޭ ޔުނިޓަރީ ދައުލަތުގެ ވާހަކައިގައޭ މިތިބީ ތަޅުލެވިފައި. ގާނޫނު އަސާސީގައި އޮތް ޔުނިޓަރީ ދައުލަތެކޭ އަޅައި، އަދި ރައީސް މައުމޫނުގެ ބާރުފުޅުތައް އަމިއްލަފުޅަށް ހިފަހައްޓުވަން ވެގެން އެ ބޭފުޅާގެ އާރާބާރުގައި އުފެދިގެން އައި ގާނޫނުއަސާސީއެއް. އަނެއްކާ ވެސް ސިފަވެގެން ދިޔައީ މާ މާތް ރަސްކަމެއްގެ ގޮތުގައި،" ނަޝީދު ވިދާޅުވެ އެވެ.\nނަޝީދު ވިދާޅުވި ގޮތުގައި ރައްޔިތުންނާ ހަމައަށް ބާރުތައް ގެނެވޭނެ ގޮތަކަށް ބާރުތައް އަތުލާން ޖެހެ އެވެ. އެއީ ނުކުރެވޭނެ ކަމެއް ނޫން ކަމަށާއި މިހާރު ވެސް ކުރަމުން އަންނަ މަސައްކަތަކީ ރައްޔިތުންނާ ހަމައަށް ބާރުތައް ފޯރުވައިދިނުން ކަމަށް ނަޝީދު ވިދާޅުވި އެވެ.\nއެމްޑީޕީ ރައީސް މުހައްމަދު ނަޝީދު ލާމަރުކަޒީ ހިންގުން\n57 ކޮމެންޓް, 40 ރިއެކްޝަންސް\nއާނ.. ކަންތައްތައް ކުރުވުމަށް ރުއްސަންޖެހޭނީ ހަމައެކަނި މަޖިލިހުގައި އުޅޭ މެމްބަރުންނާއި ޕާޓީ ކުދިންކޮޅު..\nޙަމަހުސް އޮޅުވާލުން. މަޖުބޫރު ކުރުވައިގެން ގަދަކަމުން ފާޑުފާޑުގެ ލައިންތައް ނެރެގެން މެމްބަރުންނަށް ބިރުދައްކައިގެން ކަންކަން ކުރާ ޚުދުމުޚުތާރު މަޖިލިސް ރައީސެއް. ބަރުލަމާނީގައި ފެންނާނެ މިމަންޒަރު ވަރަށް ރީތިކޮށް. ހަރުދަނާ މީހަކު އަދި އެލެކްސް ކިޔާ މީހަކުގެ ވިސްނުމާ ދެކޮޅަށް ބަހެއްބުނާ މީހަކު ބުރުއްސާލާ މަންޒަރު މާޒީގައިވެސް އޮތީ. ޖުޑިޝަޜީ މިނިވަންނުވަނީ އެހެން ވެރިކަމުގައި. މިވެރިކަމުގައި މުށުތެރެވީމާ އެއީ މިނިވަންވެފައި އޮތްތަނެއް. ހޯބޯ. ޙެހޭ\nކޯލިޝަން ޕާޓްނަރުން ރުއްސައިގެން އެމީހުން ބޭނުންވާހާ އެއްޗެއް ދީގެން ވެރިކަންކުރި ޒަމާން މާޒީވިކަން ޔާމީން ދައްކައިދިން. 500%ގެ އިތުބާރު ކުރެވޭ މީހާވެސް ގޯސް ކަމެއް ކުރީމަ ޖަލަށްލެވޭނެކަން ދައްކައިދިން. އެކަމު މި ވެރިކަމުގައި ފެންނަނީ އޭގެ އިދިކޮޅު ނޫންބާ؟\nތިޔައަށް ކުޑަވެސް ބަދަލެއް ނާދޭ. މިސަރުކާރުގެ ބޭފުޅަކު އެބަހުންނެވި އެމަނިކުފާނު ނުރުހުން ނުވާގޮތަށް ނޫންގޮތަކަށް ކަމެއް ނުދާނެ ފަދަ ބޭފުޅެއް. އެބޭފުޅާގެ ރުހުން އޮވެގެން ނޫނިއްޔާ އެއްވެސް ކަމެއް ނުވޭ. ކޮންވާހަކަ އެއް ދައްކާކަށް. މުޅި ކުންފުނިތަކާއި އެހެން ވަޒީރުންވެސް ކޮންޓްރޯލު ކުރަނީ އެމަނިކުފާނު. ރަށަކަށް އަންނަން ޖެހޭތަރައްޤީވެސް ނިންމަނީ އޭނާ. މިދައްކަނީ އަދީބުގެ ވާހަކައެއް ނޫން އެހެން ޚިޔާލަށް އައުމަކީ ވެދާނެ ކަމެއް އަދީބު 2.0\nއާނ، ވަޒީރުން ރުއްސާ ޒަމާން މާޒީވެގޮސްފިކަން މަނިކުފާނަށް އެނގިލައްވާއިރު، ދެރައީ، މަނިކުފާނު ރުއްސައިގެން އެމް.ޑީ.ޕީ އޮތް ޒަމާން ހަމަ އެގޮތަށް ބާއްވަން މަނިކުފާނުގެ ފައިންޕުޅު ވިއްދަވާލެއް ވަރުގަދަކަން. ބޯ ހަލާކު. މަނިކުފާނު ނޫނީ ދެން މިގައުމުގައި ތިބީ ބޮލަށް ކާށްޓެއް ޖަހައިގެން ތިބި މީހުންކަމަށްތޯ ހީފުޅުވަނީ؟\nމުހަ އްމަދު ނަޝީދު، ވެދުންސަލާމް. މަނިކުފާނުވަނީ މު އްދަތުހަމަވެފަ އިކަން ދިވެހި ރަ އްޔިތުންގެ %99 މީހުނަށް ޔަގީންވާތީ އާ އި އަދި މު އްދަތު ހަމަވުމުން ކޮންމެ އެ އްޗަކުންވެސް ޖަރާސީމާ އި ފަނިފަޚުސާ ނިކުންނަފަދަ އިން މަނިކުފާނު މިހާރު ވިދާޅުވާ ކޮންމެބަހެ އްވެސްވަނީ ދިވެހި ރަ އްޔިތުންނަށް ޒަހަރަކަށް. ވީމާ މަނިކުފާނު މަޖިލިސް ރަ އީސް ކަމުން އިސްތި އުފާ ދެ އްވުމަށްފަހު ގެ އަށް ވަޑަ އިގަތުމަށް ދިވެހި ރަ އްޔިތުން އެގޮވާލަން.\nދެން ފަހެ ދެނޯ؟\nއަޅުގަނޑާއި ސީމާ އާއި އައިޝާ އާއި އަދި ހުއްރިއްޔާ އަށް ހުޅުމާލެއިން ދެއްވަން މަަނިކުފާނު ވިދާޅުވި ހަތަރު ފްލެޓުންކުރެ އެންމެ ފްލެޓެއްވެސް އަދި ނުލިބޭ، މިކަމާއިގެން އަޅުގަނޑުމެން ދުވަން ޖެހެނީ ކޮންބޭފުޅެއްގެ ފަހަތުން ތޯ؟\nބޮޑު ބޮޑު ވަޒީރު ރުއްސައިގެން ރަށުގެ ތަރައްގީ ގެންނަ ޒަމާނަށް މިހާރު މިވަނީ ވާޞިލުވާން ޖެހިފަ ދެއްތޯ؟\nވާހަކަ ރީތި. މައްސަލައަކަށްވަނީ މަނިކުފާނު ވެސް ވޯޓް ހޯއްދަވަންވީމާ މީހުންގެ ބޮލަށް ޗިޕް ޖައްސަވައިގެން، ގުނބޯ ހައްދައިގެން، ހުވަފެން ދައްކައިގެން ވޯޓް ހޯއްދަވަން އުޅުއްވާތީ. އެކަން އެހެން މިހާރު ނުވާނެކަން ކައުންސިލްތަކުގެ އިންތިޚާބުން ސާފުވެއްޖެ ދެއްތޯ\nމިހާރު ވަޒީރަކަށް ކުރެވޭނެ އެއްކަމެއްވެސް ނޯންނާނެ ކަން ވަރަށް ސާފުކޮށް އެނގޭ، ހުރިހާ ކަމެއްވެސް ކުރެވޭނީ ބޮޑު ވަޒީރުން، ހުރިހާ އެންމެން ދުވަން ޖެހޭނީ ބޮޑުވަޒީރު ފަހަތުން، އެކަމަކު ތިޔަ ބޮޑުވަޒީރަކީ އެކަކަށްވެސް އެއްކަމެއްވެސް ކޮށްދޭ މީހެއް ނޫން، މުޅިން އަނގައިން ހިފަހައްޓާނީ


Dhaulathun Party Thakah Faisaa Dhinun Huhtan Jehey: Riyaz\nއެމްއެންޕީ އުފެއްދުމުގެ ޖަލްސާގައި ރިޔާޒް ވާހަކަފުޅު ދައްކަވަނީ، ފޮޓޯ؛ ވަގުތު އިމޭޖަސް\nދައުލަތުން ޕާޓީތަކަށް ފައިސާ ދިނުން ހުއްޓަން ޖެހޭ: ރިޔާޒް\n23 މޭ 2022 - 22:23:52\nސަރުކާރުން ކޮންމެ އަހަރަކު ސިޔާސީ ޕާޓީތަކަށް ދެމުން އަންނަ ފައިސާ ދިނުން ހުއްޓާލަން ޖެހޭ ކަމަށާއި، އެކަން ނިމުމަކަށް ގެނައުމަށް ވަރަށް އަވަހަށް މަޖިލީހަށް ބިލެއް ހުށަހަޅާނެ ކަމަށް، އެމްއެންޕީގެ ނައިބު ރައީސް އަދި ރައްޔިތުންގެ މަޖިލީހުގެ ތިމަރަފުށި ދާއިރާގެ މެމްބަރު އަބްދުﷲ ރިޔާޒް ވިދާޅުވެއްޖެ އެވެ.\nރިޔާޒް މިފަދައިން ވިދާޅުވެފައި މިވަނީ، ސިޔާސީ ޕާޓީތަކަށް އޮޅުވައިލައިގެން މީހުން ވައްދާ މައްސަލަ އާއި ގުޅިގެން މަޖިލީހުގެ ތަޅުމަށް މަޑުއްވަރީ ދާއިރާގެ މެމްބަރު އާދަމް ޝަރީފް މިއަދު ހުށަހެޅުއްވި މައްސަލަ ބޭރުކޮށްލުމުން، ކުރެއްވި ޓުވީޓެއްގަ އެވެ.\nރިޔާޒްގެ ޓުވީޓްގައި ބުނެފައިވަނީ، ސިޔާސީ ޕާޓީތަކުން އީސީ އަށް ވަގު ފޯމު ހުށަހަޅަނީ، ދައުލަތުން ކޮންމެ އަހަރަކު ސިޔާސީ ޕާޓީތަކަށް ފައިސާ ދެމުން އައުމުން ކަމަށާއި، އެހެން ކަމުން އެކަން ނިމުމަކަށް ގެންނަ ޖެހޭނެ ކަމަށެވެ.\n"ޕާޓީތަކުގެ ދަފުތަރު ބަލައިގެން އިލެކްޝަންސް ކޮމިޝަނުން ކޮންމެ އަހަރަކު ދައުލަތުގެ ބަޖެޓުން ފައިސާ ދޭހާ ދުވަހަކު މިކަން މިގޮތަށް ހިނގާނެ. ސިޔާސީ ޕާޓީތަކަށް ފައިސާ ދިނުން ނިމުމަކަށް ގެނައުމަށް ގާނޫނޫ އިސްލާހުކުރަން މޯލްޑިވްސް ނެޝަނަލް ޕާޓީން ބިލެއް ވަރަށް އަވަހަށް މަޖިލީހަށް ހުށަހަޅާނަން." ރިޔާޒް ވިދާޅުވިއެވެ.\nސިޔާސީ ޕާޓީތަކުގެ ގާނޫނުގައި ބުނެފައި ވާގޮތުގައި، ކޮންމެ އަހަރެއްގެ ދައުލަތުގެ ބަޖެޓުން ސިޔާސީ ޕާޓީތަކަށް 0.1 އިންސައްތަ ދޭން ޖެހޭ ކަމަށެވެ.\nއަދި މިފައިސާ ލިބޭނީ މަދުވެގެން 10،000 މެމްބަރުން ތިބޭ ޕާޓީތަކަށް ކަމަށް އެގާނޫނުގައި ވަނީ ބުނެފަ އެވެ.\nދައުލަތުގެ ބަޖެޓުން މި އަހަރު އެކަނި ވެސް 30.2 މިލިއަން ރުފިޔާ ސިޔާސީ ޕާޓީތަކަށް ވަނީ ދޫކޮށްފަ އެވެ. އެގޮތުން އެމްޑީޕީ އަށް 15.02 މިލިއަން ރުފިޔާ ދޫކޮށްފައި ވާއިރު، ޕީޕީއެމް އަށް 9.4 މިލިއަން ރުފިޔާ ވަނީ ދޫކޮށްފަ އެވެ.\nޖޭޕީއަށް 5.53 މިލިއަން ރުފިޔާ ދޫކޮށްފައި ވާއިރު، އަދާލަތު ޕާޓީއަށް މި އަހަރުގެ ބަޖެޓުން 2.9 މިލިއަން ރުފިޔާ ސަރުކާރުން ވަނީ ދޫކޮށްފަ އެވެ.\nއެމްޕީ އަބްދުﷲ ރިޔާޒްސިޔާސީ ޕާޓީ


ދެ މުބާރާތުގެ ފައިނަލު މެޗުތައް މިއަދު ހަވީރު އަދި މިރޭ – Mikal News\nވެޓަރަންސް ފުޓްސަލް ސެމީ ފައިނަލް 2: މިސްކިތްމްމަގު އެންމެންގެ ގުޅުން 2-1 ހޯދަޑު ސްޕޯޓްސް ވިންޓޭޖް\nފުވައްމުލައް ސިޓިގައި މިހާރު ކުރިޔަށްދާ ކުޅިވަރު ދެ މުބާރާތް ކަމަށްވާ ވެޓަރަންސް ފުޓްސަލް މުބާރާތް 2020 އާއި އަންހެނުންގެ ހޭންޑްބޯޅަ މުބާރާތުގެ ފައިނަލް މެޗުތައް މިއަދު ހަވީރާއި މިރޭ ކުޅޭނެއެވެ.\nވިއްސާރައިގެ ސަބަބުން އެއް ދުވަހަށް މި ދެ މުބާރާތުގެ ފައިނަލް މެޗުވެސް މި ވަނީ ލަސްވެފައެވެ. މުބާރާތުގެ ފައިނަލު މެޗަސްފަހު ޗެމްޕއިންޓީމާއި ރަނަރަޕް ޓީމަށް އަދި މޮޅު ކުޅުންތެރިންނަށް އިނާމު ދިނުން އޮންނާނެއެވެ.\nވެޓަރަނސް ފުޓްސަލް މުބާރާތް 2020. މުބާރާތުގެައިފައިނަލުގައި ކުޅޭ އެފްސީ ދޫނޑިގަލޯނާ ޓީމު.\nވެޓަރަންސް ފުޓްސަލް މުބާރާތް\nވެޓަރަންސް ފުޓްސަލް މުބާރާތުގެ ސެމީ ފައިނަލް ދެ މެޗު ރޭ ވަނީ ކުޅެފައެވެ. ފުރަތަމަ ސެމީ ފައިނަލް މެޗްގައި ވާދަކުރީ ދޫނޑިގަލޯނާއާއި މާލެގަން ސްޕޯޓްސް ކްލަބެވެ. މި މެޗު ފަސޭހަކަމާއެކު 9-5 އިން ކާމިބުކޮށް ފައިނަލުގެ ޖާގަ ހޯދީ ދޫނޑިގަލޯނާ ޓީމެވެ.\nވެޓަރަންސް ފުޓްސަލް 2020 ފައިނަލްގައި އެއްކޮޅުން ވާދަކުރާ މިސްކިތްމަގު އެންމެންގެ ގުޅުން.\nސެމީ ފައިނަލުގެ ދެވަނަ މެޗުގައި މިސްކިތްމަގު އެންމެންގެ ގުޅުން އާއި ހޯދަޑު ސްޕޯޓްސް ވިންޓޭޖު ބައްދަލުކުރި މެޗު 2-1 އިން ކާމިޔާބުކޮށް ފައިނަލުގެ ޖާގަ ހޯދީ މިސްކިތްމަގު އެންމެންގެ ގުޅުން ޓީމެވެ. ފައިނަލުގަިއ ކުޅޭ ދެޓީމުގެ ޖާޒީގެ ކުލައަކީ ރަތް ކުލަ ކަމަށްވުމުން، މިސްކިތްމަގު އެންމެންގެ ގުޅުމުން މިރޭގެ ފައިނަލް މެޗުގައި ބޭނުނކުރާނީ ނޫކުލައިގެ ޖާޒީ ކަމަށް ވެއެވެ.\nއަންހެނުންގެ ހޭންޑްބޯޅަ މުބާރާތް\nހޭންޑް ބޯޅަ މުބާރާތުގެ ފައިނަލުގެ މެޗުތައް ވެސް މިއަދު ހަވީރު ކުޅޭނެއެވެ. ސެމީ ފައިނަލުގެ ފުރަތަމަ މެޗު އެފްސީ ދޫނޑިގަލޯނާ ކާމިޔާބުކުރީ 7-0 އިން މާލެގަމު ކަނބަލުން ޓީމު ބަލިކޮށްގެންނެވެ. އަދި ސެމީ ފައިނަލް ދެވަނަ މެޗުގައި ދަޑިމަގު ރަނިން މޮޅުވީ 2-1 އިން ހޯދަޑު ހަވިއްތަ ސްޕޯޓްސް އާއި ވާދަކޮށްގެންނެވެ.\nދަޑިމަގު ރަނިން އަދި ހޯދަޑު ހަވިއްތަ ސްޕޯޓްސް ބައދަލުކުރި މެޗު 9-2\nހޯދަދު ހަވިއްތަ ސްޕޯޓސް އާއި ދަޑިމަގު ދަނިން ބައްދަލުކުރި މެޗުގެ މޮޅު ކުޅުންތެރިއަކީ ދަދިަމގު ރަނިން ޓީމުގެ ފާތިމަތު ރިޝާ ޖޯޒީ ނަމްބަރު2އެވެ.\nއެއާއެކު މިއަދު ހަވީރު ކުޅޭ ފައިނަލް މެޗުފގައި ވާދަކުރާނީ އެފްސީ ދޫނޑިގަލޯނާ އާއި ދަޑިމަގު ރަނިން ޓީމެވެ.\nފުވައްމުލަކުގެ ބޭއްވުނު ފުރަތަމަ ހޭންޑްބޯޅަ މުބާރާތުގެ ޗެމްޕައަނުންނަކީ ދަޑިމަގު އަންހެން ޓީމެވެ. މިފަހަރުވެސް އެ ޓީމުގެ ކުޅުން އެހެން ޓީމުތަކަށްވުރެ މޮޅުކަމަށް ގިނަ ބަޔަކު ފާހަގަ ކުރެއެވެ. ވުމާއެކު މި މުބާރާތް ވެސް ކާމިޔާބުކުރާނެ ކަމަށް ބޮޑަށް ބެލެވެނީ ދަޑިމަގު ރަނިން ޓީމެވެ. ނަމަވެސް މިފަދަ މެޗެއްގެ ނަތީޖާ ފުރިހަމައަށް އެނގޭނީ ހަމަ މެޗު ނިމުމުންނެވެ.\nމިމުބާރާތުގައި ދަޑިމަގު ރަނިން ގޯލެއް ވައްދާލެވުނީ ހަމައެކަނި ހޯދަޑު ހަވިއްތަ ސްޕޯޓްސްއަށް، މެޗު 9-2 މޮޅުވީ ދަޑިމަގު ރަނިން\nމިއަދުގެ ފައިނަލް މެޗުތައް:\n16:00 ގައި ހޭންޑްބޯޅަ މުބާރާތުގެ ފައިނަލް؛ ދަޑިމަގު ރަނިން އާއި އެފްސީ ދޫނޑިގަލޯނާ\n20:30 ގައި ވެޓަރަންސް ފުޓްސަލް ފައިނަލް: މިސްކިތްމަގު އެންމެންގެ ގުޅުން އާއި އެފްސީ ދޫނޑިގަލޯނާ\nމުބާރާތުގެ ފައިނަލުގައި ދޫނޑިގަލޯނާ ހޭންޑްބޯލް ޓީމު 2020\nމިހާރު ކުރިޔަށް މިދާ ދެ މުބާރާތުގައި ވެސް ދޫނޑިގަމު ދެ ޓީމުން ވާދަކުރެއެވެ. އެއީ އެ އަވަށުގެ އަންހެން ޓީމާއި ފިރިހެން ޓީމެވެ.\nގުޅުންހުރި މައުލޫތައް:ހޭންޑްބޯޅަ, ކުޅިވަރު ފުވައްމުލައް ސިޓީ, ވެޓަރަންސް ފުޓްސަލް


"Air port hulhuvumaa eku Hoarafuttah commercial dhathuruthah feseyne"\n"ހުޅުވުމާއެކު ހޯރަފުއްޓަށް ކޮމާޝަލް ދަތުރުތައް ފަށާނެ"\nހޯރަފުށީ އެއާޕޯޓް: އަންގާރަ ދުވަހު އެ އެއާޕޯޓް ހުޅުވާނެ --\nހއ. ހޯރަފުށީގައި އަޅާ އެއާޕޯޓް ހުޅުވޭތާ ހަފްތާއެއްގެ ތެރޭގައި ކޮމާޝަލް ދަތުރުތައް ފެށޭނެ ކަމަށް ޓްރާސްޕޯޓް މިނިސްޓްރީން ބުނެފި އެވެ.\nމިދިޔަ ސަރުކާރުގައި ފެށި ހޯރަފުށީ އެއާޕޯޓްގެ މަަސައްކަތް މުޅީންހެން ވަނީ ނިމިފައެވެ. އެ އެއާޕޯޓަށް މާދަމާ ޓެސްޓް ފްލައިޓް ޖައްސާނެ އެވެ. އަދި މި ސަރުކާރަށް ދެ އަހަރު ފުރޭ ދުވަސް ކަމަށްވާ ނޮވެންބަރު 17 ވަނަ ދުވަހު ރަސްމީކޮށް އެއާޕޯޓް ހުޅުވާނެ އެވެ.\nހޯރަފުއްޓަށް ނިސްބަތްވާ ޓްރާސްޕޯޓް މިނިސްޓަރު އައިޝަތު ނަހުލާ ވިދާޅުވީ ހޯރަފުށީ އެއާޕޯޓް އަންގާރަ ދުވަހު ރަސްމީކޮށް ހުޅުވޭނެ ކަމަށެވެ. އަދި އެ އެއާޕޯޓަށް ކޮމާޝަލް ދަތުރުތައް އޭގެ އެއް ހަފްތާ ފަހުން ފެށޭނެ ކަމަށެވެ. ނަމަވެސް ހަފްތާއަކު ކުރާނީ ކިތަށް ދަތުރު ކަމެއް އަދި ޓިކެޓްގެ އަގާ ގުޅޭ ގޮތުން އެކަމަނާ ވަކި އެއްޗެއް ވިދާޅެއް ނުވެއެވެ.\nހޯރަފުށީ އެއާޕޯޓު ތަރައްގީ ކޮށްފައިވަނީ 1.2 ކިލޯމީޓަރުގެ ރަންވޭއަކާއި 86،35 ސްކޮޔާ މީޓަރުގެ އޭޕްރަން އަކާއި ޓެކްސީ ވޭއެއްގެ އިތުރުން ސާވިސް މަގުތަކާއި، ޕާކިން އޭރިއާއަކާއި ފަޔާ އެކްސެސް މަގަކާއެކުގައެވެ. އަދި އެއާޕޯޓު ވަކިކުރުމަށް 720 މީޓަރު ސަރަހައްދެއްގައި ފެންސް ވެސް ވަނީ ޖަހާފައެވެ. އެއާޕޯޓްގެ މަސައްކަތްތައް ކޮށްފައިވަނީ ސަރުކާރުގެ ވިޔަފާރި ކުންފުނި އެމްޓީސީިސީ އިންނެވެ.\nހއ. ހޯރަފުށި އައިޝަތު ނަހުލާ މިނިސްޓްރީ އޮފް ޓްރާންސްޕޯޓް އެންޑް ސިވިލޭވިއޭޝަން + ހޯރަފުށީ އެއާޕޯޓް


Salaamaiy nukurevey varah sarukaarun mi gaumu dharaniveri kohfi: Saeed - One Online\nރާއްޖެ ސަލާމަތް ނުކުރެވޭ ވަރަށް ދަރަނިވެރިވެފައިވާ ކަމަށް ރައްޔިތުންގެ މަޖިލީހުގެ މާވަށު ދާއިރާގެ މެމްބަރު މުހައްމަދު ސައީދު ވިދާޅުވެއްޖެއެވެ.\nއިދިކޮޅު ޕްރޮގްރެސިވް ކޮންގްރެސް ކޯލިޝަންގެ ސްޓިއަރިން ކޮމިޓީން ރޭ އިންތިޒާމުކުރި ޖަލްސާއެއްގައި ވާހަކަދައްކަވަމުން ސައީދު ވިދާޅުވީ، 2022 ވަނަ އަހަރުގެ ބަޖެޓު އެމްޑީޕީގެ ސުޕަ މެޖޯރިޓީ އޮންނަ ރައްޔިތުންގެ މަޖިލީހުން ފާސްކޮށްފައިވަނީ ރައްޔިތުންގެ ފައިސާ އިސްރާފުކުރަން ކަމަށާއި އަންނަ އަހަރުގެ ބަޖެޓުގައި ވަނީ ރާއްޖޭގެ ކަންކަމަށް އިންޑިއާއިން ފައިސާ ދޭގޮތަށް ކަމަށެވެ. އެގޮތަށް މީގެ ކުރިން ވެސް ސަރުކާރުން ބުނެފައިވާ ކަމަށާއި، ނަމަވެސް ދިވެހި ސަރުކާރުން ލަފާކުރާ މިންވަރާ ގާތަށްވެސް އިންޑިއާއިން ފައިސާ ނުދޭ ކަމަށް ވިދާޅުވިއެވެ.\nސައީދު ވިދާޅުވީ، މި ސަރުކާރުން ވެރިކަމަށް އައީ ކުރީ ސަރުކާރުން ދަރަނި ނަގާ ވާހަކަ ހަރުއަޑުން ގޮވަމުން ކަމަށެވެ. ނަމަވެސް މި ސަރުކާރުން މިހާރު ދަރަނި ނަގައިނަގައި ރާއްޖެ ސަލާމަތް ނުކުރެވޭ ހާލަތަށް ވައްޓާލާފައިވާ ކަމަށާއި ރާއްޖޭގެ ސްކޫލުތައް ވެސް ރަހުނުކޮށް މިހާރު ލޯނު ނަގަން ފަށާފައިވާ ކަމަށެވެ. އަދި ވިދާޅުވީ އިންޑިއާއިން މި ސަރުކާރަށް ލޯނާއި ހިލޭ އެހީއާއި އެހެނިހެން ނަންމުގައި ފައިސާގެ އެހީތެރިކަން ފޯރުކޮށްދެނީ އިންޑިއާއިން ބޭނުންވާ އެއްބަސްވުންތަކުގައި ސޮއިކުރުވަން ކަމަށާއި، އިންޑިއާއިން ބޭނުންވި ގޮތަށް ސަރުކާރުގެ ވެރިން މިހާރު އެއްބަސްވުންތަކުގައި ސޮއިކޮށްފައިވާ ކަމަށެވެ.\nއެމްޑީޕީން ކޮންމެ ފަހަރަކު ވެރިކަމަށް އަންނަނީ ރައްޔިތުންނަަށް ހުވަފެން ދައްކައިގެން އުއްމީދުތަކެއް އާކޮށްދީގެން ކަމަށް ވިޔަސް، ކުރާކަމަކީ ދިވެހި ދައުލަތުގެ މުދާ ވިއްކުމާއި ފައްޓަރުބައި ވިއްކުން ކަމަށް ސައީދު ވިދާޅުވިއެވެ.\nސައީދު އިތުރަށް ވިދާޅުވީ ސަރުކާރުން ހުށަހެޅި ބަޖެޓުގައި ވަނީ ދެވަނަ ޖީއެމްއާރު އުފަންވުމަށް މަގުފަހިކޮށްފައި ކަމަށާއި ބަޖެޓުގައި 50 މިލިއަން ޑޮލަރު ހޯދާނެ ގޮތުގެ ތަފުސީލަކަށް އޮތީ ސަރުކާރު ކުންފުނިތައް ވިއްކުން ކަމަށެވެ. އަދި ސަރުކާރު ކުންފުނިތައް ވިއްކާލަން ރައްޔިތުން ގަބޫލުނުވިޔަސް އެކަން އޮތީ ބަޖެޓުގައި ހިމަނާފައި ކަމަށާއި އެއީ ދައްކަން ފަސޭހަ ވާހަކަތެއް ނޫން ކަމަށް ވެސް ވިދާޅުވިއެވެ.\nރަށްރަށުގެ ޕީއެސްއައިޕީގެ މަޝްރޫއުތަކަށާއި އަދި ބައެއް މުއައްސަސާތަކުން ބަޖެޓަށް ޖުމުލަ 73.8 މިލިއަން ރުފިޔާ އިތުރުކޮށް، އަންނަ އަހަރަށް ލަފާކުރާ 36.99 ބިލިއަން ރުފިޔާގެ ބަޖެޓް ރައްޔިތުންގެ މަޖިލީހުން ފާސްކޮށްފައިވަނީ މިދިޔަ ބުދަ ދުވަހުއެވެ. އެ ބަޖެޓުގައި ބައެއް ބޭރު ގައުމުތަކުން ހިލޭ އެހީ ލިބޭނެ ކަމަށް ލަފާކޮށް، އެ އަދަދުތައް ހިމަނާފައިވެއެވެ.\nގުޅޭ ޓެގު ޕީޕީއެމް މެމްބަރު މުހައްމަދު ސައީދު އިންޑިއާ "ޕްރޮގްރެސިވް ކޯލިޝަން" ދައުލަތުގެ ބަޖެޓު


Fahuvaguthu UV balikoh Eagles 1 vana ah Fahuvaguthu UV balikoh Eagles 1 vana ah\nފަހުވަގުތު ޔޫވީ ބަލިކޮށް، އީގަލްސް އެއްވަނައަށް\nމެޗުގައި ހެޓްރިކް ހެދި އެޑުއާޑޯ ލަނޑަށްފަހު ޒުވާން ކުޅުންތެރިޔާ ޖުމެއިލްއާއެކު އުފާފާޅުކުރަނީ: ފޮޓޯ-ޕީއެސްއެމް\nމެޗުގެ ފުރިހަމަ ވަގުތު ހަމަވާން ހަތަރު މިނިޓަށް ވެފައިވަނިކޮށް ޖެހި ދެލަނޑުން ޔުނައިޓެޑް ވިކްޓްރީގެ މައްޗަށް ކުރި ހޯދައިގެން، ކްލަބް އީގަލްސް ލީގު ތާވަލްގެ އެއްވަނައަށް ޖެހިލައިފިއެވެ.\nއެސްޓީއޯ މާލޭ ލީގުގައި މިރޭ ޔޫވީގެ މައްޗަށް އީގަލްސް ކުރި ހޯދީ 4-2 ނެވެ. މެޗުގެ ފުރަތަމަ ހާފްގައި ފުރަތަމަ ލަނޑު ޖަހާ އީގަލްސްއަށް ކުރި ހޯދައިދިނީ ނާއިމްއެވެ. އޭނާ ލަނޑު ޖެހީ ގޯލް އޭރިޔާ ތެރޭގައި މުޅިން ހުހަށް ހުއްޓާ ކީޕަރުވެސް ނައްޓާލުމަށްފަހު ރާއިފް ދިން ބޯޅައިންނެވެ. ނަމަވެސް ފުރަތަމަ ހާފް ނިމެން ކައިރިވެފައިވަނިކޮށް، އަވީންއަށް އަނިޔާ ވެގެން ބަދަލުގައި ކުޅެން ނިކުއިން ފައިރޫޒް ޔުނައިޓެޑް ވިކްޓްރީއަށް ނަތީޖާ ހަމަހަމަކޮށްދިނެވެ. އޭނާ ލަނޑު ޖެހީ ލިބުނު ކޯނަރަކުން ޕެނަލްޓީ އޭރިޔާ ތެރެއަށް ހުރަސްކޮށްލި ބޯޅަ އެއްފަހަރު ޖަހާ ގޯލްގެ މަތީ ކަނަށް ފޮނުވާލައިގެންނެވެ. ފުރަތަމަ ހާފްގައި ލަނޑު ޖަހާނެ ގިނަ ފުރުޞަތު ތަނަވަސްކުރީ އީގަލްސްއިންނެވެ. އޭގެތެރެއިން އެއް ބޯޅަ ޑިފެންޑަރު ވާހި ދިފާއުކުރީ ގޯލްގެ ރޮނގުމަތިން ކަހަލަ ގޮތަކަށެވެ.\nދެވަނަ ހާފް ފެށިގޮތަށް ފުރަތަމަ ހަމަލާ އުފެއްދީ ޔުނައިޓެޑް ވިކްޓްރީންނެވެ. ރަފީނިއާ ފޮނުވާލި ބޯޅަ ގޯލާ އަމާޒެއް ނުވިއެވެ. ޖެހިގެން އައި މިނިޓްގައި އީގަލްސްގެ އެޑުއާޑޯއަށް ލިބުނު ފުރުޞަތުވެސް ބޭނުމެއް ނުކުރެވުނެވެ. އެދަނޑިވަޅުގައި ޔުނައިޓެޑް ވިކްޓްރީން ލީޑް ނެގީ ސެމިއުލް ކީޕަރު ބޯމަތިން ގޯލަށް އޮއްސާލި ބޯޅައިންނެވެ. ނަމަވެސް ލަނޑަށް މިނިޓެއްވެސް ނުވަނީސް އެޑްއާޑޯ ގޯލް ޖަހާ ނަތީޖާ ހަމަހަމަކޮށްދިނެވެ. އޭނާ ޔުނައިޓެޑް ވިކްޓްރީގެ ގޯލަށް ފޮނުވާލި ބާރު ދެ ބޯޅައެއް ކީޕަރު ޠޮލާލް ދިފާއުވެސްކުރިއެވެ. އަދި ގޯލާ އަމާޒުނުވެވެސް ރަނގަޅު ފުރުޞަތުތަކެއް ބޭކާރުވިއެވެ. ނަމަވެސް ދެވަނަ ހާފްގައި އީގަލްސްގެ ތިން ލަނޑުވެސް ޖެހީ އެޑްއާޑޯއެވެ. އީގަލްސްގެ ފަހު ދެ ލަނޑު އޭނާ ޖެހި މެޗުގެ ފުރިހަމަ ވަގުތު ހަމަވާން ހަތަރު މިނިޓަށް ވެފައިވަނިކޮށް ގާތްގާތުގައެވެ. މެޗުގެ މޮޅު ކުޅުންތެރިއަކީވެސް އޭނާއެވެ.\nމެޗަށްފަހު އީގަލްސްގެ ކޯޗު މުޙައްމަދު ޝިޔާޒު (މޯހަން) ބުނީ ފަހުވަގުތާ ހަމައަށްވެސް ކުޅުންތެރިން މަސައްކަތް ކުރުމަކީ ހިތްހަމަޖެހުމެއް ކަމަށެވެ. އަދި ކުޅުންތެރިން މިރޭ ރަނގަޅަށް ކުޅެ ފުރުޞަތުތައްވެސް ތަނަވަސްކުރިކަމަށެވެ. ނަމަވެސް ކޮޅަށް އަންނަ ބޯޅަތައް ވަނުމަކީ އަދިވެސް މައްސަލައެއްކަމަށެވެ.\n" ފަހުވަގުތާ ހަމައަށްވެސް ކުޅުންތެރިން މޮޅުވާން މަސައްކަތްކުރިތަން ފެނުނު، އެއީ ހިތްހަމަޖެހުމެއް. ދެން ރަނގަޅަށް ކުޅެ ބައިވަރު ފުރުޞަތުތައްވެސް ތަނަވަސްކުރި. މައްސަލައަކީ ފީކަޅާ ދެގޯލް ކޮޅަށް ވަނުން. ބައިކޮޅަށް އަންނަ ބޯޅަތައް ގޯލަށް ވަނުން ހުއްޓުވަން ޖެހޭ " މެޗަށްފަހު މޯހަން ބުންޏެވެ.\nޔުނައިޓެޑް ވިކްޓްރީގެ ކޯޗު މުޙައްމަދު ނަޒީހު ބުނީ އެންމެ ފަހުން މެޗާ އަޅާބަލާއިރު ގިނަ ކަންތައްތަކެއް ރަނގަޅުކަން ފެނުނު ކަމަށާއި، މައްސަލައަކީ އާދައިގެ ދެ ގޯލް ވަނުން ކަމަށެވެ.\n" އާދައިގެ ދެ ގޯލް ވަދެގެން މިބަލިވީ. އެންމެ ފަހުން ކުޅުނު މެޗުތަކާ ބަލާއިރު ކަންތައްތަކެއް ރަނގަޅުކޮށް ފެނުނީ. އަދިވެސް މެޗަށް ދޭންވާ ކޮންސެންޓްރޭޝަން ނުދެވޭ. ފަހު ދެގޯލް ވަނީ އެހެންވީމަ. އެކަމަކު ކުރީ މެޗުތަކާ ބަލާއިރު މިސްޓޭކްތައް މަދު " ނަޒީހު ބުންޏެވެ.\nމިމޮޅާއެކު އީގަލްސް ވަނީ 11 ޕޮއިންޓާއެކު ތާވަލްގެ އެއްވަނައަށް ޖެހިލާފައެވެ. ނަމަވެސް މާދަމާ ގްރީން ބަލިކޮށްގެން އެމަޤާމް އަލުން ހޯދުމުގެ ފުރުޞަތު ނިއުރޭޑިއަންޓަށް އެބައޮތެވެ. ޔުނައިޓެޑް ވިކްޓްރީ އޮތީ6ޕޮއިންޓާއެކުއެވެ.


Ilyas Labeeb fulus offihah haazirukoh phone athulumah fahu dhookollaifi | Mihaaru\nއެމްޑީޕީގެ މުޒާހަރާއަކުން އިލްޔާސް ލަބީބް ހައްޔަރުކުރަނީ: މިއަދު އޭނާ ފުލުހުންގެ ބެލުމުގެ ދަށަށް ގެންދިޔައީ ސުވާލުކުރަން ކަމަށް ފުލުހުން ބުނޭ. --ފޮޓޯ: އެމްޑީޕީ\nއިލްޔާސް ލަބީބު ފުލުސް އޮފީހަށް ހާޒިރުކޮށް ފޯނު އަތުލުމަށް ފަހު ދޫކޮށްލައިފި\n31 އޯގަސްޓް 2016 - 18:455comments\nރައްޔިތުންގެ މަޖިލީހުގެ ހުޅުމީދޫ ދާއިރާގެ ކުރީގެ މެމްބަރު އިލްޔާސް ލަބީބް ކެފޭއެއްގެ ތެރޭގައި އިންނަވަނިކޮށް މިއަދު ހަވީރު ފުލުސް އޮފީހަށް ހާޒިރުކޮށް ފޯނު އަތުލައިފި އެވެ.\nއެމްޑީޕީގެ ނައިބު ރައީސް މުހައްމަދު ޝިފާޒް ވިދާޅުވީ އެ ޕާޓީގެ ސ. ހުޅުދޫ ދާއިރާގެ ރައީސް އިލްޔާސް ހައްޔަރުކޮށްގެން ފުލުސް އޮފީހަށް ގެންދިޔަ ސަބަބެއް އެނގިވަޑައި ނުގަންނަވާ ކަމަށެވެ. އޭނާ ދޫކޮށްލީ ފޯނު އަތުލުމަށް ފަހު ކަމަށް އެމްޑީޕީން ބުންޏެވެ.\nއިލްޔާސް ލަބީބް ހައްޔަރުކުރި ކަމަށް ސޯޝަލްމީޑިއާގައި ފެތުރި ވާހަކަ ދޮގުކުރައްވައި ފުލުހުންގެ މީޑިއާ އޮފިޝަލް ވިދާޅުވީ އޭނާ ފުލުސް އޮފީހަށް ހާޒިރުކުރީ ތަހުގީގުކުރަމުންދާ މައްސަލައަކާ ގުޅިގެން ކަމަށެވެ. ނަމަވެސް އެކަމުގެ ތަފްސީލެއް ނުދެއްވަ އެވެ.\nއިދިކޮޅު އިއްތިހާދުން މާލޭގައި ބާއްވާ ހަރަކާތްތަކުގައި އިސްކޮށް އުޅުއްވާ އިލްޔާސްގެ ފޯނު އަތުލިއިރު އެ އިއްތިހާދުގައި އިސްކޮށް ހަރަކާތްތެރިވެވަޑައިގަންނަވާ ގިނަ ބޭފުޅުންނާ ގުޅޭ ތަހުގީގުތައް ފުލުހުން އަންނަނީ ކުރަމުންނެވެ. އެ މައްސަލަތަކުގައި ބައެއް ބޭފުޅުންގެ ފޯނު އަތުލައިގެންނާއި ފުލުސް އޮފީހަށް ހާޒިރުކޮށްގެން ވެސް ތަހުގީގު ކުރިއަށް ގެންދެ އެވެ.\nއިތުރު ލިޔުންތައް އެމްޑީޕީ މުޒާހަރާ ޕޮލިސް އިދިކޮޅު ފަރާތްތައް މެމްބަރު އިލްޔާސް ލަބީބު (ހުޅުދޫ) މޯލްޑިވްސް ޔުނައިޓެޑް އޮޕޮޒިޝަން


އޮސްޓްރޭލިއަން އޯޕަން ޖޮކޮވިޗްއަށް ގެއްލިއްޖެ އޮސްޓްރޭލިއަން އޯޕަން ޖޮކޮވިޗްއަށް ގެއްލިއްޖެ\nއޮސްޓްރޭލިއަން އޯޕަން ޖޮކޮވިޗްއަށް ގެއްލިއްޖެ\nދުނިޔޭގެ އެއްވަނަ ފިރިހެން ޓެނިސް ކުޅުންތެރިޔާ ނޯވަކް ޖޮކޮވިޗް. ފޮޓޯ/ ރޮއިޓާސް\nކޮވިޑްގެ ވެކްސިން ނުޖެހުމުގެ ސަބަބުން އޮސްޓްރޭލިޔާ އެތެރެ ނުވެވޭނެ ކަމަށް ނިންމައި ދެވަނަ ފަހަރަށް ދުނިޔޭގެ އެއްވަނަ ޓެނިސް ކުޅުންތެރިޔާ ނޯވާކް ޖޮކޮވިޗް ޑީޕޯޓް ކޮށްލަން އޮސްޓްރޭލިޔާ އިމިގްރޭޝަނުން ނިންމައިފިއެވެ.\nއޮސްޓްރޭލިއަން އޯޕަންގެ އެންމެ ފަހުގެ ޗެމްޕިއަން ޖޮކޮވިޗް ހިމެނޭހެން މުބާރާތުގެ ގުރު ނަގާފައި ވަނިކޮށް މިއަދު ވަނީ އޭނާގެ ވިސާ ކެންސަލް ކުރިކަން ހާމަކޮށްފައެވެ. އެހެންކަމުން ދެން އެނާއަށް މުބާރާތުގައި ނުކުޅުވޭނެއެވެ. މިއަހަރުގެ ފުރަތަމަ ގްރޭންޑް ސްލޭމް މުބާރާތް އަންނަ ހޯމަ ދުވަހު އޮސްޓްރޭލިއާގެ މެލްބަން ޕާކުގައި ފެށުމަށް ތައްޔާރުވެފައިވާ އިރު، ފަލަ ސުރުހީތަކަށް އެރީ ޖޮކޮވިޗުގެ ވިސާ މައްސަލައެވެ.\nޖޮކިވިޗް ކޮވިޑް 19ގެ ވެކްސިން ފުރިހަމަނުކޮށް ހުރުމުން އޮސްޓްރޭލިއާއިން އޭނާއަށް ވިސާ ދިނުމުގައި މައްސަލަތަކެއް ޖައްސާފައިވާއިރު، އެ ކަންކަމުގައި ކޯޓު ކޭސްއަކަށް ގޮސް ޖޮކޮވިޗް ވަނީ ކާމިޔާބުވެސް ހޯދާފައެވެ. ޖޮކޮވިޗް، އޮސްޓްރޭލިއަން އޯޕަންގައި ކުޅުމަށް އޮސްޓްރޭލިއާއަށް ދިޔައީ މިދިޔަ ހަފުތާގައެވެ. ޑުބާއީ މަގުން އޮސްޓްރޭލިއާއަށް ޖޮކޮވިޗް ދިޔައީ ހާއްސަ ވިސާއެއްގެ ދަށުން އެގައުމަށް އެތެރެވުމަށެވެ. އެހެން ނަމަވެސް އޮސްޓްރޭލިއާގެ ސިއްހީ އިދާރާތަކުގެ ހާއްސަ ގަވާއިދުތަކުގެ ތެރެއިން ބަލައި، ޖޮކޮވިޗްގެ ވިސާ ވަނީ އަނެއްކާވެސް ކެންސަލް ކޮށްފައެވެ.


vnews - FA cup ge semi in Tottenham jaaga eh hoadhifi\nއެފްއޭކަޕްގެ ސެމީ އިން ޓޮޓެންހަމް ޖާގައެއް ހޯދައިފި\n13 މާޗް 2017\nއިނގިރޭސި އެފްއޭކަޕްގެ ސެމީ ފައިނަލުން ޓޮޓެންހަމް ޖާގައެއް ހޯދައިފި އެވެ.\nޓޮޓެމްހަމް ސެމީއިން ޖާގަ ހޯދީ ރޭ މިލްވޯލްއާ ދެކޮޅަށް ކުޅުނު މެޗް ފަސޭހަ ކަމާއެކު 0-6 ލަނޑުން ކާމިޔާބު ކޮށްގެންނެވެ.\nޓޮޓެންހަމްގެ ދަނޑުގައި ކުޅުނު މިމެޗުގައި އެޓީމުގެ ލަނޑުތައް ކާމިޔާބު ކޮށްދިން ކުޅުންތެރިންނަކީ ހެޓްރިކް ހެދި ހިޔުންގް މިން ސޮން އާއި ކްރިސްޓިއަން އެރިކްސަން އާއި ޑެލެ އަލީ އަދި ވިންސެންޓް ޔެންސަންއެވެ.\nޓޮޓެންހަމްގެ އިތުރުން، މުބާރާތުގެ ސެމީއަށް ދެން ދަތުރުކޮށްފައިވަނީ މެންޗެސްޓާ ސިޓީ އާއި އާސެނަލްއެވެ. ސެމީގެ ފަހު ޖާގަ ލިބޭނީ، މިރޭ ރާއްޖެ ގަޑިން 12:45 ގައި ޗެލްސީ އާއި މެންޗެސްޓާ ޔުނައިޓެޑް ބައްދަލުކުރާ މެޗުން މޮޅުވާ ޓީމަކަށެވެ.


ކޮލަމް ސުމެއް: އެއްބިލިއަން ޚަރަދު އެކަމަކު ކުރެވުނީގެ ސުމެއްގެ ކަންތައްތަކެއްMikal News\nކޮލަމް ސުމެއް: އެއްބިލިއަން ޚަރަދު އެކަމަކު ކުރެވުނީގެ ސުމެއްގެ ކަންތައްތަކެއް\n17 ސެޕްޓެމްބަރ 2018, 15:17 |\nރައީސް ޔާމީނުގެ ރިއާސީ ކެމްޕޭނު އެމަނިކުފާނު ފެއްޓެވީ 2013 ވަނަ އަހަރު ފެއްޓެވީ ފުވައްމުލަކުން ފުވައްމުލަކުގެ ނާއިބު ރައީސަކާއިއެކުގައެވެ. އެކަން ފުވައްމުލަކު ރައްޔިތުން ބަލައިގަތެވެ. ނަތީޖާއެއްގެ ގޮތުން ފުވައްމުލަކުގެ ތިން ދާއިރާގެ ތިން ގޮޑިވެސް ޕީޕީއެމަށް ދިނެވެ. ހިތުން ރުހުމުން ތިން ގޮޑި ހަވާލުކުރީ ފުރިހަމަ އުއްމީދުގައެވެ. ފުވައްމުލަކު ނާއިބު ރައީސެއް ހުރުމާއި ފުވައްމުލަކުން ކެމްޕެއިން ފެށުމާއި އެކު ޕީޕީއެމްއަށް ފުވައްމުލަކުން ސަޕޯޓުކުރީ ފުވައްމުލަކުގެ ކުރިއެރުމަށް ގިނަ ކަންތައްތަކެއް ކުރެވޭނެކަމުގެ އުއްމީދުގައެވެ. ނަމަވެސް، ދައުރު ދެބައިނުވަނީސް ނާއިބު ރައީސް ބޭރުކުރިއެވެ. އަދި މާކަގިނަ ދުވަހެއްނުވެ، ފުވައްމުލަކު އުތުރު ދާއިރާގެ މެމްބަރު މާޔޫސްކަމާއިއެކު ޕީޕީއެމް ދޫކުރިއެވެ. އެއާއިއެކު ފުވައްމުލަކު އުތުރު ދާއިރާގެ މެމްބަރު މަޖިލީހުން ވަކިކުރިކަމަށް އިލެކްޝަންސް ކޮމިޝަނުން ނިންމާ މަޖިލީހަށް އެކަން އެންގިއެވެ. ނަމަވެސް އަހަރަކަށްވުރެ ގިނަ ދުވަސް ވެގެން ދިޔައީ އުތުރު ދާއިރާ ރައްޔިތުންގެ މަޖިލީހުގައި ތަމްސީލުނުކުރެވިއެވެ. ޒިންމާވާނެ ފަރާތެއްނެތެވެ. އެއީވެސް ފުވައްމުލަކު ރައްޔިތުންނަށް މާޔޫސްކަމެއް ގެނުވި ކަމެކެވެ. އެއަށްފަހު ރިއާސީ އިންތިޚާބަށް މަހަކަށްވުރެ ކުރުވެފައިވަނިކޮށް ފުވައްމުލަކު މެދު ދާއިރާގެ މެމްބަރުވެސް ފުވައްމުލަކު އުތުރު ދާއިރާގެ މެމްބަރު ހިންގެވި މަގުން ހިންގަވައިފިއެވެ. ހުރި މާޔޫސްކަމެއްގެ ބޮޑުކަމާއެވެ.\nރައީސް ޔާމީނު ދެވަނަ ދައުރަކަށް ކުރިމަތިލައްވާ އެމަނިކުފާނުގެ ރިއާސީ ކެމްޕޭނެ ދަތުރުތައް ނިންމަވާލެއްވީ ފުވައްމުލަކުންކަމަށް އިއުލާންކުރެއްވިއެވެ. އެއާއިއެކު ހިތުގައި އުފެދުނީ ސުވާލެކެވެ. ރައީސް ޔާމީނުގެ ރައީސް ކަމުގެ ކެމްޕޭނު ފުވައްމުލަކުން ފަށައި ރައީސްކަމުގެ ކެމްޕޭނު ފުވައްމުލަކުން ނިންމަވާލެއްވީ ނޫންބާވައެވެ.\nރައީސް ޔާމީނު އެމަނިކުފާނުގެ ކެމްޕެއިން ދަތުރު ނިންމަވާލައްވަމުން ފުވައްމުލަކުގައި ބޭއްވި ޖަލްސާގައި ވިދާޅުވީ” އަޅުގަނޑުގެ ރިޔާސީ އިންތިޚާބުގެ މަސައްކަތް ފެށީ ފުވައްމުލަކުން. އަޅުގަނޑުގެ މި ދައުރުގެ މަސައްކަތާއި އާ މަސައްކަތަށް، ރަށްރަށަށް ކުރާ ދަތުރު މިހާރު މި އޮތް ވަރުން ވެއްޖިއްޔާ އަޅުގަނޑު މި ނިންމަނީ މި ރަށުގައި. އެހެންވީމާ، ޝައްކެއް ވެސް ފުވައްމުލަކަކީ އަޅުގަނޑަށް ޚާއްސަ ރަށެއް” ކަމަށެވެ. އެހިސާބުން އުފެދުނު ސުވާލަކީ ފުވައްމުލަކުން އެމަނިކުފާނަށް ނުދެއްވަނީ ކޯއްޗެއްތޯއެވެ. ސަޕޯޓްދެއްވިއެވެ. ރައްޔިތުންގެ މަޖިލީހުގެ ތިން ގޮޑިވެސް ދެއްވިއެވެ. އެކަމަކު ކޮށްދެއްވީ ކޮންކަމެއްތޯއެވެ. ޚާއްސައޭ ވިދާޅުވުމަކީ ޚާއްސަވުމެއްނޫނެވެ. އެމަނިކުފާނުގެ5އަހަރުދުވަހު ކޮށްދެއްވި ދިގުލިސްޓް މުރާޖައާކޮށްލާއިރު ގިނައިން ފެންނަނީ، އެމް.ޖޭ.އެމް. ސްކޫލް 8 ކްލާސްރޫމް އިމާރާތް ކުރުމާއި ޙާފިޒް އަޙުމަދު ސްކޫލުގެ9ކްލާސްރޫމްގެ3ބުރި އިމާރާތް އެޅުމާއި ބަނދަރު މަރާމާތުކުރުމާއި، އަތޮޅު ހޮސްޕިޓަލުގެ ޖާގަ އިތުރުކުރުމާއި މާލެގަން ރަސްގެފަންނު އިޖުތިމާޢީ ބިމުގައި ފެންސްޖެހުމުގެ މަސައްކަތްކުރުމާއި މާލެގަން ސްޕޯޓްސް އެރީނާގެ މަސައްކަތް ދޫޑިގަން ފުޓްބޯޅަދަނޑުގެ މަސައްކަތާއި ސްޓޭޑިއަމުގައި ފެންދޭ ނިޒާމު ޤާއިމުކުރުމުގެ މަސައްކަތްކުރުމާއި މިސްކިތްމަގު ނެޓުބޯޅަކޯޓު ތަރައްޤީކުރުމާއި ސްޓޭޑިއަމުގެ ފުޓްސަލްދަނޑު މަރާމާތުކުރުމާއި ފުޓްސަލްދަނޑުގެ ނުނިމިހުރި މަސައްކަތް ފަދަ އާދައިގެ މަރާމާތުކުރުމުގެ މަސައްކަތްތަކެވެ. މީގެ އިތުރުން، ބޮޑެތި މަޝްރޫއުތައްކަމަށް ވިދާޅުވެ ދެއްވާފައިވަނީމަގެއްގެ 2.7 ކިލޯ މީޓަރު ހައްދަވާދެއްވުމާއި، ނުނިންމާ ހުޅުއްވައިދެއްވި ނަރުދަމާއާއި ފެނުގެ މަސައްކަތެވެ. އެދަންނަވާ 2.7 ކިލޯ މީޓަރު އަދި ނިނުމެއެވެ. ތާރުވެސް ނޭޅޭ އެމަސައްކަތް ކުރީގެ އެމްއާރުޑީސީއާއި ހަވާލުކޮށްފައިވަނީ މީގެ ދެތިން އަހަރު ކުރިންނެވެ. އެހެންކަމުން އެމަނިކުފާނުގެ ފުރަތަމަ ދައުރުގައި އެމަސައްކަތް ނިމިދާނެތޯއެވެ.\nދެންއޮތީ ފެނާއި ނަރުދަމާގެ ވާހަކައެވެ. އެމަސައްކަތަކީ އެމްޑީޕީ ވެރިކަމުގައިވެސް ކުރިއަށްދިޔަ މަސައްކަތެކެވެ. ނަމަވެސް، ވެރިކަން ބަދަލުވެ ރައީސް ވަހީދުގެ ވެރިކަމުގައި އެކަމަށް ބޭނުންވާ ފައިސާގެ އެހީވަނީ ހޯއްދަވާ ނިންމަވާފައެވެ. އެހެންކަމުން އެމަސައްކަތް ފެއްޓެވުމުގެ ކުރެޑިޓް ލިބެންޖެހެނީ ރައީސް ވަހީދަށެވެ. އެމަސައްކަތް ނިންމުމުގެ ކްރެޑިޓް ހައްގުފަރާތެއް އެގޭނީ އެމަސައްކަތް ނިމުމުންނެވެ. ރަސްމީކޮށް ނަރުދަމާއާއި ފެނުގެ ޚިދުމަތް ދޫކުރެއްވިކަމަށް ވިދާޅުވެ ރަސްމިއްޔާތު ބޭއްވެވިނަމަވެސް، ފުވައްމުލަކުގެ ގިނަ ގެތަކަށް އަދިވަނީ ފާޚާނާ ހޮޅި ނުގުޅިއެވެ. ފެންއިސްކުރު ނުލެވިއެވެ. ފުވައްމުލަކަށް ބޭނުންވާ3ފެންޕްލާންޓްގެ ތެރެއިން ބެހެއްޓުނީ އަދި އެންމެ ޕްލާންޓެއްކަމަށް މައުލޫމާތު ލިބެއެވެ. އެހެންކަމުން، އެއްބިލިއަން ރުފިޔާ ޚަރަދު ކުރައްވައިގެން އެމަނިކުފާނުގެ ޒައާމަތުގައި އަދިކޮށދެވިފައިވަނީ ސުމެއްގެ ކަންތައްތަކެކެވެ.\nރައީސް ޔާމީނު އެމަނިކުފާނުގެ ކެމްޕެއިން ދަތުރުތައް ނިންމަވާލައްވަމުން އިތުރަށް ވިދާޅުވެފައިވަނީ ” ފުވައްމުލަކުން ކިތަންމެ ބޮޑު އުފަލެއް ލިބިވަޑައިގަތަސް ހިތްދަތިކަން ވެސް އެބައޮތްކަމަށާއި ރައީސް ވިދާޅުވީ، ޑރ. ޖަމީލާއި ޕީޕީއެމްގެ މަޖިލީހުގެ ދެ މެމްބަރުން ވަކި ހިސާބަކުން “އޮޑިން ފުންމާލެއްވީ” ކަމަށެވެ.” އެއޮޑިން އެބޭފުޅުން ފުއްމަވާލެއްވީ ލިބުނު މާޔޫސްކަމުންތޯއެވެ. ފުވައްމުލަކަށް އުއްމީދުކުރި މިންވަރަށް ތަރައްގީގެ މަޝްރޫއުތައް ނުހިންގެވިގެންތޯއެވެ.


Etherehasheegai drugs genai meehun shareeaiy nimendhen bandhu | Mihaaru\n05 އޮކްޓޯބަރ 2020 - 11:54\nމި މައްސަލައިގައި ހައްޔަރުކޮށްފައި ވަނީ ޕާކިސްތާނު ހަތަރު މީހެކެވެ. އެއީ އަހްސަން އުލް ހަސަން، 30، މުހައްމަދު އަލީ ބާއިގް، 41، މުހައްމަދު ސާދު ވަރްސީ، 22 އަދި އަބްދުﷲ އަލީ ހަސަން، 34، އެވެ. މި އެންމެންނަކީ ވެސް މިދިޔަ މަހުގެ 11 ވަނަ ދުވަހު ހެނދުނު ރާއްޖެ އައި ބައެކެވެ.\nEtherehasheegai foruvaigen masthuvaathakethi etherekuran ulhunu bayaku athulaigenfi\nއެއާޕޯޓުން އަތުލައިގަނެ ފުލުހުންގެ ބެލުމުގެ ދަށަށް މި ހަތަރު މީހުން ގެންގޮސް ހޮސްޕިޓަލުގައި ތިބި އިރު އެ މީހުން ބޮޑުކަމު ދިޔަ ތަކެތިން މަސްތުވާތަކެތި ކަމަށް ޝައްކު ކުރެވޭ 81 ބުލެޓު ފެނިފައިވާ ކަމަށާއި އެތަކެތީގެ ބަރުދަނުގައި 791 ގްރާމް ހުރި ކަމަށް ފުލުހުން ބުންޏެވެ.\nމި މީހުން އަތުލައިގަތީ އެއާޕޯޓުން ކަސްޓަމްސް އޮފިސަރުންނަށް ޝައްކުވެ އިތުރަށް ސުވާލުކޮށް ބެލި ބެލުމުން އެ މީހުން މަސްތުވާތަކެތި ގެންގުޅޭ ކަމަށް ބެލެވިގެން ހިންގި ތަހުގީގުންނެވެ.\nއެތެރެހަށީގައި ރައްކާކޮށްގެން ރާއްޖެއަށް މަސްތުވާތަކެތި އެތެރެކުރި މީހަކު ހައްޔަރުކޮށްފިhttps://t.co/E9lT8cEAIv pic.twitter.com/D3znrtdjbh\nމި ހަތަރު މީހުންގެ އިތުރަށް މިދިޔަ މަހު 29 ގައި ރާއްޖެ އައި ކެންޔާ އަންހެނެއްގެ އެތެރެހަށިން ވެސް 52 ބުލެޓު މަސްތުވާތަކެތި ފެނިފައި ވެއެވެ. އުމުރުން 27 އަހަރުގެ މި މީހާގެ ބަންދަށް ކޯޓުން ދީފައިވަނީ 15 ދުވަހެވެ.\nފުލުހުން ޕާކިސްތާން ކްރިމިނަލް ކޯޓް މަސްތުވާތަކެތި ކަސްޓަމްސް\nޕާކިސްތާނުން މިނޫންއެއްޗެއް މިރާއްޖެއައް ގެނޭތަ؟\nހަތަރު އެތިން އެކަތި. މި ކުޑަކުޑަ އާބާދީ އަށް ޓަނުން ޓަނުން ތީތި އެތެރެ ތިކުރަނީ ގައިމު ބޯނެ ބަޔަކު ތީބީމާ ތާއެވެ.ޑިމާންޑް އޮތީމާ ތާއެވެ؟\nރަށްޔިތުންގެ ލާރިން ކޮންމެ ޤައިދީ އަކަށް އަހަރަކު އެތަށް ހާސް ރުފިޔާއެއް ހަރަދުކުރަން ޖެހޭ. ބިރަކާ ނުލާ މިހެން އެތެރެކުރަން ކެރެނީ ރާއްޖޭގެ ޖަލުތަކަކީ އެންމެ އަރާމުގައި މޮޅު ކެއުން ކައިލައިގެން އުޅެވޭ ތަނަކަށް ވެފައި އަވަހައް މިނިވަން ވާތީ ...\nރާއްޖޭގަ ޑްރަގްސް އެތެރެ ކުރާ މީހުންނަށް ދެވޭނެ ބޮޑު އަދަބެއް ނެތެވެ. އެކަން އެތެރެކުރާ މީހުންނަށް ވެސް އެނގެ އެވެ.\n1 ލައްކަ ރުފިޔާއިން ޖޫރިމަނާކޮށް އުމުރަށް ޖަލަށް ލާން ޤާނޫނުގައި އޮންނަނީ. ބިދޭސީންނަށް ޤާނޫނު ނުހިނގާތީ އެމީހުން ޑީޕޯޓު ކޮށްލުން ނޫން ކަމެއް ނުކުރެވޭ.\nދާދިފަހުން ރާއްޖޭގައި ވިޔަފާރި ހިންގި ޕާކިސްތާން މީހާ ދިވެއްސަކާއި ކައިވެނިކޮށް އިމްޕޯޓް މުދާ އެތެރެކޮށް ބަތް ޕާރުސަލް ހެދުން ފަދަ އެތައްކަމެއް ކުރުމަށްފަހު ކުއްލިއަކަށް އޭނަ ގެއްލިއްޖެ. # މިހާރު އެފަދަ "އަނެއްސޭޓު" ދަނީ ހަމަ އޭނާ ކުރިގޮތަށް މުޅި މާލޭގައި ބަދަން ވިއްކާ ފިހާރަ ހުޅުވަމުން. ޢަވަށްޓެރި އިންޑިޔާގެ މިދެންނެވި ސޭޓް ވެސް ހުންނަނީ "ނަމެއްގައި" މާލޭގެ މަޖީދީ މަގުގައި ހުންނަ މަޝްހޫރު ގެއެއްގެ އަންހެނަކާއި އިނދެގެން ކަމަށްވޭ. ފުލުހުން މިފަދަމީހުންގެޙަރަކާތްބަލާންޖެހޭ.\nޝައްކުނުކުރެވޭ ކިތައްމީހުން ތިތަކެތި އެތެރެކުރާނެބާ؟ އެހެންގައުމުތަކުގަ ތިކަންތައް ކުރާގޮތައް ކުރަންވިސްނަނީ ކޮންދުވަހަކުންބާ؟ އެކްސްރޭ މެށިންބަހަށްޓާފަ އެއިން ސްކޭންކުރެވޭގޮތަށް ހަދަންވެއްޖެ މިހާރު.


PSG in french league cup ves kaamiyaabu koffi | Mihaaru\nކުޅިވަރު / ފްރެންޗް ލީގް ކަޕް\nލީގު ކަޕްގެ ތަށްޓާ އެކު ޕީއެސްޖީން އުފާފާޅުކުރަނީ.-- ފޮޓޯ: އޭއެފްޕީ\n01 އޯގަސްޓް 2020 - 06:27\nއަނިޔާގެ ސަބަބުން ކީލިއަން އެމްބާޕޭ ނުލައި ރޭގެ މެޗުގައި ޕީއެސްޖީން ކުޅުނުއިރު ލަނޑު ޖަހަން ލިބުނު ގިނަ ފުރުސަތުތަކެއް ވަނީ ބޭކާރުވެފަ އެވެ. މެޗުގެ ފުރިހަމަ ވަގުތާއި އިތުރު ވަގުތުގެ ދެ ހާފްގެ ކުޅުން ނިމުނުއިރު ވެސް އޮތީ 0-0 އިން އެއްވަރުވެފަ އެވެ. ފަސް ހާސް ސަޕޯޓަރުންގެ ކުރިމަތީގައި ރޭ ކުޅުނު މެޗުގައި ޕެނަލްޓީ އަށް ދިޔައިރު ލިޔޯން އޮތީ ކުޅުންތެރިއަކު މަދުކޮށެވެ. އެއީ އިތުރު ވަގުތުގެ ދެ ވަނަ ހާފުގައި އެ ޓީމުގެ ރަފައެލް އަށް ރަތް ކާޑެއް ދެއްކުމުންނެވެ.\nޕެނަލްޓީގައި ފުރަތަމަ ދެ ޓީމުން ފޮނުވާލި ފަސް ޕެނަލްޓީ ވެސް ވަނީ ކާމިޔާބުކޮށްފަ އެވެ. ޕީއެސްޖީން ޕެނަލްޓީތައް ފޮނުވާލީ އެންހެލް ޑިމާރިއާ، މާކޯ ވެރާޓީ، ލެއަންޑްރޯ ޕަރޭޑޭސް، އެންޑަ ހެރާރާ އަދި ނޭމާ އެވެ. ލިޔޯނުގެ ފުރަތަމަ ފަސް ޕެނަލްޓީ ވައްދާލީ ޔަކީމް އެންޑަސަން، ކާލް އެކާމްބީ، މެކްސެންސް ކަކޭރޭޓް، ތިއާގޯ މެންޑޭޒް އަދި ހުސާމް އޯއާރް އެވެ. ލިޔޯނަށް މެޗު ގެއްލުނީ ހަ ވަނަ ޕެނަލްޓީ ފޮނުވާލަން ދިޔަ ބާޓްރަންޑް ޓްރައޯރޭ އަތުން ބޭކާރުވުމުންނެވެ. މެޗުން މޮޅުވަން ލިބުނު ފުރުސަތުގެ ބޭނުން ހިފައި ޕަބްލޯ ސަރާބިއާ ވަނީ ޕީއެސްޖީގެ ހަަ ވަނަ ޕެނަލްޓީ ކާމިޔާބުކޮށް އެ ޓީމު މޮޅުކޮށްދީފަ އެވެ.\nކޮވިޑް-19 ގެ ސަބަބުން 10 ބުރުގެ މެޗުތަށް ނުކުޅެ ފްރެންޗް ލީގު އަވަހަށް ނިންމާލަން ޖެހުމުން 12 ޕޮއިންޓުގެ ލީޑެއްގައި އޮތް ޕީއެސްޖީ އަށް ތަށި ދޭން ނިންމި އެވެ. ލީގު އަވަހަށް ނިންމާލަން ނިންމި ނަމަވެސް ފުރުސަތު ލިބުނުހާ އަވަހަކަށް ފްރެންޗް ކަޕާއި ފްރެންޗް ލީގު ކަޕް ފައިނަލް ބާއްވަން ނިންމި އެވެ. މިދިޔަ ހަފްތާގެ ހުކުރު ދުވަހުގެރޭ ފްރެންޗް ކަޕް ފައިނަލުގައި ޕީއެސްޖީ މޮޅުވީ ސެއިން އެޓިއެން އަތުން 1-0 އިންނެވެ.\nމެޗަށް ފަހު ޕީއެސްޖީގެ އެމްބާޕޭ (ކ) އާއި އެ ޓީމުގެ ކެޕްޓަން ތިއާގޯ ސިލްވާ އުފާފާޅުކުރަނީ. -- ފޮޓޯ: އޭއެފްޕީ\nގަތަރުގެ ވިޔަފާރިވެރިޔާ ނާސިރު އެލްހެއްލާފީ 2011 ވަނަ އަހަރު ޕީއެސްޖީ ގަތް ފަހުން ފްރާންސްގެ ފުރަތަމަ ޑިވިޝަނަށް ބޭއްވި 36 މުބާރާތުގުގެ ތެރެއިން 25 މުބާރާތުގެ ތަށި އުފުލާލީ ޕީއެސްޖީންނެވެ. މި މުއްދަތުގައި ޕީއެސްޖީން ނޫން އެއްވެސް ޓީމަކަށް ދެ ތަށްޓަށް ވުރެން އިތުރަށް ހޯދިފައެއް ނުވެ އެވެ. ޕީއެސްޖީން އެންމެ ބޮޑަށް ބޭނުންވާ ކާމިޔާބަކީ ޗެމްޕިއަންސް ލީގެވެ. ދިހަ ދުވަސް ފަހުން ޗެމްޕިއަންސް ލީގުގެ ކުއާޓާ ފައިނަލުގައި ޕީއެސްޖީ ނުކުންނާނީ އިޓަލީގެ އެޓަލަންޓާއާ ދެކޮޅަށެވެ.\nމިއީ 1994 ވަނަ އަހަރުން ފެށިގެން ކޮންމެ ސީޒަނަކު ބާއްވަމުން އަންނަ ފްރެންޗް ލީގު ކަޕް ބާއްވާ ފަހު އަހަރެވެ. އަންނަ ސީޒަނުން ފަށައިގެން މި މުބާރާތް ނުބާއްވަން ފްރާންސް ފުޓްބޯލް ފެޑެރޭޝަނުން ނިންމީ ޔުއެފާއާ އެކު ބޭއްވި މަޝްވަރާތަކަށް ފަހު އެވެ. މިހާރު އޮތްގޮތުން ފްރާންސްގެ ފުޓްބޯޅަ ސީޒަނުގައި އޮންނާނީ ފްރެންޗް ލީގާއި ފްރެންޗް ކަޕްގެ އިތުރުން ސީޒަން ހުޅުވާއިރު ކުޅޭ ސުޕަ ކަޕް މެޗެވެ.\nޕީއެސްޖީ ފްރެންޗް ލީގް ކަޕް


India ge ehee in China ge dharani nudhakkaanan: Raees\nއިންޑިއާގެ އެހީއިން ޗައިނާގެ ދަރަނި ނުދައްކާނަން: ރައީސް\nރައީސް ސޯލިހު މިއަދު ނޫސްވެރިންނާ ބައްދަލު ކުރައްވައި ސުވާލުތަކަށް ޖަވާބު ދެއްވަނީ - އަހުމަދު ޝުރާއު | އަވަސް\nނިމިގެން ދިޔަ ސަރުކާރުން ޗައިނާއިން ނަގާފައިވާ ލޯނުތައް ދެއްކުމަށް އިންޑިއާއިން ދިން އެހީގެ ބޭނުން ނުހިއްޕަވާނެ ކަމަށް ރައީސް އިބްރާހިމް މުހައްމަދު ސޯލިހު މިއަދު ވިދާޅުވެއްޖެ އެވެ.\nއިންޑިއާއަށް ރައީސް ކުރެއްވި ދަތުރުފުޅުގައި އެ ގައުމުން ވަނީ ރާއްޖެއަށް 1.4 ބިލިއަން ޑޮލަރުގެ ކްރެޑިޓް ފައިނޭންސްއެއް ދޭން އެއްބަސްވެފަ އެވެ. އޭގެ ތެރޭގައި ހިލޭ އެހީ ވެސް ހިމެނެ އެވެ. ޗައިނާއިން ރައީސް އަބްދުﷲ ޔާމީންގެ ސަރުކާރުގައި ގިނަ ލޯނުތަކެއް ނަގާފައިވާއިރު އެ ގައުމަށް އޮތް ދަރަނީގެ އަދަދު 1.4 ބިލިއަން ޑޮލަރަށް ވަނީ އަރާފަ އެވެ. އެ ލޯނުތަކަކީ އިންޓްރެސްޓް ރޭޓް ބޮޑު ލޯނުތަކެވެ. ނަމަވެސް އިންޑިއާއިން އެހީ ދީފައިވަނީ އިންޓްރެސްޓް ވަރަށް ކުޑަކޮށެެވެ.\nދަތުރުފުޅާ ގުޅޭ ގޮތުން ނޫސްވެރިންނަށް މައުލޫމާތު ދެއްވުމަށް މިއަދު ރައީސް އޮފީހުގައި ބޭއްވި ނޫސްވެރިންގެ ބައްދަލުވުމުގައި ރައީސް ސޯލިހު ވިދާޅުވީ އިންޑިއާއިން ލިބުނު އެހީގެ މަގުސަދަކީ ޗައިނާއިން ނަގާފައިވާ ލޯނުތައް ދެއްކުން ނޫން ކަމަށެވެ.\n"އަޅުގަނޑުމެން ޗައިނާ ސަރުކާރާއެކީގަ ވާހަކަ ދައްކަމުން އެބަދަން، އެ ބޭފުޅުން ތިބީ މިހާރު ވެސް ދޫކޮށްފައިވާ ލޯނުތަކާއި އެމްއޯޔޫތަކާ ގުޅިގެން އެކީގައި މަސައްކަތްކޮށް އެއަށް ރަނގަޅު ގޮތް ހޯދައިދިނުމަށް، އަޅުގަނޑަކަށް ނުފެނޭ ޗައިނާއާއެކީގަ މިއޮތް ގުޅުމަށް ހުރަސް އެޅޭ ތަނެއް ވެސް އަދި ޗައިނާއިން ފަށާފައިމިވާ މަސައްކަތްތައް ވެސް ބުރުލެއް އަންނާނެ ކަމެއް،" ރައީސް ސޯލިހު ވިދާޅުވި އެވެ.\nރައީސް ވިދާޅުވި ގޮތުގައި އިންޑިއާގެ އެހީގެ އިންޑިއާއިން ދޭން އެއްބަސްވި، 1.4 ބިލިއަން ޑޮލަރަކީ ދަރަންޏެއް ނޫން ކަމަށާއި އޭގެ ސަބަބުން ރާއްޖެ ދަރަނިވެރިނުވާނެ އެވެ. އެ އެހީގެ ތެރޭގައި ހިމެނެނީ، ދެ ގައުމުގެ ސެންޓްރަލް ބޭންކާ ދެމެދު ހަދާފައިވާ ކަރަންސީ ސްވަޕްގެ އެއްބަސްވުން 200 މިލިއަން ޑޮލަރުން 400 މިލިއަން ޑޮލަރަށް އިތުރު ކުރުމާއި ރާއްޖޭގައި ހިންގާ އިގްތިސާދީ މަޝްރޫއުތަކަށް އިންޑިއާގެ އެކްޒިމް ބޭންކުން ދޭ، 800 މިލިއަން ޑޮލަރުގެ ކްރިޑް ލައިނެކެވެ.\nމި ލައިން އޮފް ކްރެޑިޓުގެ ތެރެއިން ނަގާ ލޯނުގެ އިންޓަރެސްޓް ރޭޓަކީ 1.5 ޕަސެންޓެވެ. މީގެ އިތުރުން، ރައީސް ވިދާޅުވީ، އިންޑިއާއިން ދޭ 21 ބިލިއަން ރުފިޔާގެ ތެރޭގައި ސަރުކާރުގެ ބަޖެޓް ސަޕޯޓަށް ބޭނުންވާ 200 މިލިއަން ޑޮލަރު ހިމެނޭ ކަމަށެވެ. އަދި އޭގެ ތެރެއިން، 50 މިލިއަން ޑޮލަރަކީ ހިލޭ އެހީ ކަމަށެވެ.\nއިންޑިއާ ދަތުރުފުޅުގައި ވަނީ ހަތަރު އެއްބަސްވުމެއްގައި ސޮއި ކުރައްވާފަ އެވެ. ރައީސް ސޯލިހު ވިދާޅުވީ ރާއްޖޭގެ މިނިވަންކަމާއި އިސްތިގުލާލަށް ބުރޫއަރާ ފަދަ އެއްވެސް ކަމެއް ނުކުރާނެ ކަމަށާއި އިންޑިއާއެކުވީ އެއްވެސް އެއްބަސްވުމެއްގައި ވެސް އެފަދަ ކަމެއް ނޯންނާނެ ކަމަށެވެ. އިންޑިއާއަކީ ރާއްޖޭގެ ހާލަތު އެނގޭ ގާތް ގައުމެއް ކަމަށާއި އެ ގައުމުން ދީފައިވާ އެހީއަކީ ވެސް އެެގޮތުގެ މަތިން ދީފައިވާ އެހީއެއްކަން ރައީސް ފާހަގަކުރެއްވި އެވެ.\nއިންޑިއާގެ ދަތުރުފުޅުގައި ވިސާގެ ބޮޑެތި ލުއިތަކެއް ދިންކަން ފާހަގަ ކުރައްވައި ރައީސް ސޯލިހު ވިދާޅުވީ އިންޑިއާގެ ރައްޔިތުންނަށް ވެސް ދެން ރާއްޖެއިން ވިސާގެ ދަތިތަކާ ކުރިމަތިނުވާނެ ކަމަށެވެ. ރައީސް ސޯލިހު ވިދާޅުވީ އިންޑިއާއަށް ކުރެއްވި ދަތުރުފުޅުގައި އިންޑިއާ ރައްޔިތުންނަށް ރާއްޖެއިން ވިސާ ހޯދުމަށް ދިމާވާ ދަތިތައް ހައްލު ކުރައްވަން އެއްބަސްވެފައިވާނެ ކަމަށެވެ.\n"ވިސާގެ ލުއި ފަސޭހަ އިންޑިއާ ރައްޔިތުންނަށް ލިބިގެންދާނެ، އެ ނޫން އެހެން ކަމެއް ރާއްޖެއިން އިންޑިއާއަށް ކޮށް ދިނުމަށް އެއްބަސްވެފައެއް ނޯންނާނެ،" ރައީސް ސޯލިހު ވިދާޅުވި އެވެ.\nއިންޑިއާ ރައީސް އިބްރާހިމް މުހައްމަދު ސޯލިހު ޗައިނާ


ސިތާނާ ސްޓޯރުން ފުވައްމުލައް ސިޓީ ސްކޫލްތަކަށް އެހީދިނުމުގެ އެއްބަސްވުމެއްގައި ސޮއިކޮށްފި – Mikal News\nމިއަދު ބޭއްވި ސޮއިކުރުމުގެ ރަސްމިއްޔާތުގައި މާޖިދު އެމްއޯޔޫގައި ސޮއކުރަނީ.\nސިތާނާ ސްޓޯރުން ފުވައްމުލައް ސިޓީ ސްކޫލްތަކަށް އެހީތެރިވެދިނުމުގެ އެއްބަސްވުމެއްގައި މިއަދު ސޮއިކޮށްފިއެވެ. ފުވައްމުލަކުގައި ހިންގާ ސަރުކާރު ސްކޫލްތަކާއި ސިތާނާ ސްޓޯރާއި ދެމެދު ސޮއިކުރުން ބާއްވާފައިވަނީ މިއަދު ލެޑް ޒެޕަލިން (ކުރީގެ މެންގޯ) ރެސްޓޯރަންޓްގައެވެ.\nސިތާނާ ސްޓޯރުގެ ފަރާތުން މިއެއްބަސްވުމުގައި ސޮއިކުރީ އެތަނުގެ އެއް ހިއްސާދާރުކަމަށްވާ މުހައްމަދު މާޖިދުއެވެ. އަދި ސްކޫލްތަކުގެ ފަރާތުން ސޮއިކުރެއްވީ އެތަންތަނުގެ އިސްވެރިނެވެ. އެގޮތުން ޏ.އަތޮޅު ތައުލީމީ މަރުކަޒުގެ ފަރާތުން މިއެއްބަސްވުމުގައި ސޮއިކުރެއްވީ އެސްކޫލުގެ ޕްރިންސިޕަލް އިސްމާއީލު ސައުދުﷲ އެވެ. އަދި މުހައްމަދު ޖަމާލުއްދީން ސްކޫލް (އެމްޖޭއެސް)ގެ ފަރާތުން ޕްރިންސިޕަލް އާރިފާ އަބްދުލް މަޖީދު އާއި ފުވައްމުލަކު ސްކޫލް (އެފްއެސް) އިން ޕްރިންސިޕަލް މުހައްމަދު ފަޔާޒުގެ އިތުރުން ހާފިޒު އަހުމަދު ސްކޫލު (ހޭޒް) އިން ސޮއިކުރެއްވީ ޑެޕިއުޓީ ޕްރިންސިޕަލް އާމިނަތު އަހުމަދު އެވެ.\nއެމްއޯޔޫގައި ސޮއިކުރުމުގެ ރަސްމިއްޔާތުގެ ތެރެއިން\nމިއަދު ވެވުނު އެއްބަސްވުމަކީ ކޮންމެ އަހަރަކުވެސް ސިތާނާ ސްޓޯރުން އެސްކޫލްތަކަށް އެހީތެރިކަން ދެމުން އަންނަ ކަންކަމަށް އެހީތެރިވުމުގެ ގޮތުން ވެވުނު އެއްބަސްވުމެއް ކަމަށް ސިތާނާ ގްރޫޕްގެ އިސްފަރާތަކުން މިކަލް ނޫހަށް މައުލޫމާތު ދެއްވިއެވެ. އެގޮތުން ސްކޫލްތަކުން ދަރިވަރުންނަށް އިނާމު ދިނުމަށް ބޭނުންވާ ޓްރޮފީ އާއި ސްކޫލްތަކުގެ އެކި ހަރާކާތްތަކަށް ބޭނުންވާ ފެނާއި އެހެނިހެން މުދަލުގެ އިތުރުން ފައިސާގެ އެހީތެރިކަން ވެސް ހިމެނޭކަމަށް އެފަރާތުން މައުލޫމާތު ދެއްވިއެވެ.\nސިތާނާ ސްޓޯރަކީ ފުވައްމުލައް ސިޓީގައި އެންމެ ފުޅާ ދާއިރާއެއްގައި ވިޔަފާރި ކުރުމުން އަންނަ އެއްފަރާތެވެ. މިހާރު ސިތާނާގްރޫޕުގެ ފިހާރަތައް ހުވަދު އަތޮޅުގެ ބައެއް ރަށްރަށުގައި ވެސް ހުޅުވާފައި ވެއެވެ. ސިތާނާ-އަސްރަފީގެ ނަމުގައި ލިޔެކިޔުމުގެ ސާމަނުތަކަށް ޚާއްސަ ކުރެވިގެން ބުކްޝޮޕެއް ވެސް ފުވައްމުލަކުގައި އެފަރާތުން ހިންގައެވެ.\nމިއަދު އެމްއޮޔުގައި ސޮއިކުރުމުގެ ރަސްމިއްޔާތަށްފަހު- ފޮޓޯއަށް


Palestine kuda kujjeh ge meya shaai zuvaanehge karah badi jahai shaheedhu kollaiffi\nފަލަސްތީން ކުޑަ ކުއްޖެއްގެ މެޔަށާއި ޒުވާނެއްގެ ކަރަށް ބަޑިޖަހައި ޝަހީދުކޮށްލައިފި!\nފަލަސްތީނު ރައްޔިތުން ކޮންމެ ހުކުރު ދުވަހަކު ކުރަމުންދާ މުޒާހަރާގައި އިއްޔެ ވެސް ޣައްޒާގެ ބޯޑަރު ސަރަހައްދުގައި ކުރިއަށް ގެންދަނިކޮށް އިސްރާއީލުު ސިފައިން މުޒާހަރާގެ ތެރެއަށް ބަޑިޖަހައި ފަލަސްތީނުގެ ޒުވާނަކާއި ކުޑަ ކުއްޖަކު ޝަހީދުކޮށްލައިފިއެވެ.\nޣައްޒާގެ ދެކުނުގައިވާ އިސްރާއީލާއި ފަލަސްތީނު ގުޅޭ ބޯޑަރު ކައިރީގައި “ގްރޭޓް މާޗް އޮފް ރިޓާންސް” ގެ ނަމުގައި ކުރިޔަށް ގެންދާ މުޒާހަރާތަކަށް މިއަދަކީ 46 ވަނަ ހަފްތާއެވެ.\nއަދި ކޮންމެ ހަފްތާއެއްގެ ހުކުރު ދުވަހު ފަލަސްތީނު ރައްޔިތުން ކުރިއަށް ގެންދާ މުޒާހަރާތަކަށް ވެސް އިސްރާއީލުގެ ޔަހޫދީ ސިފައިން ގެންދަނީ ހުރަސްއަޅާއި ބާރުގެ ބޭނުންކުރަމުންނެވެ.\nއެގޮތުން އިއްޔެގެ މުޒާހަރާގައި ޝަހީދުކޮށްލާފައިވާ ކުޑަކުއްޖަކީ ހަސަން ޝަލަބީ ކިޔާ އުމުރުން 14 އަހަރުގެ ކުއްޖެއް ކަމަށެވެ. އޭނާ ޝަހީދުކޮށްލީ ޣައްޒާގެ ހުޅަނގުގައި އޮންނަ ޚާން ޔޫނިސްގައި މުޒާހަރާ ކުރަމުންދަނިކޮށް މެޔަށް ބަޑިޖަހައިގެން ކަމަށް ފަލަސްތީނުގެ ހެލްތު މިނިސްޓްރީން ބުނެއެވެ.\nއަދި އިއްޔެ ޝަހީދުކޮށްލި ޒުވާނާއަކީ ހަމްޒާ ޝިތެއިވީ ނަމަކަށް ކިޔާ އުމުރުން އެންމެ 18 އަހަރުގެ ޒުވާނެއް ކަމަށާއި އޭނާ ޝަހީދު ކޮށްލީ އިސްރާއީލުގެ އަސްކަރިއްޔާއިން ދިން ހަމަލާއެއް ކަރަށް އަމާޒުވެގެން ކަމަށް ވެސް އެ މިނިސްޓްރީން ބުނެއެވެ.\nމީގެ އިތުރުން ޣައްޒާ ބޯޑަރު ކައިރީގެ އެހެން ދިމާލެއްގައި އިއްޔެ ކުރި މުޒާހަރާއެއްގައި 17 އަހަރުގެ ފަލަސްތީނު ކުއްޖެއްގެ ގަޔަށާއި ދެ ނޫސްވެރިއަކާއި ހަތަރު މެޑިކުންގެ ގަޔަށް ވެސް ބަޑި ޖަހާފައިވެއެވެ.\nފަލަސްތީނުގެ ނިއުސް އެޖެންސީ މާން އިން ރިޕޯޓް ކުރާ ގޮތުގައި، އިއްޔެގެ މުޒާހަރާގައި އިސްރާއީލުގެ ސިފައިން ވަނީ އެމްބިއުލާންސްއަކާ ދިމާލަށް ކަރުނަ ގޭސް ކެނިސްޓާއެއް ފޮނުވާލައިފައެވެ. އަދި މުޒާހަރާގެ ބައިވެރިންގެ ގަޔަށް ކެމިކަލުން ތަގައްޔަރުވެފައިވާ ޖަންކުޝަން ފެން ޖަހާފައިވާ ކަމަށް ބުނެފައިވެއެވެ.\nއިއްޔެގެ ދެ މަރާ ގުޅިގެން އިސްރާއީލުގެ އަސްކަރިއްޔާއިން ވަކި އެއްޗެއް ނުބުނެއެވެ. ނަމަވެސް އިސްރާއީލު ސިފައިންގެ ގަޔަށާއި ސެކިއުރިޓީ ފެންސާ ދިމާލަށް ގަލާއި ގޮވާ ޒާތުގެ ތަކެތި އުކި ކަމަށް ވަނީ ބުނެފައެވެ.\nޣައްޒާ ބަންދުކޮށްފައި އޮތް އޮތުން ނިމުމަކަށް ގެނައުމަށް ގޮވާލާ މިދިޔަ އަހަރުގެ މާޗް 30 ވަނަ ދުވަހުން ފެށިގެން ފަލަސްތީނުގެ ރައްޔިތުން ކޮންމެ ހަފްތާއަކު ކުރަމުންދާ ސިލްސިލާ މުޒާހަރާތައް ފެށިފަހުން އިސްރާއީލު ސިފައިން ވަނީ، އެމީހުންގެ ރައްކަލަކަށް ކަމަށް ބުނެ މިހާތަނަށް 248 ފަލަސްތީނު ރައްޔިތުން ވަނީ ޝަހީދުކޮށްލައިފައެވެ.\nއަދި 23000 އަށްވުރެ ގިނަ މީހުންނަށް ހަމަލާތަކުގެ ސަބަބުން އަނިޔާވެފައިވާއިރު، އިސްރާއީލުން ތުހުމަތު ކުރާ ގޮތުގައި މުޒާހަރާތައް ރާވާ ހިންގަނީ ފަލަސްތީނުގެ ހަމާސް ޖަމާއަތުންނެވެ. އަދި 2008 ވަނަ އަހަރުން ފެށިގެން އިސްރާއީލާ ދެމެދު ކުރި ތިން ހަނގުރާމައިގައިވެސް ހަމާސްއިން ގެންދަނީ އިންސާނީ އައްޑަނައެއްގެ ގޮތުގައި އާންމުން ބޭނުން ކުރަމުން ކަމަށް އިސްރާއީލުން ބުނެއެވެ.


ނުރައްކާތެރި ސެލެބްރެޓީ ލިސްޓް - Hali News\nމެކާފީގެ ނުރައްކާތެރި ސެލެބްރެޓީ ލިސްޓް\n07 October 2020, 07:18\nނުރައްކާތެރި ސެލެބްރިޓީޒްގެ ލިސްޓެއް މެކާފީން ހާމަކޮށްފިއެވެ. އެއް ވަނައިގައި އުޅެނީ ރޮނާލްޑޯ އެވެ. މި ލިސްޓަކީ އިންޑިއަން ސަބްކޮންޓިނެންޓްގެ ލިސްޓެއް ކަމުން މީގައި ދެވަނައިން ފެށިގެން އުޅެނީ ބޮލީވުޑްގެ ތަރިންނެވެ.\nފުރަބަންދާ ގުޅިގެން ގިނަ ބަޔަކު ވަނީ އޮންލައިން މުނިފޫއްސާއި މަޢްލޫމާތުގެ ރަސްމަގުގައި ގިނަ ވަގުތު ހޭދަކުރަން ދެވި ހިފާފައެވެ.\nވަގުން ވަނީ މިފަދަ ފުރުސަތުގެ ބޭނުން ހިފައިގެން އެމީހުންގެ މަސައްކަތްވެސް ފަހިކޮށްފައެވެ.\nއެންމެ ނުރައްކާތެރި ސެލެބްރިޓީ ސަރޗްގައި ކްރިޓީއާނޯ ރޮނާލްޑޯ ހިމެނޭ އިރު ދެ ވަނައިގައި އުޅެނީ ތާބޫ (ތަބައްސުމް ނާޒް)އެވެ. އަދި އެއަށްފަހު\nއެންޓިވައިރަސް ސޮފްޓްވެއަރ އުފައްދާ މެކާފީން ސެލެބްރެޓީންގެ ނުރައްކާތެރިކަމާ ބެހޭ ލިސްޓް ދޭތެރޭން ހާމަ ކުރެއެވެ.\nހަގީގަތުގައި މިއީ އެމީހުން ނުރައްކާ ވެގެނެއް ނޫނެވެ. ނަމަވެސް އެމީހުންގެ ފޭނުން އެމީހުންގެ ވާނުވާ ބަލަން މަޢްލޫމާތު ހޯދާއިރު އޭގެ ނިވަލުގައި ވަގުން މީހުންގެ ޒާތީ މަޢްލޫމާތު ވަގަނށް ނެގުމަށް ސަވާރުވެގަންނާތީ އެކަން މެކާފީން މީހުންގެ ސަމާލުކަމަށް ގެންނަނީއެވެ.\nރޮނާލްޑޯއަށް ފަހު ދެވަނައިގައި އޮންނަ ތާބޫއަށް ފަހު ތިން ވަނައަށް މެކާފީގެ ނުރައްކާ ލިސްޓްގައި އުޅެނީ ޕިންކްއާއި ތައްޕަޅްގައި މަޝްހޫރު ނޯޓީ އަންހެން ކުއްޖާ، ތާޕްސީ ޕަންނޫއެވެ. އޭނާގެ ފަހަތަށް އަންނަނީ، އަނޫޝްކާ ޝްރުމާއާއި ސޮނާކްޝީ ސިންހައެވެ.\nއަނގަ ގަދަ ސާރާ އަލީ ޚާން ހަތް ވަނައިގައި އޮތް އިރު ޝާޚް ރުޚްޚާން އުޅެނީ ނުވަ ވަނައިގައެވެ.\nއިންތަރނެޓްގައި ޖަރީމާ ހިންގަން ފާރަލާ މީހުން، މިމީސް މީހުންގެ ފޭނުން އަތުން ވައްކަން ކުރަންވެގެން އެމީހުންގެ ކްލިޕް ތަކާއި ވީޑިއޯތައް ހިލޭ ޑއުންލޯޑް ކުރެވޭ ގޮތް ހަދައި އޭގައި އެމީހުން ބޭނުންވާ ނުރައްކާތެރި ބަގްތައް އެކުލަވާލައި މީހުންގެ ސިސްޓަމާއި ޑޭޓާއަށް ޖާސޫސްކުރަން އެތަކެތި އިންދަނީއެވެ.\nއިންޓަރނެޓްގައި ރައްކާތެރިކަމާއި ސަމާލުކަމަށް ޓަކައި ހިލޭ ލިބެން ހުން ތަކެއްޗަށް ފާރަވެރިވެ ސަމާލުވާން ވީއެވެ. އަދި ކޮންމެ ކޮންމެ އެއްޗަކަށ ކްލިކްކޮށް، ކޮންމެ ކޮންމެ އެއްޗެއް ޑައުންލޯޑްކޮށް ލޯ ސާފުކޮށްވެސް ނަހަދަންވީއެވެ.\nޝައްކު އުފެދޭ ތަކެއްޗާއި ގާނޫނާ ޚިލާފް ކޮންޓެންޓުން ދުރުހެލިވެ ތިބުމަކީ މިފަދަ ނުރައްކާތކުން ސަލާމަތް ވާނެ ގޮތެކެވެ.


Tharaaweeh Namaadhu Nimi Salaam Dhinumun Baeh Meehun Thedhuve E Kuranee Kon Rakuatheh? ތަރާވީޙް ނަމާދުނިމި އިމާމް ސަލާމް ދިނުމުން ބައެއްމީހުން ތެދުވެ އެކުރަނީ ކޮންރަކުޢަތެއް؟ – Ilm Tharaaweeh Namaadhu Nimi Salaam Dhinumun Baeh Meehun Thedhuve E Kuranee Kon Rakuatheh?\nތަރާވީޙް ނަމާދުނިމި އިމާމް ސަލާމް ދިނުމުން ބައެއްމީހުން ތެދުވެ އެކުރަނީ ކޮންރަކުޢަތެއް؟\nމިހާރަކަށް އައިސް ބައެއް މިސްކިތް ތަކުން ފެންނަ މަންޒަރެކެވެ. އިމާމް މީހާ ތަރާވީޙް ނަމާދު ވިތުރިއާ އެކު ނިންމާލައި ސަލާމް ދިނުމާއެކު ބައެއް މީހުން ތެދުވެ ރަކުޢަތެއް ކޮށްފައި ސަލާމް ދެނީއެވެ. އިމާމާއެކު އެކުރެވުނު އެއް ރަކުޢަތް ދެރަކުޢަތަށް ހަދާލަނީއެވެ. މިމަންޒަރަކީ ފަހަރެއްގައި ވަރަށް އާ މަންޒަރަކަށް ވެދާނެއެވެ. ވީމާ މިކަމާމެދު ކޮންމެވެސް ވަރަކަށް ވާހަކަދައްކާލަމާތޯއެވެ.\nރަމަޟާން މަހަކީ އަޅުގަނޑުމެންގެ ނަބިއްޔާއާއި ޞަޙާބީން އަދި ސަލަފުއްޞާލިހުން ނަމޫނާ ދެއްކެވި ފަދައިން ޤުރްއާން ކިޔެވުމާއި ޤިޔާމުއްލައިލް (ރޭގަނޑުގެ ނަމާދު) ކުރުން އިތުރުކުރުމަށް އެދެވޭ މަހެކެވެ. އެގޮތުން މިމަހުގައި، ތަރާވީޙް ނަމާދަށްފަހު ދަންވަރު ދަމުނަމާދު ކުރުމަށް ލޯބިކުރާ މީހުން ވަރަށް ގިނައެވެ. ތަރާވީޙް ނަމާދު ކުރާނަމަ އިމާމު ނިމެންދެން ޖަމާޢަތުގައި ހުރެލުމަކީ ނުހަނު ޘަވާބާއި ދަރުމަ ލިބެނިވި ކަމެކެވެ. ފަހެ ނަބިއްޔާ މުޙައްމަދު ޞައްލަﷲ ޢަލައިހި ވަސައްލަމް ޙަދީޘް ކުރައްވާފައި ވެއެވެ. ” مَنْ قَامَ مَعَ الإِمَامِ حَتَّى يَنْصَرِفَ كُتِبَ لَهُ قِيَامُ لَيْلَةٍ” [رواه أهل السنن بسند صحيح].\nމާނަ: ”އިމާމާ ނިމެންދެން އޭނާއާ އެކުގައި ޤިޔާމުގައި (ތަރާވީޙުގައި) ބައިވެރިވެއްޖެ މީހަކަށް މުޅިރޭ ޤިޔާމުކުރިކަމަށް ލިޔެވޭނެއެވެ.”\nކޮންމެއަކަށް ތަރާވީޙް ނަމާދަށްފަހު ދަމު ނަމާދު ކުރަން ބޭނުންވާ މީހާވެސް ތަރާވީޙް ނަމާދު މިޒިކުރު ކުރެވުނު ފަޟްލާއެކު ނިންމާލާނަމަ އިމާމާއެކު ވިތުރި ކުރަން ޖެހެއެވެ. އިމާމު ނިމެންދެން އިމާމާއެކު ހުރި ކަމަށް ވާނީ އޭރުންތާއެވެ. ނަމަވެސް ވިތުރިއާ ބެހޭގޮތުން ނަބިއްޔާ ދެއްވާފައިވާ އިރުޝާދުތަކަށް ބަލާއިރު، އެއް ރެއެއްގައި ދެ ވިތުރިއެއް ނުވެއެވެ. އަދި ވިތުރި ނަމާދަކީ ރޭގަނޑުގެ (ފަތިސް ނަމާދު ކުރިން ކުރާ) އެންމެ ފަހު ނަމާދު ކަމުގައި ހެދުމަށް އެކަލޭގެފާނު ވަނީ އަންގަވާފައެވެ. ވީމާ ތަރާވީޙް ނަމާދުގައި އިމާމާއެކު ވިތުރިކުރާ މީހާ ފަހުން ދަމު ނަމާދު ކުރަން އެދޭނަމަ ހަދަންވީ ކިހިނަކުންތޯއެވެ؟ މިޙާލަތުގައިވާ މީހާއަށް ޢިލްމުވެރިންވަނީ ޢަމަލުކުރެވިދާނެ ދެގޮތެއް އަންގަވާދެއްވާފައެވެ.\nފުރަތަމަ ގޮތް: ކުރިން ޒިކުރު ކުރެވުނު ފަދައިން އިމާމު ސަލާމް ދިނުމުން ތެދުވެ އެއްރަކުޢަތް ކުރުމެވެ. އޭރުން އޭނާ ވިތުރިއެއް ނުކުރެއެވެ. އޭނާ ކުރިކަމަށް ވާނީ ދެރަކުޢަތުގެ ނަމާދެކެވެ. އަދި ދަންވަރު ދަމުނަމާދު ކުރުމަށްފަހު އޭނާ އެންމެ ފަހުން ކުރާ ނަމާދެއް ކަމުގައި ވިތުރި ހަދާނީއެވެ. އޭރުން އިމާމު ނިމެންދެން އިމާމާއެކު ތަރާވީޙް ނަމާދުގައި ބައިވެރިވި ކަމުގައި ވާނެއެވެ. ބައެއް މީހުން އިމާމު ސަލާމް ދިނުމުން ތެދުވެ، އިތުރަށް ރަކުޢަތެއް ކުރާތީ ތިޔަ ފެންނަނީ މިހެންވެއެވެ. އެކަމުގައި އެއްވެސް މައްސަލައެއް ނެތެވެ. މިއީ އެތައްބައިވަރު ޢިލްމުވެރިންނެއް މިގޮތަށް ޢަމަލު ކުރެވިދާނެ ކަމަށް އަންގަވާދެއްވާފައިވާ ކަމެކެވެ. އަދި ޝައިޚް މުޙައްމަދު ޞާލިޙް އަލްމުނައްޖިދު ވަނީ ޝައިޚުގެ ވެބްސައިޓް (تريد أن تتهجد آخر الليل فهل توتر مع الإمام في التراويح؟ – الإسلام سؤال وجواب (islamqa.info)) ގައި މިކިޔާލަދެވޭ ދެގޮތް ޒިކުރުކުރައްވާފައެވެ. އަދި މިކަމުގައި އެހެން ޢިލްމުވެރިންގެ ބަސްތައްވެސް ޒިކުރު ކުރައްވާފައި ވެއެވެ.\nދެވަނަ ގޮތަކީ: އިމާމާއެކު ތަރާވީޙް ނަމާދާއި ވިތުރުވެސް ކޮށްފައި ނިއްމާލުމެވެ. އަދި ދަމުނަމާދު ކުރާނަމަ، ނަމާދުކޮށް ނިމިގެން އިތުރަށް ވިތުރި ނުކުރުމެވެ. އެއީ އެއްރެއެއްގައި ދެވިތުރި ނުކުރެވޭނެތީއެވެ. އަދި ވިތުރިއަކީ ރޭގަނޑުގެ އެންމެ ފަހު ނަމާދަށް ހެދުމަށް އައިސްފައިވާ ޙަދީޘް ދަންނައެވެ. އެޙަދީޘުގައިވާ އަމުރުފުޅުން ދަލާލަތު ކޮށްދެނީ އެއީ ސުންނަތް ގޮތެއް ކަމެވެ. އެއްވެސް ޙާލެއްގައި އެގޮތަށް ޢަމަލުކުރުން ވާޖިބު ވާނެ ވާހަކައެއް ނޫނެވެ. އުސޫލީ ޤާއިދާއެއްގައި ވާފަދައިން އަމުރުގެ އަސްލަކީ ވާޖިބު ކަމުގައިވީނަމަވެސް އެއަމުރެއް އައިސްފައިވަނީ ވާޖިބު މާނައިގައި ނޫންކަމުގެ ޤަރީނާއެއް ވާނަމަ، އެޤަރީނާއެއް ދެއްކި ގޮތަކަށް އެއަމުރެއް ވާނެއެވެ. މިމައްސަލާގައިނަމަ، ރަސޫލުﷲ ޞައްލަﷲ ޢަލައިހި ވަސައްލަމް ވިތުރިނަމާދުގެ ފަހުން ނަމާދު ކުރެއްވި ކަމަށް ޘާބިތުވެފައި ވެއެވެ. (ބައްލަވާ ޞަޙީޙް މުސްލިމް (738)، ސުނަނު އިބްނު މާޖާ (1195)، ސުނަނު އަބީ ދާވޫދު (1351)) މިކަމުން ދަލާލަތު ކޮށްދެނީ ރޭގަނޑުގެ އެންމެފަހު ނަމާދު ކަމުގައި ވިތުރި ހެދުމަށް އެކަލޭގެފާނު އަންގަވާފައިވަނީ އެއްވެސް ޙާލެއްގައި ވާޖިބު މާނައިގައި ނޫން ކަމެވެ. ވީމާ އިމާމާއެކު ތަރާވީޙް ނަމާދާއި ވިތުރުވެސް ކޮށްފައި ނިއްމާލާފައި ރޭގަނޑު ތެދުވެ، ދަމުނަމާދުކޮށް ލުމަކީ ކުރެވިދާ ކަމެއްކަމެކެވެ.


Faidha bodee fini saitha noonee hoonu saitha? | ThePress\nފައިދާ ބޮޑީ ފިނި ސައިތަ ނޫނީ ހޫނު ސައިތަ؟\n12 February 2020, 15:34\nފިނިވެގެން ހޫނު ސައިތައްޓެއް ބޯން އިން މީހެއް/ފޮޓޯ: ސީއެންއެން\nސަޔަކީ ދުނިޔޭގެ ހުރިހާ ހިސާބަކަށްވެސް އާންމު، އިތުރު ތައާރަފަކަށް ބޭނުން ނުވާ ބުއިމެކެވެ. ހިތްގައުމު ސައިތައްޓަކީ ބަނަ ދުވަހެއް އުޖާލާ ކޮށްދޭ ބުއިމެއް ކަމަށް ބުނާ މީހުން މަދެއް ނޫނެވެ. އަނެއް ބައި މީހުންނަށް ދުވަހުގެ ފެށުން އަންނަނީވެސް ސައިތައްޓެއް ބޯލުމުންނެވެ. ކަންމިހެން އޮތްއިރު ހޫނުކޮށް ސައި ބޯ މީހުންނާ، ފިނިކޮށްގެން ނޫނީ ސައިތައްޓެއް ބޯ ނުލެވޭ މީހުންވެސް އުޅެއެވެ. ސައިގެ އެކި ފްލޭވާތަކާ ކުލަތައް ބާޒާރުން ލިބެން ހުރިއިރު، ރައްކާތެރި ގޮތުގައި ތައްޔާރުކޮށްފައި ހުންނަ ސަޔަކީ ހަށިގަނޑަށް ފައިދާތަކެއްވެސް ލިއްބައިދޭ ބުއިމެއްކަން ހަނދާން ނައްތާލައިގެން ނުވާނެއެވެ.\nސައިމާ ސައިތައްޓެއް/ފޮޓޯ: ގާޑިއަން\nހޫނު ސައި- އައިސް ސައި\nތިއީ ގަވައިދުން ސައި ބޯ މީހެއް ނަމަ، ސައި ބޯން އެންމެ ގަޔާވާ ވަކި ގޮތެއް އޮންނާނެއެވެ. ބައެއް މީހުންނަށް އެންމެ ކަމުދަނީ ކެކިކެކި ހުންނަ، ހޫނު ފެނުގައި ސައި ކައްކައިގެން ބޯން ކަމަށްވާއިރު، ތާފަނާ ފެނުގައި ސައިބޯ ބަޔަކު އުޅެއެވެ. ހަމަ އެހެންމެ، ވީ އެންމެ ގިނައެއްކޮށް އައިސް ކިއުބް އަޅާ، ފިނިކޮށްގެން ސައިބޯ މީހުންވެސް މަދެއް ނޫނެވެ. މިއިން ކޮންމެ ގޮތަކަށް ސައި ބުއި ކަމުގައި ވީ ނަމަވެސް އެ ބާވަތެއްގެ ސައި އިހުތިޔާރު ކުރުމުން ވާ ފައިދާތަކަކާ ގެއްލުންތަކެއް އެބަހުއްޓެވެ.\nގިނަ ބައެއްގެ މެދުގައި ސައި އެންމެ މަގުބޫލުވަނީވެސް އޭގައި އެކުލެވޭ އެންޓިއޮކްސިޑަންޓް މާއްދާތަކުގެ ސަބަބުންނެވެ. ނަމަވެސް ސައިގެ ޒަރިއްޔާއިން ހަށިގަނޑުގެ ތެރެއަށް ފޮނުވާލާ އެންޓިއޮކްސިޑަންޓްގެ މިންވަރު ބަރޯސާވަނީ، އެމީހަކު ސައި ބޯ ގޮތެއްގެ މައްޗަށެވެ. އެންޓި އޮކްސިޑަންޓް އެންމެ ގިނައިން އެކުލެވެނީ ވައިޓް ޓީގައެވެ. އަދި އެއީވެސް، ގިނަ އިރުތަކެއް ވަންދެން ފެނު ތެރޭގައި ސައިފަތްތައް ހުރެގެންނެވެ. މިއީ ގްރީން ޓީގައިވެސް ގިނަ އަދަދަކަށް އެކުލެވޭ މާއްދާއެކެވެ. އެހެންކަމުން ސައި މެދުވެރިކޮށް ހަށިގަނޑަށް އެންޓިއޮކްސިޑަންޓް އެތެރެ ކުރަން ބޭނުން ނަމަ، ފިނި ފެނުގައި ސައި ތައްޔާރުކުރުން ބުއްދިވެރިއެވެ.\nހޫނު ސައި: ކެންސަރަށް މަގުފަހިކުރޭ؟\nމާ ގިނައިން ހޫނު ސައި ބުއިމަކީ ކެންސަރަށް މަގުފަހިކުރާ ކަމެއް ކަމަށް ބައެއް ދިރާސާތައް ބުނެއެވެ. 2018 ވަނަ އަހަރު އެކުލަވާލާފައިވާ ދިރާސާއެއް ބުނާ ގޮތުގައި، ހޫނުކޮށް ސައި ބުއިމަކީ، ކެންސަރު ޖެހުމުގެ ފުރުސަތު އިތުރުކުރާ ސަބަބެކެވެ. އިންޓަނޭޝަނަލް ޖާނަލް އޮފް ކެންސާގައި 2019 ވަނަ އަހަރު އާންމުކޮށްފައިވާ އެހެން ދިރާސާއެއް ބުނާ ގޮތުގައި، ފެންގަނޑުގައި ސައި ކައްކާ ނިމޭތަނުން ސައި ބުއިމަކީވެސް ކެންސަރަށް މަގުފަހި ކުރުމުގެ ރިސްކު އިތުރަށް ބޮޑުކުރާ ސަބަބެކެވެ.\nމުރަނގަފަތު ސައި ރަމްޒުކޮށްދިނުމަށް ބޭނުންކޮށްފައިވާ ތަސްވީރެއް/ފޮޓޯ: އެޓްސީ\nއާދަޔާ ހިލާފަށް ފަލަ މީހުންނަށް ރަނގަޅީ ކޮން ކަހަލަ ސައެއް؟\nމިރޮނގުން މިހާތަނަށް ހޯދާފައިވާ ހޯދުންތަކަށް ބަލާއިރު، ހަށިގަނޑުގެ ބަރުދަން ލުއިކުރަން މަސައްކަތް ކުރާ މީހުން ބޭނުން ކުރަން އެންމެ ރަނގަޅީ ހަކުރު ނާޅާ ތައްޔާރުކޮށްފައި ހުންނަ އައިސް-ޓީއެވެ. މިއީ އާދަޔާ ހިލާފަށް ފަލަވެ ބަރުވެފައިވާ މީހުންގެ ތެރެއިން، ލޭ މައްޗަށް ދިއުމާ، ހިތުގެ އެކި ކަހަލަ ބަލިތައް ތަހައްމަލު ކުރާ މީހުން ބޭނުން ކުރަން އެންމެ އެކަށީގެންވާ ސައި ކަމުގައިވެސް ބުނެވިދާނެއެވެ.\nމިހުރިހާ ކަމަކަށް ވިސްނާލުމަކީ އެދެވިގެންވާކަމެކެވެ. އެންޓިއޮކްސިޑަންޓްސް އެކުލެވުމާ، ބަރުދަން ލުއިކުރުމަށް އެހީތެރިވުމުގެ އިތުރުން ސަޔަކީ، އޭގައި މުހިންމު އެތައް ނިއުޓްރިއަންޓްސްވެސް އެކުލެވިގެންވާ، ސިއްހަތަށް ފައިދާތަކެއް ލިއްބައިދެނިވި، ޖީބަށާ ހަށިގަނޑަށްވެސް ލުއި ބުއިމެކެވެ. ފައިދާ އޮތީ އެކަށީގެންވާ މެދު މިނެއްގައި ކޮންމެ އަމަލެއްވެސް ބެހެއްޓުމުންނެވެ.


'' Venom '' ge charukeyhaa eku Raajjeyge furathama bainalaguvaamee fenvaruge billiard facility - One Online\nބިލިއާޑް ފެސިލިޓީ --- ފޮޓޯ/ ޓްވިޓާ\n"ވެނޮމް"ގެ ޗަރުކޭހާއެކު ރާއްޖޭގެ ފުރަތަމަ ބައިނަލްއަގުވާމީ ފެންވަރުގެ ބިލިއާޑް ފެސިލިޓީ\nރާއްޖޭގެ ފުރަތަމަ ބައިނަލްއަގުވާމީ ބިލިއާޑް ފެސިލިޓީ ހުޅުވައިފިއެވެ.\nއެ ފެސިލިޓީ ހުޅުވުމަށް ބޭއްވި ހަފުލާގައި މިނިސްޓަރުންނާއި އެކިއެކި ސަފީރުން އަދި އެސޯސިއޭޝަން ތަކުން ވަނީ ބައިވެރި ވެފައެވެ. ހަފުލާގައި މަޝްހޫރު އާޓިސްޓިކް ޕޫލް ކުޅުންތެރިޔާ ފްލޯރިއަން "ވެނޮމް" ކޮލާގެ ޗަރުކޭސް ދައްކާލާފައި ވެއެވެ. މިވަގުތުވެސް ޕޫލް ޓޭބަލްގައި ދުނިޔޭގެ ހަތް ރެކޯޑެއް ދަމަހައްޓަމުން އަންނަ ޓްރިކްޝޮޓް ޕޫލް ކުޅުންތެރިޔާ ފްލޯރިއަން ވަނީ ރޭގެ ހަފުލާގައި އޭނާގެ މޮޅު ހުނަރުވެރިކަން ދައްކާލާފައެވެ.\nރޭގެ ހަފުލާގައި ވާހަކަ ދައްކަވަމުން މިނިސްޓަރު އަހުމަދު މަހުލޫފް ވަނީ މި ސަރުކާރުން ތަރައްގީ ކުރަނީ ހަމައެކަނި ފުޓްސަލް އާއި ފުޓުބޯޅަ ދަނޑުތައް ކަމަށް ބުނާ ބުނުމަށް ރައްދު ދެއްވާފައެވެ.\n"އަޅުގަނޑާ ދިމާލަށް ބައެއް ފަހަރު ބުނޭ ހަމައެކަނި ތަރައްގީ ކުރަނީ ފުޓުބޯޅަ ދަނޑުހޭ. ތިއީ ފުޓުބޯޅަ މިނިސްޓަރުހޭ. ހަމައެކަނި މިތަނަށް ބަލާލި ކަމަށްވީނަމަވެސް އެނގޭނެ އަޅުގަނޑުމެން ތަރައްގީ ކުރަނީ ހަމައެކަނި ފުޓުބޯޅަ ދަނޑުތައް ނޫންކަން. ގިނަ އަދަދެއްގެ ޒުވާނުން ފުޓުބޯޅަ ކުޅޭތީވެ، އެ ރަށްރަށަށް ދިޔައިމަ ޒުވާނުން އެދޭނީ ދަނޑަކަށް. ދެން އެކަންތައް ކޮށްދެނީ. އެހެންވިމާ ކުރެވޭ އަދަދު ގިނަވީމަ މި ޝަކުވާއެއް މިކުރެވެނީ. ހަގީގަތުގަ ކުޅިވަރަށް ވަރަށް ބޮޑެތި މަސައްކަތްތަކެއް އެބަކުރެވޭ،" މިނިސްޓަރު ވިދާޅުވެފައިވެއެވެ.\nމަހުލޫފް ވިދާޅުވީ ކުޅިވަރުގެ ކަންކަން ފަސައިހައިން ކުރެވެނީ ރައީސް އިބްރާހީމް މުހައްމަދު ސޯލިހް އެކަންކަމަށް ދެއްވާ އަހަންމިއްޔަތުގެ ސަބަބުން ކަމަށާއި، ރައީސަށް ކުޅިވަރު އެނގިވަޑައިގަތުމަކީ ފަސޭހައިން ކުޅިވަރު ކަންކަން ކުރުމަށް ލިބޭ ހިތްވަރެއް ކަމަށެވެ.\nބައިނަލްއަގުވާމީ ފެންވަރުގައި ބިލިއާޑް ހޯލެއް ތައްޔާރުކުރުމުގެ މަސައްކަތް ފެށުނީ 2020 ވަނަ އަހަރު ސެޕްޓެންބަރު މަހުއެވެ. އެ މަސައްކަތް ޕޫލް ބިލިއާޑް އެސޯސިއޭޝަނުން ފެށީ ޔޫތު މިނިސްޓްރީގެ އެހީތެރިކަމާ އެކުގައެވެ.\nގުޅޭ ޓެގު އަހްމަދު މަހްލޫފު މޯލްޑިވްސް ޕޫލް ބިލިއާޑް އެސޯސިއޭޝަން ބިލިއާޑް


ރަތްގެރިފުޅު – 9-2 – Esfiya\nއެހެނިހެން4mins ago\nރަތްގެރިފުޅު – 9-2\nއަލިފުއްޓަށް އަދި ނަޒަރު ހިންގާލަމާ ހިނގާށެވެ. އެއްކަލަ މީހާ އެއްގަމަށް އެރިއިރު ރަށުގެ ކުދި ބޮޑު އެންމެންވެގެން އަލިފާންގަނޑުތަައް ނިއްވުމުގައި އުޅުނެވެ. އެމީހަކަށް ލިބުނު ފެންއެޅޭ ޒާތުގެ އެއްޗެއްސަށް ފެންއަޅައިގެން އައިސް އަލިފާނގަނޑު ތަކަށް ފެން ޖަހަމުން ގެންދިޔައެވެ. މުށި ބަނޑިޔަލާއި, ރުނބަޔާއި, ތެއްޔާއި, ކަހަނބާއި, މިފާޑު ފާޑުގެ އެއްޗެއްސަށެވެ. އެމީހާއާ ދިމާވި ފުރަތަމަ މީހާ ގާތު ވެސް އަހާލީ ދެންމެ މިރަށުން ފުރި މީހުން އެދިޔަ ރަށެއް އެނގޭތޯއެވެ. ޖަވާބުގައި ނޫނެކޭ ބުނެ, މިރަށުގެ މޫސާއަަަށް ފަހަރުގައި އެނގޭނޭ ބުންޏެވެ. މިހެންވެ އެމީހާ އަވަސްވެގަތީ މޫސާ ހޯދާށެވެ. މޫސާގެ ގެއަކީ މިރަށު ވެރިޔާގެ ގެއަށް ވުމުން އެގެއަށް ދިޔައެވެ. އެގެއަށް ގޮސް ބެލި އިރު އަތޮޅުވެރިޔާ އާއި ރަށުވެރިޔާއާއި އަދި އެގޭގެ ގިނަ މީހުން ތިބީ ފިލަން ވަދެއެވެ. އެމީހާ ގޮސް ކަނޑުގެރި ފައިބައިގެން ގޮސްސިއޭ, ހަރު އަޑުން ގޮވާލުމުން އެނދު ތަންދަށުންނާއި, ގިފިލީގެ ވަޅުން މީހުންތައް ނިކުތެވެ.\nމޫސާގާތު އެއީ ކޮންރަށެއްގެ ބައެއެއްކަން އެނގޭހޭ އެހުމުން ބުނީ އޭނައަށް ނޭނގޭ ކަމަށެވެ. އަދި އެމީހުން އިއްޔެ ގަފޫރުބޭ ގެއަށް ދިއަކަމަށް ބުންޏެވެ. ފަހަރުގައި ގަފޫރުބެއަށް އެނގިދާނޭ ބުންޏެވެ. މިހެންވެ އެމީހާ އަވަސްވެގަތީ އެބުނާ ގަފޫރުބެއެއްގެ ގެއަށް ދިއުމަށެވެ. މޫސާއާއި އެކު އޭނާ ގަފޫރުބޭގެ ގެއަށް ދިއައެވެ. އެއިރު ވެސް ރަށުގައި އަނދަ އަނދާހުރި އަލިފާންގަނޑުތައް ނުނިވެއެވެ. އަދި ގަފޫރުބެ ގޭގަ ވެސް ހުރީ އަލިފާން ރޯވެފައެވެ. މިހެންވެ އޭރު ގަފޫރުބެ އުޅުނީ އަލިފާން ނިންވުމުގައެވެ.\nގަފޫރުބެ ފެނުމުން އެއްކަލަ މީހާ އޭނަގެ ގާތައް ގޮސް ސުވާލުކުރިއެވެ. ފުރަތަމަ އުޅުނީ ނުބުނާށެވެ. ނަމަވެސް އެމީހާ ބުނެލިއެވެ.\n”ބަލަ އޭނަ އެދިއައީ ކަލޭގެ ގޭގަ ވެސް ރޯކޮށްލާފަ އެއްނު. އެވަރު މީހެއް ދިފާއު ކުރަން ތިއުޅެނީ ކީއްކުރަން؟“\nއެއީ ކޮން ރަށެއްގެ ބައެއްކަން ނުބުނެފިނަމަ ގަފޫރުބެއަށް ކޮށްލަފާނެވަރު ވިސްނި, އެންމެ ފަހުން ގަފޫރުބެ ބުނީ އެމީހުންނަކީ ށ. މަރޮށީން އައި ބައެއްކަމަށެވެ. ގަފޫރުބެއަށް ޝުކުރު އަދާކޮށް އެމީހާ އެނބުރި ރަށުވެރިޔާގެ ގެއާދިމާލަށް ދިޔައެވެ.\nއަލިފުށީގައި އަނދަމުން ދިޔަ އަލިފާންގަނޑުތައް އެއްކޮށް ނިންވާލެވުނު އިރު މެންދުރުން އަނބުރާ އަސަރު ވާން ގާތް ވެއްޖެއެވެ. ރަށުގެ ގިނަ ގެތައް އަނދާ އަޅިއަށް ވިއެވެ. އަލިފާނުގެ އަސަރު ބޮޑަށް ކުރީ މޫދު ކައިރީގައި ހުރި ގެތަކަށެވެ. ފަޅުގައި ހުރި ދޯނިތައް ވެސް އަނދާ ހުލިވިއެވެ. ދޯނި ހަރުގޭގައި ހަދަން ފަށާފައިހުރި ދޯނިތައް ވެސް އަނދާ އަޅިއަށްވީއެވެ. އަލިފުށީގެ ގިނަަބައެއްގެ މޫނު މަތިން ފެންނަނީ ހިތާމަވެރިކަމެވެ. ނަސީބު ރަނގަޅު ކަމުން އެއްވެސް އިންސާނަކަށް މާބޮޑު އަނިޔާއެއް ނުލިބެއެވެ. ފިލަންދުވި އިރު ވެއްޓިގެން ނޫނީ ތަންތަނުގައި އަޅައިގަނެން ބައެއް މީހުންނަށް ކުދި އަނިޔާ ލިބުނެވެ. އަދި އަލިފާންގަނޑު ނިންވަން އުޅުނުއިރު ބައެއް މީހުންގެ ހަށިގަނޑުގެ ތަންތަން ފިހުނެވެ. އެނޫން އެހެން ބޮޑު ގެއްލުުންތަކެއް މީހުންނަކަށް ނުވެއެވެ.\nހަވީރުގެ ވަގުތުގައި ފަތިހު މަހަށް ފުރި ދޯނިތައް ރަށަށް ލަފަންފެށިއެވެ. ރަށުގެ ހާލަތުފެނި ދޯނިތަކުގައި ތިބި މީހުންތިބީ ހައިރާންވެފައެވެ. ރަށަށް ފައިބާ ވެގެން އުޅޭގޮތް އަހާލުމުން އެމީހުންނަށް ދެރަވެ ރޮވުނެވެ. އެކަމަކު ފަތިހު މަހަށްދާން ފުރުން އެއީ އަސްލު އެމީހުންގެ ނަސީބެވެެ. ރަށަށް އައި ފުރަތަމަ ދޯނި އައުމާއެކު އެއްކަލަ މީހާއާއި އަތޮޅުވެރިޔާ, އެދޯނީގެ މީހުންގެ ހުއްދައާއި އެކު ރަސްގެތީމަށް ދިޔުމަށް ދަތުރު ފެށިއެވެ. ރަސްގެތީމަށް ގޮސް އަލިފުއްޓަށް ލިބުނު ގެއްލުންތައް މަރާމާތު ކުރުމަށް ބަޔަކު ފޮނުވާނެ ކަމުގެ ވައުދުވެފައެވެ. ނަމަވެސް މިރަށަށް ކަނޑުގެރިއެއް އެރިކަން އެނގިއްޖެނަމަ ރަސްގެތީމުގެ މީހުންނަށް އަލިފުއްޓަށް އަންނަން ކެރޭނެބާއެވެ.\nދެނަމާދު ދޭތެރެ ގަޑީގައި އެމީހުން ދަތުރުކުރަމުން ދިޔަ ދޯންޏަށް ރަސްގެތީމު ފަޅަށް ވަދެވުނެވެ. އެއިރު އަތިރިތިމަތީގައި މީހުން އެހާ ގިނައެއް ނޫނެވެ. އަތޮޅުވެރިޔާއާއި އެކު އެއްކަލަ މީހާ ރަށަށް ފޭބިއެވެ. އަލިފުށީގެ ދޯނި މިރޭ ދަތުރު ނުކޮށް އެރަށުގައި މަޑުކުރިއެވެ. އަތޮޅުވެރިޔާ ގެއަށް ލުމަށްފަހު ބާރު ހިނގުމުގައި އެއްކަލަ މީހާ އޭނަގެ ގެއަށް ދިޔައެވެ. އެ ގެއަކީ ތެޅިގަލުން ރާނާފައިވާ ގެއެކެވެ. އެހެން ގެތަކޭ އެއްފަދައިން މިގެ ވެސް ހިޔާކޮށްފައި ހުރީ ފަނުންނެވެ.\nގެއަށް ވަދެ އެމީހަކުގެ ބައްޕައަށް ގޮވާލިއެވެ. އަދި އެއާއެކު އޭނާ ކަހަލަގެ ހަށިގަނޑެއް ލިބިފައިވާ, ނަމަވެސް މުސްކުޅި ފުރާވަރުގެ މީހާކު ކޮޓަރިން މައިގެޔަށް ނިކުތެވެ. އެ މީހާ ހުރީ ހުސްގަޔާ, ކަޅާއި ހުދު ކުލައިގެ ފޭއްޔެއް އަނދެގެނެވެ. ބޮލުގައި އިސްތަށި ހުރީ ހަމައެކަނި ދެ އަރިމަތީގައެވެ. ނުރަ ޖަހާފައެވެ. މުސްކުޅި ފުރާވަރުގެ މީހަކު ކަމަކު ހިނގުމުގައި އެއްވެސް ކޮރުކަމެއް ނެތެވެ. އެއްކަލަ މީހާ, އަލިފުށީގައި ހިނގާދިޔަ ކަންކަން އަކުރުން އަކުރަށް އެ މުސްކުޅި މީހާއަށް ކިޔައިދިނެވެ. އަލިފާންގެރީގެ ވާހަކައެވެ. އަދި އެގެރި މިހާރު ދަތުރު ކުރަމުންދަނީ މަރޮށްޓައް ދިއުމަށް ކަމަށް ބުންޏެވެ. އެ މުސްކުޅި މީހާ ވާހަކަ ދެއްކިއެވެ.\n”ތި އަލިފާނގެރިއަކީ ރޫހީ މިތުރެއްކަން ޔަގީން. އެކަމަކު… މަރޮށި… ދަރިފުޅާ, މީގެ 33 އަހަރު ކުރިން މަރޮށީގަ ހުރި ބައްޕަގެ އެކުވެރިއެއް ބުނެގެން އެރަށަށް ދިޔައިން. ރޫހީ މިތުރަކާ އެކު އުފަންވި ކުއްޖެއް އެރަށުގައި ހުރިވާހަކަ ބުނެގެން. އެ ރަށަށް ގޮސް އެ މިތިރު ބައްޕަގެ އަތުން ކަތިލިން. އޭގެ ފަހުން އެރަށުގައި ރޫހީ މިތުރަކާއި އެކު ކުއްޖަކު އުފަންވި ކަމެއް އެނގިފައެއް ނެތް. ބައްޕަގެ އެކުވެރިޔާ ވަނީ މީގެ 15 އަހަރު ކުރިން, ކަނޑުގައި ހިނގާދިޔަ ހާދިސާއެއްގައި ނިޔާވެފަ. ވެދާނެ އެރަށުގައި ބައްޕަ ދަންނަ އެހެން މީހަކު ނެތީމަ ބައްޕައަށް އެރަށުގައި މިތުރަކު އުފަންވި ހަބަރު ނުލިބުނީ ކަމަށް. ތިޖެހުނީ ތިއީ ކާކުގެ ރޫހީ މިތުރެއްކަން ބަލާ އެ މަރާލަން. ދަރިފުޅު ތިކިޔާދިން ގޮތުން އެނގެނީ އެސޮރުގެ ބާރުތައް ފުރިހަމަ ވާން ވަރަށް ގާތްވެފަ ހުރިކަން. ވީ އެންމެ އަވަހަކާ އެ މިތުރު ހޯދޭތޯ ބަލަމާ ހިނގާ. މާދަމާ ފަތިހު މަރޮށްޓަށް ދާން ދަތުރު ހަދާ. އަދި ދަރިފުޅުގެ ކޮއްކޮ މަރީނާ ވެސް ދަތުރުގަ ބައިވެރި ކުރާތި. ބައްޕަގެ ގައިގަ މިހާރަކުނެތް ކުރީގަ އުޅުނު ގޮތައް އުޅޭހާ ވަރެއް. ވީއިރު ތި ދެކުދިން އެކުގަ މަރޮއްޓަށް ދޭ…“\nމިހެން އެމީހާ ބުނެ އެއްކަލަ މީހާގެ އުނަގަނޑުގައި ކަތިވަޅި ނެއްތުމުން ބުނެލިއެވެ.\n”… ދަރިފުޅާ ހަމީދޫ, ދަރިފުޅުގެ ބޮޑު ކަތިވަޅި ކޮބާ؟“\nހަމީދު ލަދުން ހުރި ގޮތަކަށް ބުންލިއެވެ.\n”އެ އަލިފާންގެރި އެވަޅި ކަނޑަށް އެއްލާލައިފި… ބައްޕާ, ކީއްކުރަންތަ މަރީނާ ތިފޮނުވަނީ. އަޅުގަނޑަށް އެކަނި ވެސް ވާނެ. އަދި… އާ… އަހަރަމެން ދިޔަ ދޯނި ވެސް އެމީހުން ގެންގޮށްސި.“\nހަމީދުގެ އެ ވާހަކަ އަޑު އަހާފައި އެ މުސްކުޅި މީހާ, ޗުސްޗުސް ލައްވާލިއެވެ. އަދި މަރީނާއަށް ގޮވާލިއެވެ. އެވަގުތު އެގޭ ބަދިގެ ފަރާތުން ގެއަށް ވަނީ ފުރިހަމަ ހަށިގަނޑެއްގެ ވެރި ރީތި އަންހެނެކެވެ. ދިގު ކަޅު އިސްތަށިގަނޑު އޮތީ ގަތާލުމަށްފަހު ބޮލުގެ މެދައްވާގޮތައް ހުޅިއެއް ޖަހާލާފައެވެ. ލައިގެން ހުރީ ބޯވަޅުލީ ފެހި ލިބާހަކާއި ކަޅާއި ހުދު ފޭއްޔެކެވެ. މޫނުގައި ދާހިއްލާފައި ހުރުމުން އެނގެނީ ވަރަށް ބުރަ މަސައްކަތެއް ކުރަން އުޅެފައި އައިކަމެވެ. އެހެނަސް އޭނަގެ މޫނުމަތީގައި ވީ ފުރިހަމަކަމެވެ. އިސްކޮޅުން ހަމީދުއަށް ވުރެ ތަންކޮޅެއް ކުރެއެވެ. ހަމީދު އަކީ 40 އަހަރުގެ މީހެކެވެ. މަރީނާ އަކީ 33 އަހަރުގެ މީހެކެވެ.\nމަރީނާ މައިގެއަށް އައުމުން އެމީހުންގެ ބައްޕަ, ކާސިމު ކަލޭގެފާނު ވާހަކަ ދެއްކިއެވެ.\n”ދަރިފުޅާ މަރީނާ… ހަމީދުބެއާއެކު މާދަމާ މަރޮއްޓަށް ދާން ތައްޔާރުވޭ. ރޫހީ މިތުރެއްގެ ކަންތައް މާމަށްޗައް ގޮސްގެން މިއުޅެނީ. ދަރިފުޅާ ހަމީދު… ދަރިފުޅަށް އެނގޭ ދޯ މަރީނާ މިފޮނުވަނީ ރޫހީ މިތުރު އިންސާނެއްގެ ސިފައަށް ބަދަލުވުމުން މަރީނާއަށް ފެންނާތީކަން. ދަރިފުޅު އެކަނި އެ މިތުރާއި ހަމަލާދޭން އުޅުމުން ވާގޮތް އެނގިއްޖެއްނު ދޯ މިހާރު? ވީއިރު މާދަމާ މަރޮއްޓަށް ދާނީ މަރީނާ ވެސް ގޮވައިގެން. އަދި ބައްޕަގެ ބޮޑު ކަތިވަޅި ހިފައިގެން ދޭ. އަދި ބައްޕަގެ ދޯނީގައި ދިއުމަށް ދަތުރު ހަދާ. ދެ ކުދިން އެކަކު އަނެކަކަށް ބަލައިގެން އުޅޭތި.“\nކާސިންބޭ މިހެން ބުނުމުން ހަމީދުއާއި ދިމައަށް މަރީނާ ބަލާލުމަށް ފަހު ފާޑަކަށް ހިނިތުންވިއެވެ. އަދި ދެމީހުން އެކުގައި ގެއިން ބޭރަށް ނިކުތެވެ. އަދި މަރީނާ އޭނަގެ ބޭބެއާއި ވާހަކަ ދެއްކިއެވެ.\n”ސާބަސް ބޭބެއަށް. އެކަނި މިތުރަކަށް ހަމަލާދޭން އުޅެފަދޯ ތިއައީ. ކޮންމެ ފަހަރަކު ވެސް އަހަރަމެން ދެމީހުން އެކުގައެއްނު ދަނީ. އަނެއްކާ މީ ކިހާ ނުރައްކާތެރި މިތުރެއްތަ؟“\nމަރީނާގެ އެ ސުވާލަށް ހަމީދު ޖަވާބު ދިނެވެ.\n”ބައްޕަ ބުނުއްވީ އޭތީގެ ބާރުތައް ފުރިހަމަވާން ވަރައްގާތް ވެފަ ހުރިކަމަށް. އަހަރަމެން އަދި ކުރިމައްޗެއް ނުލަން އެހާ ވަރުގަދަ މިތުރަކާ. އެ މިތުރަށް ބޭނުން އިރަކު ރޫހީ މިތުރުންގެ އެންމެ ބޮޑު ސިފައަށް ބަދަލުވެވޭ. މަށެއް ނުދެކެން އޭގެ ޖަނަވާރުގެ ސިފައެއް. އެކަމަކު މަށަށް ބޮޑަށް ލަފާކުރެވެނީ ގެރިއަކާ. އެ މިތުރު ދިޔަ ދޯނީގަ ފިރެހެން މީހާގެ އިތުރުން އަދި ކުޑަ އަންހެން ކުއްޖަކު ވެސް އިން. އެ ފިރެހެން މީހާއަށް އެ މިތުރު ފެނުނެއް ކަމަކު, ބޮޑަށް ލަފާކުރެވެނީ އެއީ އެ ކުއްޖާގެ ރޫހީ މިތުރު ކަމަށް. އެކަމަކު އެ ފިރެހެން މީހާގެ އަމުރަށް ވެސް އެ މިތުރު ތަބާވޭ. އެއީ އަދި ދުވަހަކު ވެސް މަށައް ނުފެއްނަކަމެއް.“\nހަމީދުގެ އެވާހަކަތަކުން މަރީނާ ހުރީ ހައިރާންވެފައެވެ. އަދި ބުނެލިއެވެ.\n”ތިހެންވީއިރު ތިޖެހުނީ ކޮންމެހެން ވެސް ތި މިތުރުގެ ދުވަސް ދުއްވާލަންތާ. މާދަމާ ހެނދުނު ހެނދުނާ ވާނެ މަރޮއްޓަށް ދާން ފުރަން. އަހަރެން ވެސް ބޭނުން ތި މިތުރެއްގެ ހުރި ވަރެއް ބަލާލަން.“\nއޭގެ އަނެއްދުވަހުގެ ފަތިހުގެ ވަގުތެވެ. ކާސިންބޭގެ އެދުމުގެ މަތިން މަރޮއްޓަށް ދިއުމަށް, މަރީނާއި ހަމީދު, އެކުގައި ގެއިން ނިކުތެވެ. ރަތް ލިބާހެއްލާ, ކަޅާއި ހުދު ފޭއްޔެއް އަނދެގެން ހުރި މަރީނާގެ އަތުގައި ރިހި ތިލަ ލީ ކުޑަ ފިޔޮށްސެއް އޮތެވެ. އެ ފިޔޮހީގެ މުއްގަނޑު ހަދާފައި ހުރީ ކަޅު އެންދެރިންނެވެ. މުއްގަނޑުގައި ހުދުކުލައިން އެއްޗެއް ލިޔެފައި އިނެވެ. މަރީނާގެ އަނެއް އަތުގައި ދަތުރުގެ ކޮށްތު އަޅާފައި ހުރި, ކަށިކެޔޮ ފަތުން ވިޔެފައިވާ ބޮޑު ވައްޓެއް އޮތެވެ. ހިނގަމުން ދަމުން އަތުގައި އޮތް ފިޔޮހި, އޭނަގެ ބޯއިސްތަށިގަނޑުގައި އިން ހުޅީގެ އެތެރަށް ޖަހާލިއެވެ. މަރީނާގެ އެއްފަރާތުގައި, ކަޅާއި ހުދުގެ ފޭއްޔެއް އަނދެގެން ހުސްގަޔާ ހުރި ހަމީދުގެ އަތުގައި ކަޅު އެންދެރި މުއްގަނޑުލީ ބޮޑު ކަތިވަޅިއެއް އޮތެވެ. މި ކަތިވަޅީގެ ތިލައިގައި ކަނޑައި ނަގައިގެން އަކުރު ތަކެއް ލިޔެވިފައި ހުއްޓެވެ. އަދި މުއްގަނޑުގެ ވަށައިގެން ރަތާއި ފެހި, އަދި ހުދު ކުލައިގެ ތިން ރޮނގު ދަމާފައި ހުއްޓެވެ. އޭގެ އިތުރުން ބޮނބި ނަރުން ހަދާފައިވާ, ފަލަ ދިގު ރޯނެއް އޮޅާލުމަށްފަހު ހަމީދުގެ ކޮނޑުގައި އަޅުވާލާފައި އޮތެވެ. އެ ރޯނުގެ ދެކޮޅުގައި ރިހީގެ ބަރެއް އަށްސާފައި ހުއްޓެވެ. އަދި ރޯނުގެ އެއްކޮޅުން އަނެއްކޮޅަށް ކަޅު ދެލީގެ އަކުރު ތަކެއް ލިޔެވިފައި ހުއްޓެވެ. ދެ މީހުން ހިނގާފައި އަތިރިމައްޗަށް ދިޔައިރު ބުނަމުން ދާކަހަލައެވެ. އެ އަލިފާންގެރީގެ ދުވަސް މިފަހަރު ދުއްވާލާނަމެވެ.\nދެމީހުން އެކުގައި އަތިރިމައްޗަށް ދިއައިރު ދުނިޔެ މައްޗަށް އިރު އަރަން ގާތް ވަނީއެވެ. އުޑުމަތީގައި ވަނީ ރަތްވިލާ ލާފައެވެ. އަތިރިމަތީގައި އެހެލާފައި ހުރި ކުޑަ ބޮއްކުރާ އަކަށް ކަތިވަޅިއާއި, ރޯނުގަނޑާއި, ދަތުރުގެ ކޮށްތު ވަށިގަނޑު ލުމަށް ފަހު އެ ބޮއްކުރާ ބޭލިއެވެ. އެއަށްފަހު ބޮއްކުރާއަށް ދެމީހުން އަރައި ކުރެދި ރިތަކުން ކަނބައިގެން ކާސިންބެގެ ދޯނި ކައިރިއަށް ބޮއްކުރާ ގާތް ކުރިއެވެ. ކާސިންބެގެ ދޯންޏަކީ, އަލީމެން ގެންދިއަ ކަހަލަގެ ބޮޑު, އެހާމެ ފުރިހަމަ, ރިޔަލުގެ ދުވެއްޔަށް ކިއްސަރު ރަނގަޅު ދޯންޏެކެވެ. އެ ދޯނީގައި ވެސް އޮތީ ހުދު ކުލައިގެ ތިނެސްކަން ރިޔަލެކެވެ. ދޯނި ކައިރީގައި, ބޮއްކުރާ އެޅުމަށް ފަހު އޭގައި ހުރި ސާމާނުތައް ދޯންޏަށް އެރުވިއެވެ. އަދި އެއަށްފަހު ހަމީދު ވެސް ދޯންޏަށް އަރައި, އޭނަގެ އެހީއާއި އެކު މަރީނާ ވެސް ދޯންޏަށް އެރިއެވެ.\nހަމީދުގެ ކުޅަދާނަކަމުން ނަގިލި ނަގާ, އެ ދޯނީގެ ރިޔާ ނެގިއެވެ. އެއިރު މަރީނާ, ކުރެދި ރިތަކުން ކަނބައިގެން ދޯނި ފުންކޮށްލިއެވެ. އަދި ރިޔަލުގައި ވައި އަޅުވާލާ, ރަސްގެތީމުގެ ފަޅުން ދޯނި ނުކުތެވެ. އެއާއެކު މަރޮއްޓަށް ދިއުމަށް ދަތުރު ފެށުނެވެ.\nއަނިޔާ.. 16 ވަނަ ބައި..\nއެހެނިހެން ލޯބި December 24, 2015\nވުމުން ހިތެއްގެ މިލްކުގައި 1\nއެހެނިހެން މަޖާ ލޯބި December 1, 2018\nތިއީއޭ މިހިތުގެ މަންޒިލަކީ..(1)\nހިތާމަ އެހެނިހެން މަޖާ ލޯބި July 28, 2020\nމަޢާފް – ވިހިވަނަ ބައި\nހިތާމަ އެހެނިހެން April 3, 2020\nހިތާމަ އެހެނިހެން ލޯބި May 26, 2017\nލޯބި އަހަރެން ވާނަމޭ (12)\nހިތާމަ އެހެނިހެން ލޯބި May 31, 2017\n12 އަހަރު ފުރުނުދުވަހު ގެއްލުނު މުޙައްމަދު ނަޒީހު އަދިވެސް ނުފެނޭ.\nއެހެނިހެން September 22, 2014


Modi Ah Sharaf Eruvun - Islami Uhmathah Kuraa Malaamaatheh - Vaguthu\nމޯދީ އަށް ޝަރަފް އެރުވުން – އިސްލާމީ އުންމަތަށް ކުރާ މަލާމާތެއް\nއިންޑިއާގެ ބޮޑުވަޒީރު ނަރެންދްރަ މޯދީއަށް ދިވެހި ދައުލަތުން ބޭރުގެ ޢިއްޒަތްތެރިންނަށް އަރުވާ އެންމެމަތީ ޝަރަފް، ނިޝާން ޢިއްޒުއްދީނުގެ ޢިއްޒަތުގެ ވެރިކަމުގެ ލަޤަބް، މިއަދު އަރުވާނެއެވެ. ނަމަވެސް މިއަދު އިންޑިއާގައި މުސްލިމުންނަށް ދިމާވަމުންދާ ދުއްތުރާތަކާއި އުނދަގޫތަކުގެ އަޑީގައި އޮތީ އިންޑިއާގެ ވެރިކަން ކުރާ ބާރަތިޔާ ޖަނަތާ ޕާޓީ (ބީޖޭޕީ) ކަމަށް ގަބޫލު ކުރެވޭ ހަޤީޤަތަކަށް ދިވެހި ދައުލަތުން ދޭ ޝަރަފެއްގެ ސަބަބުން ބަދަލެއް ނާންނާނެއެވެ. އަދި ބީޖޭޕީގެ ލީޑަރަކީ މޯދީ ކަމާއި ޕާޓީގެ ސިޔާސަތުތަކާއި އިސް މެންބަރުންގެ ބަސް މަގާއި އަމަލު ހުންނާނީ ސީދާ މޯދީ ބޭނުންވާ ގޮތައް ކަމަށް ގަބޫލު ކުރެވޭ ކުރެވުމަށް ވެސް ބަދަލެއް ނާންނާނެއެވެ.\nއިންޑިއާގެ މަސްރަހު ދިރާސާ ކުރާ ހުރިހާ އެންމެން ވެސް މިއަދު އިއްތިފާގު ވަނީ މިހާރު އިންޑިއާގައި މުސްލިމުންނަށް ދިމާވާ ދަތިތަކަކީ އިންޑިއާ އަށް މިނިވަންކަން ލިބުނު ފަހުން އެގައުމުގައި ދިރިއުޅޭ މުސްލިމުންނަށް މީގެ ކުރިން ދިމާވި ފަދަ ދަތިތަކެއް ނޫނެވެ.\nއިންޑިއާގެ ތާރީޚްްގައި މުސްލިމުންނަށް އެންމެ އަނިޔާވެރި ސަރުކާރު އިންޑިއާގައި މިއަދު އޮތްއިރު އެސަރުކާރުގެ ވެރިޔާ އަށް ސައްތައިން ސައްތަ މުސްލިމް ގައުމެއް ކަމަށް މިބުނާ ދިވެހިރާއްޖެ އިން އެންމެ މަތީ ޝަރަފް އެރުވުމަކީ ހަމައެކަނި ދިވެހި މުސްލިމުން އަހުންނާއި އުހުތުންނަށް ދިވެހި ސަރުކާރުން ކުރާ މަލާމާތެއް ނޫނެވެ. މިއީ އިންޑިއާގައި ތިބި މުސްލިމުންނާއި އަދި މުޅި ދުނިޔޭގައި ތިބި ހުރިހާ މުސްލިމުންނަށް ދިވެހި ސަރުކާރުން ކުރާ މަލާމާތެކެވެ.\nގެރިމަސް ކައިގެން ނުވަތަ ގެންގުޅޭ ކަމަށް ތުހުމަތު ކޮށްގެން މޯދީގެ ވެރިކަމުގެ ފުރަތަމަ ފަސް އަހަރު ތެރޭގައި 44 މުސްލިމުން މަރާލާފައިވާ ކަމަށް ހިއުމަން ރައިޓްސް ވޮޗް އިން ބުނެފައި ވެއެވެ. އޭގެ ތެރެއިން އެންމެ މުސްލިމެއްގެ އާއިލާ އަށް ވެސް އިންސާފު ހޯދައި ދިނުމުގައި މޯދީގެ ސަރުކާރު ވަނީ ފެއިލްވެފައެވެ. އެހެންކަމުން މިފަދަ ބޭފުޅަކަށް ދިވެހި ދައުލަތުގެ އެންމެ އިސްވެރިޔާގެ އަތްޕުޅުން، ދިވެހި ދައުލަތުގެ އެންމެ މަތީ އެއް ޝަރަފް އަރުވާއިރު އަޅުގަނޑުމެން ލަދުން އިސްޖާހަލަން ޖެހެއެވެ.\nމިއަދު ބީޖޭޕީ އިން ތައްޔާރު ވަމުން އެގެންދަނީ މުސްލިމުންގެ ވަރަށް މުހިއްމު މިސްކިތެއް ހުރި ތަނެއްގައި ހިންދޫ އިންގެ ފައްޅިއެއް އަޅާށެވެ. މިދައުރު ނިމުމުގެ ކުރިން އެވައުދު ފުއްދުމަކީ ބީޖޭޕީގެ ވައުދެކެވެ. އެހެންކަމުން ބީޖީޕީ އިން މިވަނީ އިތުރު ހަމަނުޖެހުންތަކެއް މުސްލިމުންނާއި ދެކޮޅަށް ހިންގުމުގެ ހުޅު ރޯކޮށްފައެވެ. އެހުޅުގަނޑު ނިކަން އަވަހަށް އަނދައިގެން ގޮސް، އެތައް މުސްލިމުންނެއް މަރުވެގެން ދާނެ ކަމުގެ އިންޒާރުގެ ރަނގަބީލް ޖަހަމުންދާ މިވަގުތު އެނުރައްކާ އުފަން ކުރުވި ބޭފުޅާ އަށް މިފަދަ މަތީ ޝަރަފެއް ދިނުމަކީ ވެސް ގޯހެކެވެ. ހިތާމަހުރި ކަމެކެވެ. ކޮޅުނެތްކޮޅަށް ލަދުވެތި ކަމެކެވެ.\nކަޝްމީރުގައި ކޮންމެ ދުވަހަކު އެތައް މުސްލިމުންނެއް ޝަހީދު ކުރަމުން ދާއިރު އިންޑިއާ އިން އެކަމުގެ ޒިންމާ ނަގަން ޖެހެއެވެ. އެތައް މުސްލިމުންނަކަށް އިންޑިއާގެ ސަލާމަތީ ބާރުތަކުން ކަޝްމީރުގައި ލާއިންސާނީ އަނިޔާތައް ދިނުމުގެ ޒިންމާ އިން މައިސަރުކާރު އަދި އެސަރުކާރުގެ އެންމެ މަތީ ވެރިޔާ އަށް ބޯދަމައި ގަނެވޭނެ ހަމަ އެއްވެސް ގޮތެއް ނޯންނާނެއެވެ.\nއައްސުލްޠާނުލް ޣާޒީ ހަސަން ޢިއްޒުއްދީން، ސިރީ ކުލަރަންމީބަ ކައްތިރި ބަވަނަ މަހާރަދުން (ދޮންބަންޑާރައިން) ގެ ނަންފުޅަށް ނިސްބަތްވާ ޝަރަފެއް މޯދީ އަށް ދިނުމަކީ ވެސް ދިވެހި ރައްޔިތުންނަށް ސަރުކާރުން މިއަދު ކުރާ މަލާމާތެކެވެ.\nދޮންބަންޑާރައިންނަކީ އިންޑިއާގެ މަލާބާރީން (ހޮޅިން)ގެ އަތް ދަށުން ރާއްޖެ ސަލާމަތް ކޮށްދެއްވި އަޅުގަނޑުމެންގެ ކޮމާންޑަރެވެ. ހުރަވީ ދުވަހުގެ ބަޠަލެވެ.\nމިއަދު އެންމެ ގާތް އެކުވެރިޔާގެ ނަމުގައި އޮވެ، އިންޑިއާ އިން ރާއްޖޭގެ ހުރިހާ ސަރަހައްދެއް ބެލެހެއްޓޭނެ އިންޑިއާގެ ރާޑަރުތައް ރާއްޖޭގައި ހަރުކޮށް، އަދި ރާއްޖޭގެ އެންމެ ބޮޑު ދެފަސްގަނޑުގައި އިންޑިއާ ސިފައިން ގާއިމުކޮށް، އިންޑިއާގެ މުށުތެރެއަށް ރާއްޖެ ލުމުގެ އާއުކުޅުތަކެއް ތަންފީޒު ކުރެވެމުންދާ މިދަނޑިވަޅުގައި ދިވެހި މިނިވަންކަމުގެ ބަޠަލެއްގެ ނަންފުޅުން އިންޑިއާގެ ވެރިޔާ އަށް މިފަދަ ޝަރަފެއް އެރުވުމުން ގައުމު ދެކެ ލޯބިވާ ކޮންމެ މީހެއްގެ ހިތުގައި ހިތާމައިގެ އިހްސާސްތައް ދައުރު ކުރަމުންދާނެ ކަމާއި މެދު ސުވާލެއް ނެތެވެ.\nތާރީޚީގޮތުން އެނގެން އޮތް ގޮތުގައި ރާއްޖޭގެ މިނިވަންކަން ގެއްލި ޤައުމު ބޭރުބައެއްގެ އަތްދަށަށް ދިޔަ ކޮންމެ ހާދިސާއެއްގައިވެސް އެކަމުގެ އަޑީގައި ދިވެހި ޚާއިނުންގެ ބަޔަކު ތިއްބެވެ. ނަމަވެސް ތާރީޚީ ގޮތުން ފެންނަން އޮތް އަނެއް ޙަޤީޤަތަކީ ދިވެހިންގެ ކެރޭކަމާއި ހިތްވަރުގަދަ ކަމެވެ. ކިތަންމެ ވަރުގަދަ ބާރަކަށް ވިޔަސް، އެ ބާރަކުން މިޤައުމުގެ މިނިވަންކަމާއި އަމިއްލަ ވަންތަކަމާ ކުޅެލައިފިނަމަ، އެބައެއްގެ ވަސް މިފަސްގަނޑުން ފިލުވައި ލުމުގައި ދިވެހި ބަޠަލުން ދައްކައިދީފައިވަނީ ޝުކުރާއި ތަޢުރީފް ޙައްޤު ޖިހާދެކެވެ.\nއެހެންކަމުން މިއަދު ކުރިމަތިވެފައިވާ އަދި ކުރިމަތިވަމުން މިދާ ހާލަތުން ސަލާމަތްވުމުގައި ދިވެހި ބަޠަލުން ހިތްވަރާއި އެކު ނިކުންނާނެ ކަމާއި މެދު އެއްވެސް ޝައްކެތް ކުރުމުގެ ޖާގައެއް ނެތެވެ.\nޖޫން 8, 2019 13:32\nމުސްލިމުންނަށް ފާޅުގަ އަނިޔާ ކުރާތީ އަރުވާ ލަގަބެއް އެއީ އަދި އިސްރާއީލްގެ ބޮޑުވަޒީރަށް ވެސް ތިޔަ ލަގަބު އަރުވާނެ\nޖޫން 8, 2019 13:38\nއިބޫގެ ކޮށިވިސްނުމުން ތިކުރަނީ މިގައުމުގެ ދަރިން ދުވަހަކުވެސް މާފުނުކުރާނެ ކަމެއްކަން ވިސްނާށެ\nޖޫން 8, 2019 23:53\nބޮލުރޮއްޖަކައް ވެރިކަން ހަވާލުކޮއްފަ ދެން ކޮންވާހަކައެއް ދައްކާކައް.. ދިވެހީންނައް ލިބެންވީ އަދި މިޔައްވުރެވެސް ސިކުނޑީގެ ތެތްކަންމަދު ވެރިޔެއް.\nއެއްވަނައިގެ ލިޔުމެއް!!! ވަރަށް ފުރިހަމަ\nޖޫން 8, 2019 13:39\nމުސްލިމުންމަރާ ދީނުން ބޭރުކުރަން ހިއްވަރުދޭ މީހަކައް އަހަރެމެން ކަންތައް ކުރަންޖެހެނީ ކިހިނެއްތޯ.. މިގޮތައް އިއްޒަތާ ޝަރަފާ ތޯ ދޭންޖެހެނީ..\nޖޫން 8, 2019 13:43\nނެތްތަ ގެރި އެއް ކުރަހާފައި އުސް އިމާރާތަކަށް ދިދައެއް ނަގާލަން ކެރޭނެ މީހަކު؟\nޖޫން 8, 2019 13:45\nމޯދި އަށްރާއްޖެހަދިޔާވެސް ކޮއްފާނެ މިމީހުން\nޖޫން 8, 2019 13:46\nމިަދުގެ ސަރުކާރަކީ މިގައުމުން އިސްލާމްދީން ފޮހެލަން ތައްޔާރުވެގެންއައި ސަރުކާރެ. ޢެމީހުން އުންވެސްޓްކޮށްގެން. ޢެހެންކަމު ގެރިޔަށް އަޅުކަންކުރާ މުސްލިމުންނަށް އަނިޔާކުރާ މީހަކަށް އެވަރުގެ ލަގަބެއް ދިނުމަކީ ހައިރާންވާން ޖެހޭވަރުގެ ކަމެއްނޫނެވެ.\nހުސައިން މ. މުލި\nޖޫން 8, 2019 13:57\nހުރި ހިތާމައެެއްގެ ބޮޑުކަމާއެވެ.\nޖޫން 8, 2019 14:02\nކުއީން އެލްޒަބަތު މައުމޫނަށް ވެސް ތިކަހަލަ ޝަރަފް އެރުވި .. އެކަމަކާ އިސްލާމުންނަކާ ކީއް.. ނަމާދުނުކޮށް ރޯދަނުހިފާ މުސްލިމުނޭ ކިޔައިގެން ފާފަތައްކުރާ މުސްލިމުންގެ ސަބަބުން މުސްލިމުންނަށް ހުތުރުވަނީ.\nޖޫން 8, 2019 17:31\nމުސްލިމުންނަށް އަނިޔާކުރާ މީހުންނަށް މުސްލިމުން މިފަދަ ދަރަޖަ ދޭތީވެސް މުސްލިމުންނަށް ޚުތުރުވޭ\nޖޫން 8, 2019 14:05\nދާދުފަހުން ރާއްޖެ އިންޑިޔާހެދި މަނީސްވޮޕް އެވެސް އިންޑިޔާގެ އިންތިހާބުގެ އެންމެފޯރިގަދަވި ދުވަސްވަރު ؟\nޖޫން 8, 2019 15:27\nމަނީ ސުވޮޕް ކުރީމާ ބައިތުލް މާލުން ލާރިގަނޑެއް މަދުވީ...\nޖޫން 8, 2019 14:10\nމޯދީއައް ސަރަފު އަރުވާ އަތް ވާކޮއްދެއްވާދޭ\nލަޢުންތު މޯދީ އަށް\nޖޫން 8, 2019 18:07\nޖޫން 8, 2019 14:40\nބަލައެޝަރަފް އެމީހާއައް އެބަދޭންޖެހެޔޭ އެއީ އެމީހާއެއަންނަނީ އެމީހާގެޤައުމުގެއެއްބަޔައްކަމައްވާތީ މޭޔަރުގެއަތުން ޝަރަފްލިބިގަތުމައް މޭޔަރައްޖެހޭނެޝަރަފުއަރުވަން\nޖޫން 8, 2019 14:54\nއިންޑިޔާއިން އެތެރެކުރާ ހަނޑޫކާގެން އިދެ އިންޑިޔާއަށް އެއްޗެހިކިޔާ ލިޔަމުންދާތީ ހިނިއަންނަނީ..\nޖޫން 8, 2019 15:53\nހަނޑޫ އެތެރެ ކުރަނީ ހިލޭކަމެއް ނޭނގެ...\nޖޫން 8, 2019 16:50\nބަލަ މިހިރަ އެއްޗެއް ނުވިސްނޭމީހާޔާ....އަހަރުމެން ހަނޑޫކަނީ އަހަރުމެންނަށް ﷲ ދެއްވި ލާރިންގަނެގެން ...އަދި އިންޑިޔާ މީހުންބަށްވެސް ހަނޑޫ ދެއްވަނީ ހަމަ އެއިލާހު...ބައެއްދެކެ ލޯބިވިޔަސް މުރުތައްދުނުވައްޗޭ\nޖޫން 8, 2019 17:45\nހަނޑޫ،ފުއް، ހަކުރު، އިންޑިޔާއިން ގަންނަނީވެސް ރަލާއި އޫރުމަސް ވިއްކާގެންނާއި ރިސޯޓްތަކުން ކާފަރުންދޭ ފައިސާވެސް ހިމެނިގެން.. ހަމަ ބުނެލީ..\nޖޫން 8, 2019 18:05\nހަނޑުލަކީ ކަލޭގެ ބަފާ ދޭ އެއްޗެއް ނޫނޭ. ﷲ ތަޢާލާ ގެ ރިޒްޤް.\nޖޫން 8, 2019 15:14\nއިބޫގެ ސަރުކާރުގައި ތިކުރާ ކަންތަކަށް މާފެއް ނެތް ދުވަހަކުވެސް. އިބޫ އަށް އަހަރެންގެ ވޯޓް ދެންނުލިބޭނެ. ޔާމީނު އަނިޔާވެރި ވިޔަސް ގައުމު ވިއްކާނުލާ\nޖޫން 8, 2019 15:18\nވެރިކަމުގަ ތިބީވެސް ދީނަށް ފުރައްސާރަކުރާ ދީނުގެ އަދުއްވުން\nޖޫން 8, 2019 15:21\nޖޫން 8, 2019 15:44\nއިންޑިއާއިން ހަނޑޫ އެތެރެ ކުރަނީ ހިލޭސާބަހަކަށް ނޫނޭ ބަލަގަ\nޖޫން 8, 2019 15:55\nބީޖޭޕީ ވެރިކަމަށް ވަނީ ބާބަރީ މިސްކިތް ތަާޅާލާ އެތަނުގަ ރާމާ ގެ ބުދެއް ބަހައްޓާފަ. އެދުަހު6ޑިސެންނަރު 1992، ގައި 2000 މުސްލިމިން މަރާފަ. މިޕާޓީގެ މީހަކަށް ރާއްޖޭގެ ޝަރަފު އެރުވުމަކީ ބޮޑު ޖޯކެއް.\nޖޫން 8, 2019 16:03\nސާބަހޭ ވަގުތު ނޫހަށް. ޙައްޤު ބަސް ބުނުމާއިގެން ކުރިޔަށް ވަޑައިގަންނަވާ.\nޖޫން 8, 2019 16:21\nވަރަށް އަސަރުން ފުރިގެންވާ ލިޔުމެކެވެ. ތިމާމީހާގެ ސިޔާސީ ފިކުރަށްވުރެ ޤައުމުގެ މިނިވަންކަމާއި އިސްތިޤުލާލު ޙިމާޔަތް ކުރުމީ މުހިއްމު ކަމެކެވެ. ޙުއްބުލް ވަޠަނުގެ ލޯބި މިސަރުކާރުގެ ވެރިންގެ ކިބާގައި ނެތުމީ ހިތާމަ ހުރި ކަމެކެވެ.\nޖޫން 8, 2019 16:54\nމިއިބުރޭއާ އަންނިއަށް ލައުނަތް ހުރި..\nޖޫން 8, 2019 17:08\nއައިޝާ ނަހުލާ ފާޅުގަ ސަލާންކުރަން އިންކާރު ކުރިތަން ފެނުނު...ޝުކުރިޔާ އައިޝާ\nޖޫން 8, 2019 17:11\nރައީސް އަކަށް ހުންނަ މީހަކު ބޭނުންހާ މީހަކަށް އެޝަރަފު ދެވޭތަ! ޤައުމަށް އެފަދަބޮޑަށް ނިސްބަތްވާ ކަމެެއްގަ މަޖްލިހުގެ ބަހެއް ބޭނުނުމެެއް ނުވޭތަ! ކޮބައިބާ ރައްޔިތުންނާއި ޤައުމުދެކެ ލޯބިވާ މަންދޫބުންނާއި ސިޔާސީ ޕާޓީތަކުގެ ލީޑަރުން! ލަދުޙަޔާތްހުރި ހަމަ އެކަކުވެސް ނެތް. އެހެންވީމަތާ މިކަން ނިމިގެންދާއިރުވެސް ތައްބައްދައިގެން ތިބެން ކެރުނީ.\nޖޫން 8, 2019 17:21\nމިއީ ނަޝީދު އަޑީގައި އޮވެގެން ކުރުވާ ކަމެއްކަމަށްވާނީ. އިބޫ އަކީ ރަމްޒީމީހެއް.\nޖޫން 8, 2019 17:26\nއިންޑިއާއިން ދިވެހިގައުމައް ހެވެއްނޭދޭ. އޭގެއެންމެ ފުރިހަމަ ހެއްކަކީ އައިޖީއެމްއެޗް. އެތަންއަޅައިދިނުމުގެ ފަހަތުަގަ އޮތީވެސްހުސް އިންޑިއާގެ އަމިއްލަފައިދާ. ދިވެހިރައްޔިތުން އިންްޑިއާގެ ޓްވެންޑްރަމްގައި ދިރިއުޅެންފެށުމުގެ ކުރިން ޓްރިވެންޑްރަމް އޮތީރައްފުށުދިރިއުޅުން. ދިވެހިންގެސަބަބުން އިންޑިއާވީފައިދާ. އެހެނެއްކަމަކު އިންޑިއާ އެވަރުވެސް އނގެންބޭނުންނުވިތާ އެކިފަހަރުމަތިން ދިވެހިރައްޔިތުން ނައްވިސާދިނަމުގައާއިއެހެނިހެން ކަންކަމުން ވެސްދިޔައީދަތިކުރަމުން. މިއަދުމިވަނީއާސިލްސިލާ ކުޅިގަނޑެއްފަށާ ދިވެހިން އިންޑިއާގެމުށުތެރެއަށް ލުމުގެ އާބާބެއްފަށާފަ. ދިވެހިންނައްވިސްނޭނީ އަބަދުވެސް ވަގުތު ފާއިތުވާފަހުން. ސަރުކާރު ގެސިޔާސަތުވެސް މިއަދުމިއޮތީ އިންޑިއާއަަށް ދީލާލާފަ.ވާގޮތްމިތިބީބަލަން. ދިވެހިއެންމެހާރައްޔިތުން ކޮންމެކަމެއްކުރާނެހާގޮތަކަށް ކުރާތަން ބަލަން އަބަދަކުނުތިބޭނެ ކަން ހަނދާން ކުރަންޖެހޭނެ.\nޖޫން 8, 2019 18:20\nދޮންބަންޑާރައިންގެ ހަނދާން އަހަރެމެން އާކުރަނީ ހޮޅިންގެ އަތުން ރާއްޖެ ސަލާމަތް ކޮށްދެއްވި ބަތަލުގެ ގޮތުގާ. ހޮޅިންނަކީ އިންޑިއާ މީހުން.\nޖޫން 8, 2019 19:16\nހޮޅިންނަކީ ހޮލެންޑް. ނެދަރލެންޑްސް. ޓެސްޓުން ސީދާ ބޮޅެއް.\nޖޫން 8, 2019 19:28\nބަލައިބަލަ މޯދީއަކީ މިފަހަކަށް އައިސް އެންމެ ގިނަ މުސްލިމުން މަރަމުންދާ ގާތިލެއް މީނާއަށް\nހެޔޮއެދޭ ދިވެއްސެއް ނުހުން ނާނެ! ޞާލިޙް ވިސްނާތި!\nޖޫން 8, 2019 20:49\nހިޖުރައިން 1166ވަނަ އަހަރުގެ ޞަފަރު މަހު 13 ވިލޭރޭ، އިންޑިޔާގެ މަލާބާރުން އައި ހަނގުރާމަވެރި ބަޔަކު ހަތިޔާރާއެކު މާލެ އެރިއެވެ. ހޮޅީންނޭ ކިޔުނު މި ބައިގަނޑު މާލޭގެ ތިންބައިކުޅަ ދެބައިގައި ހުޅުޖަހާ އަންދައިލިއެވެ. ރަސްކަމުގެ ގަނޑުވަރާއި3މިސްކިތް ވެސް މި އަލިފާނުގައި ހުލިކޮށްލިއެވެ. ރާއްޖޭގައި އެ ހިނދަށް ހުންނެވި ރަދުން އަތުލައިގަނެ ތޫނު ހަތިޔާރު ބޭނުންކޮށްގެން ރަދުންގެ އެއް ލޯފުޅު ކޮނެލިއެވެ. އަދި ގަދަކަމުން ރަދުން ނަވަކަށް އަރުވައިގެން މަލިކަށް ގެންގޮސް މަލިކުގައި އަވަހާރަކޮށްލިއެވެ. އެ ރަދުންގެ މަހާނަފުޅު ވަރަށް ފަހަކާ ޖެހެންދެން މަލިކު މާ މިސްކިތު ގޯތިތެރެއިން ފެންނާން ހުއްޓެވެ. މިހާރު އެ ނިޝާން ވެސް ފޮހެލައިފިއެވެ. (މަޢުލޫމާތު: ދިވެހި ބަހާއި ތާރީޚަށް ޚިދުމަތްކުރާ ޤައުމީ މަރުކަޒު)\nއިންޑިޔާއިން ރާއްޖެ އަރައިގަތް މުޖުރިމުން ދިވެހިރާއްޖެ އަޅުވެތިކޮށް ދިވެހި ޅަ އަންހެން ކުދީންގެ އިއްފަތް ފޭރި، ބޮޑެތި ފިރިހެނުން މަރައި ހައްދެއް ނެތް އަނިޔާގައި ދިވެހީން ތިއްބައި އެ ބޮޑު މުޞީބާތުން ދިވެހި ޤައުމު ސަލާމަތްކޮށްދެވީ މުލީގެ ދޮން ޙަސަންމަނިކުފާނާއި އޭނާއަށް ވަފާތެރިވި މަދު ދިވެހީންކޮޅެކެވެ. ހިތްވަރާއެކު ކުރެއްވި މަތިވެރި ޖިހާދުންނެވެ. މި މުލީގޭ ދޮން ޙަސަންމަނިކުފާނަކީ ފަހުން ރާއްޖޭގައި ރަސްކަން ކުރެއްވި އައްސުލްޠާނުލްޣާޒީ ޙަސަން ޢިއްޒައްދީނެވެ. ބާބަރީ މިސްކިތް ތަޅާލި، އަދި ކޮންމެ ދުވަހަކު ކަޝްމީރާއި އެ ނޫން އެތައް ތަނެއްގައި މުސްލިމުންގެ ލޭ އޮހޮރުވަމުންދާ، ހަމަ އެހެންމެ މުސްލިމުން އިންޑިޔާ އިން ބޭރުކުރާނެކަމަށް އޭނާގެ ރިޔާސީ ވައުދުގެ ތެރޭގައި ހިމަނާ އެ ކަމަށް ގަދަ އަޑު އުފުލަމުންދާ މޯދީއަށް ދިވެހި ސަރުކާރުން މި އަދު އެ ދިނީ މި އިޚްލާޞްތެރި ދިވެހި ރަދުން ޙަސަން ޢިއްޒައްދީނުގެ މަޤާމެވެ. މިއީ އެ އިޚްލާޞްތެރި ޤައުމީ ބަޠަލަށް ކުރެވުނު ކޮން ފަދަ އިހާނެތި މަލާމާތެއްތޯއެވެ؟\nއޭ! ދިވެހި ޤައުމާއި މާތްވެގެންވާ އިސްލާމްދީނަށް ޓަކައި ޝަހީދުވި މާތް ދިވެހި ދަރީންނެވެ! އަޅުގަނޑުމެންނަށް މާފުކުރެއްވުން އެދެމެވެ. ނިހާޔަތަށް މާފަށް އެދެމެވެ. މިއީ ތިޔަ ބޭފުޅުން އަދާކުރެއްވި އިޚްލާޞްތެރި ޤައުމީ ވާޖިބުގެ އަގުވަޒަންކުރާ މަދު ދިވެހީންކޮޅެއް ތިބި ޒަމާނެކެވެ. އެ މަދު ދިވެހީންކޮޅު އަދުވަނީ ނުކުޅެދިގެންނެވެ. ގިނަ ބަޔަކު ރުހިގެން ތިޔަ އިއްޒަތްތެރީންނަށް އެ ކުރަނީ ޤައުމީ ފެންވަރުގައި ފުރައްސާރައެވެ. ހިތާމަ ހުއްޓެވެ! ކޮޅު ނެތް ކޮޅަށް ހިތާމަ ހުއްޓެވެ!\nދެން ޝަރަފު އަރުވަންވީ ކަލޭމެން ކަހަލަ ޓެރަރިސްޓުންނަށްތަ؟\nޖޫން 8, 2019 22:27\nޗައިނާ އާއި ޔާމީނު އެހާގާތްކުރީ ޗައިނާމުސްލިމުންނައް ހެޔޮހިތާވަރުންތަ؟\nޖޫން 8, 2019 22:39\nމުސްލިމުންނަށް ހެޔޮކޮށް ހިތާނެ އެއްވެސް ގައުމެއް މިހާރަކު ދުނިޔެއަކު ނެތް.\nޖޫން 9, 2019 00:06\nމިކަލޭގެޔައް މި ޝަރަފު ދިނީމަ އިސްލާމީ ގައުމުތަކުން ދިވެހީންނާއި އަދި ރާއްޖެއާއި ދޭތެރޭ ދެކޭނީ ކިހިނެތް ކަމާއިމެދު ވެރިޔަކައް ހުރި ބޮލުރޮދި ވިސްނި ބާވަޔޭ ހިތައް އަރައެވެ.\nޖޫން 20, 2019 12:03\nމިވަރު ވެގެން ދާއިރު ކޮބާތަ ދީނަށްޓަކައި ގައުމަށްޓަކައި މެޑެލް ޖަހައިގެން އުޅޭ އިމްރާނު؟ ކޮބާތަ މި ވެރިކަން ގެންނަން ދަމާ އެއްރޮއްޖަކަށް ފޫގަޅައިގެން އުޅުނު ދީނީ ޢިލްމު ވެރިޔާ ޝޭހު އިލްޔާސް؟ ކޮބާތަ ރާއްޖޭގެ ދީނީ ޕާޓީ، ޢަދާލަތު ޕާޓީ؟؟ މިމީހުންގެ ލަދު ކޮބައި؟؟؟މިމީހުންގެ ހުރި އިޚްލާޞްތެރިކަން އެބަ އެނގެއެންނު. މިއަދު ކީއްވެތަ ޙައްޤުބަސް ބުނަން ނުނިކުންނަނީ؟